
CĂTRE CITITORI 


Cititorul de bună-credinţă va găsi în paginile care urmează o schiță 
introductivă în trei domenii ale mitologiei generale: miturile cosmogonice, 
respectiv riturile de iniţiere şi cele de sacrificiu, cu care cosmogoniile se 
întrepătrund. Cartea de faţă semnalează teme şi nu le epuizează: ea invită la 
lectura unei bibliografii esenţiale, care este menţionată, de regulă, prin inserţii 
textuale puse între paranteze drepte, dar nu îşi propune să o epuizeze sau să o 
rezume extensiv, autorul fiind conştient de faptul că un volum introductiv ca 
acela de faţă are în primul rând menirea de a trezi interesul cititorului pentru 
lucrări specializate, în care numeroase teme doar atinse aici sunt tratate subtil 
şi în profunzime. De-a lungul anilor, am tot încercat, prin cursuri şi seminarii, 
să le induc studenţilor mei pasiunea de a gândi mitologic şi ritualistic, care 
înseamnă cu totul altceva decât obligaţia, de care ne eliberăm zilnic, de a 
înțelege rațional lumea. Cartea de acum marchează un scurt punct de oprire în 
acest efort; ea este, însă, în mod inevitabil, şi unul de trecere, fiindcă volumul 
de față va fi continuat cu altele, unele cu o tematică generală, extensivă, iar 
altele specializate, dedicate domeniilor speculative, de interes restrâns ale 
mitologiei. 

Nu gândirea simbolică m-a atras în efortul voluptuos de a preda săptămânal 
mitologie - pe care unii cititori s-ar aştepta, probabil, s-o decripteze şi prin 
această carte -, ci încercarea de a înțelege motivaţia ritualică a unor 
comportamente individuale şi de grup, ceea ce înseamnă, în ultimă instanţă, 
maniera duală în care o comunitate arhaică administrează sacrul. Astfel, într- 
un prim grup tematic s-ar situa riturile de integrare a sacrului, de apropiere de 
el, în vreme ce în al doilea se cuvine să includem riturile opozitive, de 
expulzare a suprasarcinii sacrale excedentare. Victor Turner, citat în volumul 
de față, atrăgea atenţia asupra faptului că o societate produce, în orice 
moment al dezvoltării sale, structuri şi antistructuri, generarea acestora fiind 
continuă şi simultană, deşi noi suntem obişnuiţi să credem că între cele două ar 
exista un decalaj valoric sau etic, concretizat prin fericirea apropierii de sacru 
şi prin angoasa îndepărtării de el. 

Noi gândim de bună-seamă psihologic ceea ce omul comunității arhaice 
experimentează ritualic, într-un univers în care nu sunt concepte, ci numai 
realități substanţiale, de o concreteţe uneori dureroasă, empirică, tainică. Am 
încercat, şi prin această carte, să ajung în anticamera efortului de raţionalizare 
pe care îl reprezintă simbolul, asimilat de multe ori - de 

regulă abuziv - cu mitologia. Atunci când sunt întrebat, de multe ori, ce anume 


„simbolizează un gest ritualic, convingerea interlocutorilor mei 

fiind că în acest fel ei vor afla „cheia " universului arhaic pe a cărui uşă 
întredeschisă încearcă să pătrundă impetuos, tentaţia mea este să le răspund că 
structura preexistă imaginii şi că o încadrează. Nu simbolul ca atare 
interesează într-o gândire mitică, ci modul în care aceste simboluri se 
integrează în mari sau mici structuri ritualice: aceasta e metodologia pe care 
încearcă s-o urmărească volumul de faţă, prin decriptarea unităţii ritualice 
complexe pe care o formează cosmogoniile, iniţierile şi sacrificiile. 

Nu am pornit de la magie, totem şi tabu, ci, le-am integrat gesturilor cosmice de 
întemeiere a lumii şi a omului, fiindcă ritualistica a demonstrat dintotdeauna 
un adevăr „modern", de ordin metafizic - pe care îl găsim, cu multe milenii în 
urmă, în spaţiul babilonian, în Enuma Elish -, potrivit căruia trăim la limita 
fragilă a punctului de falie unde cosmogonia se întâlneşte cu iminenta 
destructie a lumii, cu eschatologia. Spre deosebire de noi, crescuţi într-un cult 
al certitudinilor proiectate pe termen lung, oamenii comunităţilor arhaice îşi 
distrugeau şi reconstruiau periodic lumea, în mari cicluri temporale sau în 
secvențe anuale mai scurte, legate de fertilitate. Freud a demonstrat că în 
cadrul acestei mentalități arhaice, ritualizarea ca atare avea rolul „fixării" în 
timp a efemerului, mitul însemnând, totodată, un fenomen de exorcizare 
discursivă, retorică a spaimei care venea din direcţia „originii". 

O carte ca aceea de faţă se articulează la intersecţia unor preocupări 
personale care leagă trecutul de viitor; ea este, aşadar, subprodusul unui 
şantier cam dezordonat, care se deschide, la rândul 

său, spre alte eşafodaje de lucru, dincolo de care combinaţiile virtuale se 
dovedesc a fi, şi ele, infinite. După un anumit timp, tot scriind cărți socotite 
„finite”, literatul descoperă că el devine, aproape fără voie, captivul propriilor 
sale proiecte, truda la ele având o victimă sigură: propria sa linişte, în pariul 
imprevizibil cu timpul. Mi-am impus, aproape ca o regulă, să nu provoc 
viitorul; constat, însă, că o fac în din ce în ce mai multe cărţi, ceea ce mă 
nelinişteşte. 

Am decis, aşadar, să leg cartea de faţă de viitor şi s-o dedic fiicei mele Blanca, 
ajunsă în clasa î fără altruismul revoltat al căreia logodna mea cotidiană cu 
computerul nu s-ar putea împlini. Lui Blanca îi plac miturile; îi place să le 
asculte, să facă asociaţii mentale ingenue pe marginea lor, ceea ce mă aduce, 
uneori, în situaţii bizare, fiindcă mă determină să înţeleg că împărtăşim aceeaşi 
realitate la vârste diferite, în regimuri imaginare diferite. Lucrul acesta l-am 
experimentat şi cu studenții mei, maturizați, fără excepție, în România 
postrevoluționară. Ei au crescut într-un alt regim al imaginii decât acela pe 
care l-am experimentat noi; mai mult chiar, ei citesc miturile - şi literatura - 
într-un alt regim mental decât acela, foarte riguros şi orgolios-autarhic, pe 
care ni l-am însuşit noi. Am căutat dintotdeauna să introduc în această 
fulgurantă un principiu de regularitate: nu ştiu dacă am reuşit de fiecare dată... 
Volumul de faţă, care va fi continuat cu unul dedicat mitologiilor de fertilitate 
şi cu unul consacrat mitologiilor morții, pentru a trece apoi la mitopoetica 
vântului şi a cenușii, nu s-ar fi putut naşte fără iubirea de carte a bunului meu 
prieten şi editor Mircea Petean, căruia îi datorez stimulentul pentru alcătuirea 
acestui volum şi căruia trebuie să-i plătesc cafele multe pentru răbdarea de 
care a dat dovadă până la finalizarea lui. Pasaje din acest volum anunță şi 
partea a doua din trilogia De la Herakles la Eulenspiegel, dedicată histrionilor, 
comedianţilor şi nebunilor de curte; cu un cuvânt: râsului antieroic ca fenomen 
ritualic şi cultural. 

Autorul 

MITURILE COSMOGONICE 


Sub aspect etimologic, termenul compus, format din cuvintele 
greceşti kosmos (ordine) şi gonos (zămislire, creaţie), indică 
semnificația originară a complexului: cosmogonia defineşte 
zămislirea unei lumi bine alcătuite, armonioase, de către un actant 
mitic sau de către o circumstanţă originară (cum este, de pildă, 
încălzirea substanţei matriciale întruna dintre cosmogoniile indiene 
arhaice). Etimologia oferă însă şi alte desluşiri: gonos trimite spre 
naştere, provenienţă ereditară sau părinţi, sugerând în acest fel o 
relație sintactică temporală, dar şi seria genealogică în care se înscrie 
cineva prin naştere. Sub aspect ritualic, precizarea ultimă e 
importantă, fiindcă ea conduce în mod nemijlocit la 
consubstanţialitatea care e esenţială în cadrul oricărei ritualistici, 
unde omul nu este niciodată conceput ca ființă solitară; el este, 
dimpotrivă, un portant de sacralitate integrat într-o comunitate, fiinţă 
a unei serii genealogice, participant la rit şi la tradiţie. 

Relaţia sintactică temporală pe care o sugerează termenul de 
cosmogonie se datorează şi antifrazei mitice cu naosul: acesta e 
anterior cosmosului, fiind o substanţă opacă, informă (în general 
feminină: apă primordială, monstru acvatic abuziv etc), pe care 
cosmosul o organizează. Ca atare, relaţia dintre kosmos şi haos 
exprimă şi un raport între formă (unde esenţială este limita ca atare a 
formei, demarcarea sa de exterioritatea fluidă, nearticulată) şi 
informai, ceea ce duce la o definiție simplă (ilustrată cel mai bine, 
cum vom vedea, în Enuma elish), potrivit căreia actul cosmogonic ca 
atare semnifică procesul de limitare a nelimitatului, de înscriere a 
infinitului nestăpânit în perimetrul unei limite, a unei forme. 

i|  Imagistic, în contextele târzii, bine articulate sub aspect 
sistematic, ale mitologiei, distincția îşi are rolul ei bine definit, 
întrucât toate fiinţele originare, zămislite de către fiinţele 
primordiale, apar ca fiind extrem de puternice, monstruoase, 
constituțional hibride, sau dotate - eventual - cu o insaţietate priapică 
prestigioasă, aşa cum se întâmplă cu bătrânul Kronos din cosmogonia 
greacă, castrat de către fiul său Zeus. în perspectiva acestei 
interpretări, fiinţa mitică originară este terifiantă sau periculoasă nu 
în primul rând datorită puterilor sale de neoprit - deşi, neîndoios, 
acestea joacă, şi ele, un rol precumpănitor -, ci din cauza faptului că 
ea controlează naşterea, excesul de natalitate prejudiciind echilibrul 
de sacralitate al comunităţii. Un subcapitol al acestui complex îl 
reprezintă mitologia gemelarităţii, înzestrată cu accente funeste: 
la majoritatea popoarelor arhaice, unul dintre cei doi gemeni este 
sacrificat în momentul naşterii, fiindcă dedublarea gemelară e socotită 
ca fiind periculoasă pentru echilibrul de sacralitate al comunității. Pe 
aceeaşi temă, putem ajunge mai departe la sacrificiul ritualic de 
primogenitură, unde cel dintâi născut al unui părinte este ucis, oferit 
drept ofrandă zeilor, pe motiv că este „prea sacru"; abia prin 
neutralizarea sacrală pe care o induce sacrificiul de primogenitură, 
familia respectivă se poate înscrie în rândul lumii, zămislind urmaşi, 
întemeind generații. 

Din acest bloc tematic foarte consistent se deschid două linii 
metodologice de o incontestabilă relevanță ritualică, asupra cărora 
vom mai reveni. Prima dintre ele aduce în discuţie figurile stihiale din 
diferitele registre mitice, a căror forţă e net superioară actanţilor din 
generaţiile ulterioare. A doua - la fel de importantă - explică 
gestionarea sacrală a violenţei într-o comunitate arhaică, în 
conformitate cu care - după celebra formulă a lui Georges Devereux, 
reluată de către Eli Sagan (The Lust to Annihilate, 1979) -, în orice 
moment al evoluţiei sale, o comunitate întreține simultan diferite 
„etaje" de comportament ritualic (frust, civilizator, rafinat etc), unul 
sau celălalt dintre coduri fiind 

actualizat în funcţie de necesităţile de moment ale comunității. 
Dincolo de simultaneitatea codurilor ritualizate de comportament, 
care permite unei comunități rafinate să se comporte sălbatic într-o 
anumită circumstanţă dată (de regulă, în situaţii conflictuale), fără ca 
vreun membru al său să fie vexat de o asemenea oroare", modelul 
invocat explică o coregrafie esențială a comunităților arhaice, şi 
anume regresia ritualică: capacitatea - ritualic reglementată - de a 
regresa din formă în informai, pentru a „renaşte” sacral cu puteri 
reînnoite. 

Exemplele sunt multiple: riturile de inițiere (asupra cărora vom 
reveni) exprimă un proces de renaştere prin regresie, dionisiacul: de 
asemenea. în privinţa anteriorităţii actantului ritualic stihial în raport 
cu cel „civilizatoriu", exemplele sunt de asemenea foarte multe: în 
celebra poveste a naşterilor provocate din Mahabharata, soțiile 
regelui Pandu fiind obligate să procreeze pe rând invocând divinități 
atotputernice, pentru a compensa abstinenţa sexuală impusă a lui 
Pandu, Kunti, prima soție îl zămisleşte la început pe înțeleptul 
Yudhisthira, pentru ca, apoi, ea să îl nască pe stihialul Bhima - fiu al 
zeului vântului, Vavu - şi doar în al treilea rând pe Arjuna, al cărui 
nume este determinat, etimologic, de grija altruistă pe care acesta o 
poartă oamenilor. 

La Hesiod, în faimosul „mit al vârstelor” din Munci şi Zile, lucrurile 
se întâmplă la fel: după seminția oamenilor din vârsta de aur, 
respectiv din cea de argint, eroii stihiali, nestăpâniți ai vârstei de 
aramă (care se ucid între ei) intră firesc în structura originară 
cuaternară a schemei, vârsta „eroilor" fiind, după toate aparențele, o 
interpolare impusă de tradiție. în mitologia scandinavă, disimetria 
se repetă: frumoşii eroi Einherjari sunt resuscitaţi în Walhalla de 
către zeii Aseni, contribuind în acest fel la forţa crescândă a armatei 
acestora, în vreme ce ursuzii Berserkiri (de unde expresia englezească 
Jo go berserk" = a o lua razna) rămân în adâncul întunecat al 
pădurilor seculare, refuzând ascensiunea în Asgard şi resuscitarea. 
Berserkirii sunt, fireşte, mult mai puternici decât Finherjarii, luptând 
altfel decât 

aceştia, cu dinţii, cu ghiarele, sfârtecându-şi literalmente duşmanii. 

în arborescenta gândirii mitice, această temă deschide, inevitabil, alte 
racorduri. Primul dintre ele ţine de existenţa prodigioasă a zeilor 
legători, de care va mai fi vorba în acest capitol. Funia, legătura, 
nodul ne vor duce inevitabil spre practicile de „legare" magică a 
sacrului, putere având, în accepțiunea popoarelor arhaice, nu acela 
care dispune de armele cele mai bune, ci acela dotat cu cele mai 
eficiente instrumente de disciplinare a sacrului prin fixare sau legare. 
Al doilea racord stabileşte nu doar analogii, ci şi osmoze de 
profunzime, indicând faptul că toate riturile şi miturile universului țin 
de o substanţă unică: sparagmos-ui. ritului dionisiac este şi el un 
proces de sfârtecare regresivă a animalului de sacrificiu într-o fază de 
haos ritualic, după care urmează consubstantializarea prin 
omophagta, actul de îngurgitare a sângelui şi cărnii animalului de 
sacrificiu. 

Revenind la etimologia cuvântului cosmogonie, câteva desluşiri 
suplimentare se impun. Francis E. Peters (Termenii filosofiei greceşti, 
ed. rom. 1993) traduce kosmos aisthethos (pp. 157-158) prin 
„ornament, ordine, univers fizic, vizibil", legându-l astfel de ordinea 
filosofică a imaginii şi a numărului: pentru pitagoreici, „universul 
este un kosmos, pentru că poate fi redus la proporții matematice 
(harmonia) ", ceea ce stabileşte o analogie între univers şi suflet, 
katharsis-vl definind efortul seren al omului de a-şi construi echilibrul 
lăuntric pe baza harmoniei. 

La articolul kosmos noetos („univers inteligibil", op. cit., pp. 159- 
160), Francis E. Peters precizează că „universul vizibil (kosmos 
aisthetos) " apare, în dialogul Timaios al lui Platon, ca „imagine 
(eikon) ", ceea ce explică, între altele, strânsa legătură dintre geneza 
lumii şi apocalipsă: ambele sunt imagini, cosmogonia conţinând, în 
substanţa sa, şi germenele funest al sfârşitului. Sub acest aspect (vom 
reveni asupra acestor aspecte atunci când vom analiza Enuma elish), 
este simptomatic pentru gândirea mitică - şi întrucâtva deconcertant 
pentru gândirea 

noastră obsedată de solidități şi certitudini - că lumile care se creează 
prin intermediul actelor cosmogonice sunt, aproape fără excepție, 
fragile, amenințate de distrugere. în Enuma elish, universul creat de 
către zeul Marduk „poate face greşeli", motiv pentru care acesta ia 
anumite măsuri suplimentare de siguranţă; în logica genealogică a 
Theogoniei lui Hesiod, Zeus însuşi - care pare inamovibil - poate fi 
răsturnat de pe tron (printr-o greşeală ipotetică: acesta nu trebuie să se 
însoţească cu zeiţa Thetys, fiindcă Moirele i-au prezis acestei zeițe că 
va naşte un fiu superior tatălui; este secretul theogonic pe care îl ştie 
numai titanul Prometeu, motiv pentru care el este înlănțuit punitiv de 
stâncă şi încredinţat vulturului [nu fiindcă a furat focul în beneficiul 
oamenilor!]; aflând în cele din urmă secretul, zeii o mărită pe Thetis 
cu muritorul Peleus, fiul născut din această căsătorie fiind faimosul 
Ahile, protagonistul Iliadei; de nunta dintre Peleus şi Thetis se mai 
leagă şi războiul troian, fiindcă la festin nu este invitată zeiţa 
discordiei, Eris, care în cele din urmă aruncă pe masa nupţială un măr 
al discordiei, hărăzit „celei mai frumoase" dintre zeițele prezente, 
opțiunea judecătorului troian Paris pentru Afrodita, în schimbul 
Helenei, soția atotputernicului Menelaos, rege al Spartei, ducând la 
asediul de zece ani al Troiei). 

Un alt caz de fragilitate cosmogonică găsim în Edda: lumea 
germanilor, sprijinită de verticalitatea cosmică, triadică, a frasinului 
Yggdrasil, se construieşte pe beligeranta fluctuantă dintre zeii Aseni 
şi uriaşii gheţurilor originare, confirmată indirect şi de prezenţa 
infatigabilă a balaurului Nidhogge (progenitură a zeului discordiei, 
Loki), care roade fără încetare una dintre rădăcinile Yggdrasil-ului: în 
cele din urmă, cele două acțiuni destructive se vor conjuga, copacul 
prăbuşindu-se, ceea ce face din creația lumii doar o amânare a 
„amurgului" eschatologic (Ragnarok). 

Un aspect special al cosmogoniei îl reprezintă crearea simultană a 
spațiului şi a timpului: se spune, îndeobşte, că prin 

actul primordial de genesis, se creează atât timp, cât şi spațiu, ambele 
având, în lumea arhaică, o accepţiune substanţială, concretă, palpabilă 
(nu doar noţională, ca în lumea noastră modernă). în cosmogonia 
zoroastriană, ambivalenţa este evidentă, într-o accepţiune chiar mai 
subtilă decât am putea-o percepe noi azi, fiindcă, acolo, actul 
cosmogonic stabileşte o proximitate între spațiu şi timp: prin geneza 
cosmică, spațiul limitează timpul, şi invers. 

în foarte cunoscuta cosmogonie iudaică din Vechiul Testament 
(Geneza sau Facerea), lucrurile se petrec la fel: creând în şase zile 
cele ce sunt gândite să fie, Dumnezeu declanşează, prin chiar 
consecuţia mitică a perioadei sale de creaţie, timpul sau istoria; ca o 
consecinţă, lucrurile, odată create, sunt în mod armonios închise în 
timp, motiv pentru care ritualistica arhaică iudaică nu îngăduie 
regresii paradisiace: acolo, nu te poţi întoarce spre „Mo tempore" 
(expresia lui Mircea Eliade!), spre „centru”, pentru a te resacraliza, 
deoarece o asemenea regresie ar însemna că epifaniile temporale ale 
lui Yahwe ar putea fi, calitativ, inegale, că Dumnezeu „pierde" o 
anumită cantitate de sacru în timpul „muncii" sale, supoziție 
incompatibilă cu premisa perfecțiunii de sine, mereu egale, a 
divinității. La grecii pitagoreici (de-a dreptul fascinaţi de spectacolul 
cosmogonic şi de perfecțiunea intrinsecă, aritmetică, a universului!), 
relația cosmogonică dintre spațiu şi timp se traduce în raportul 
tensionat dintre limită (peras) şi nelimitat (apeiron). Pentru 
pitagoreici - scrie Francis E. Peters (op. cit., p. 54) -, „kosmos-vl era 
deopotrivă o făptură vie (zoon), cu respirație, şi principiu al Limitei 
(peras). în afara A:osmos-ului sunt doar diversele manifestări ale 
Nelimitatului (apeiron), pe care kosmos-vl le «inhalează» şi cărora le 
impune limita." [Pt calificări filosofice suplimentare, v. voi. lui G. 
Liiceanu, Tragicul - o fenomenologie a limitei şi depăşirii] 

HAOSUL 
Insistând atât de mult asupra /cosmos-ului, a materiei organizate, 
armonice, să zăbovim puţin şi asupra opusului său, haosul. El dispune 
de reprezentări în general consonante, în ipostaza unei substanţe 
matriciale fluide, neorganizate, monstruoase, de regulă feminine (sau 
în unele cazuri bisexuate), cu o dublă deschidere: spre naştere şi spre 
resorbție, ceea ce face ca haosul să apară dual în mitologie, 
germinativ pe de o parte şi terifiant pe de alta, dimensiunea a doua - 
uneori personalizată, cum se întâmplă de pildă cu Tiamat, la 
mesopotamieni - fiind mai pregnantă. Etimologic, cuvântul grecesc 
kâos este înrudit prin rădăcină, de către Victor Kernbach (Dicţionar 
de mitologie generală, 1989, p. 212), cu verbul kainein, semnificând 
„a se deschide, a se căsca", ceea ce apropie reprezentarea arhaică a 
haosului de aceea a unei guri fluide imense, din care se zămislesc 
toate lucrurile. în consecinţă, există în mitologie o foarte bogată 
reprezentare a scuipatului germinativ, cosmogonic, însă aici regimul 
imaginar este dublu, anulând calitatea inerțială, non-germinativă a 
apei prin substanţa opusă, germinativă, di focului. O altă asociere 
etimologică duce la cuvântul grecesc khasma (abis). 
Asupra acestei ambivalenţe a atras atenția C. G. Jung. în Simboluri 
ale transformării (ed. rom. 1999, voi. I, p. 162 sq.), Jung se 
delimitează de Freud în interpretarea imaginară a gurii („Nimic nu ne 
dă ocazia să interpretăm această plăcere [de a savura hrana şi de a 
suferi pentru absenţa ei - n. n. Şt. B.] ca sexuală" -disocierea se referă 
la stadiul oral freudian), desemnând-o ca „un loc de naştere arhaic", 
asociat forței ignice a sufletului şi vorbirii (izomorfic, seria continuă, 
fireşte, cu lumina). Jung citează cosmogonia parțială din Aitareya- 
Upanişad, în care gura e asociată crăpării oului cosmic primordial, 
zeul invocat, Agni, fiind cel al focului: „Arunci el scoase din apă un 
purusha (bărbat) şi îi dădu formă. Pe acesta îl cloci; în vreme ce-l 
clocea, gura lui se crăpă ca un ou şi din gură ţâşni vorbirea, iar din 
vorbire Agni." 

Relaţia duală adversativă dintre apă şi foc e cât se poate de bine 
reliefată aici: purusha, androidul primordial, neisprăvit (fiindcă va fi 
„clocit"!) se naşte ca atare din apă, dar va fi desăvârşit doar prin 
transformarea sa în foc. 

O desluşire suplimentară a simbolisticii primordiale a haosului apare 
în cartea lui Gilbert Durând, Structurile antropologice ale 
imaginarului (ed. rom. 1977, p. 368 sq.), care asociază funcţia lunară 
a fecundității din riturile agricole cu valenţele cosmogonice, seminale 
ale ciclului menstrual feminin, socotit în rituri ca fiind funest, motiv 
pentru care, la declanşarea ciclului lunar, femeile sunt izolate de 
comunitate, fiind reprimite - prin intermediul unor rituri de lustraţie, 
menite să le reechilibreze sacral - doar după terminarea ciclului. 
Motivul aparent îl constituie „impuritatea" ca atare a femeii, însă 
percepția imediată ne poate înşela, fiindcă impuritatea comunitară 
este doar o consecință şi nu explicaţia fenomenului. In realitate, 
menstruaţia este considerată funestă (motiv de izolare socială a 
„Victimei"), pe de o parte, fiindcă ea întrerupe ciclul firesc al vieţii, 
reprezentat de sexualitate, de împreunarea dintre bărbat şi femeie, şi, 
pe de alta, fiindcă substanţa în exces a lichidului menstrual leagă 
femeia de o naștere inopinată, misterioasă, terifiantă, repetându-se în 
acest fel situaţia - deja menţionată - a puterii care controlează 
naşterea. 

James George Frazer (Creanga de aur, ed. rom. 1980, voi. 2, v. 
capitolele dedicate tabu-vlui, şi îndeosebi XX. 3: Tabuuri privind 
femeile în perioada menstruației şi a naşterii, pp. 155-159) prezintă în 
acest sens mai multe cazuri unite printr-un fir comun, acela al 
excomunicării vremelnice a femeii impure din rândul lumn guvernate 
de bărbaţi, echivalată cu rânduiala cosmică: pe timpul menstruației, 
femeile nu se pot culca pe pătura bărbaţilor, nu pot folosi oalele sau 
uneltele acestora etc, încălcarea interdicției soldându-se de fiecare 
dată cu moartea. Motivul e simplu: se consideră că pe timpul 
menstruației femeia ajunge într-un loc pre-cosmic, genetic, din care 
ea trebuie apoi să se întoarcă: 

neizolarea ei într-o asemenea situație echivalează cu „deschiderea" 
gurii funeste a preformalului, a haosului, cu consecinţe imprevizibile 
pentru lumea organizată. 

E interesant, sub acest aspect, exemplul particular din Costa Rica, pe 
care îl furnizează Frazer (ibid., II, p. 157), unde femeia din timpul 
menstruației, considerată impură, „nu poate utiliza ca vase decât 
frunze de bananier, pe care, după ce le-a folosit, le aruncă în vreun loc 
singuratic", motivul pentru care ea procedează în acest fel fiind legat 
de regresie: în timpul ciclului menstrual, ea regresează într-un stadiu 
precivilizator - acţiunea fiind simbolizată prin interdicţia de a folosi 
obiecte proprii civilizaţiei: căni, oale, vase de lut -, de unde se va 
întoarce după ce se va purifica. Consecința - valabilă pentru întregul 
minicapitol dedicat haosului - este că, în ritualistica generală, haosul 
nu apare ca un loc ireversibil închis, ca un început definitiv uitat, 
unde nu mai poţi reveni; dimpotrivă, prin coregrafia ritualică specială 
a regresiei informale - pe care o vom găsi atât în riturile de iniţiere, 
cât şi în cele de sacrificiu sau în dionisiac -, haosul face parte din 
cosmos, e prezent în lumea ordonată ca o virtualitate benefică (fiindcă 
îngăduie resacralizarea). Violenţa ritualică este, întotdeauna, haotică, 
fiind codificată cutumiar ca atare. Mai mult chiar, iminența virtuală a 
recăderii în haos asigură, în majoritatea mitologiilor, bunul mers 
armonios al lucrurilor: riturile de resacralizare, de tip Mo tempore, 
sau de centralitate (v. Mircea Eliade) presupun de fiecare dată o 
retraversare a spaţiului şi timpului haotic, urmată de o rearticulare 
sacrală a universului. 

Numele şi formele sub care apare haosul sunt multiple. Victor 
Kernbach, în Dicţionarul amintit, listează câteva: apa (oceanul 
primordial) în Vede, Vechiul Testament şi alte câteva locuri (întinsul 
de apă nediferenţiat este forma cea mai frecventă); întinsul de gheaţă 
şi frig în mitologia scandinavă (unde se va naşte uriaşul de gheață 
Ymir, prin ciopârțirea căruia de către Odhin, Vili şi Ve, prima 
generație divină, vor fi zămislite 

toate lucrurile); monstru acvatic, abuziv, ca Tiamat, în Enuma elish, 
cosmogonia mesopotamiană (al cărui nume este relaționat de către 
specialişti cu Tehom-vl ebraic, care desemnează apa primordială, 
nediferențiată, prelungită în noapte). 

în Geneza din Vechiul Testament, termenul folosit este Tohu- Wabohu 
(deşert + vid); la scandinavi, haosul primordial apare ca 
Ginnungagap, semnificațiile fiind cel puţin duale: pe de o parte, el 
desemnează ținutul deşertic intermediar dintre Niflheim (ţinutul de 
ceaţă) şi Muspellheim (cel de foc), la întretăierea cărora se formează 
primele seminţe de viaţă, şi, pe de alta, desemnează „starea 
precosmogonică" (V. Kernbach, Dicţionar..., ed. cit., p. 205) de 
dinainte de naşterea uriaşului de gheaţă Y mir. Cum vom vedea că se 
întâmplă şi în mitologia greacă, morfologia haosului îşi are 
importanţa sa, dar nu fiindcă ar fi o stare sau o substanţă care se 
neagă prin creaţie, ci fiindcă forțele sale continuă să acţioneze în 
lume, înzestrând fiinţe urcate în timp de dinainte de constituirea 
panteonului mitic definitiv, bine articulat. Pentru a da un singur 
exemplu, urmaşii uriaşului de gheaţă scandinav Ymir sunt şi piticii 
friguroşi, trăitori tot în ținuturi hivernale, cu care nici zeilor Aseni nu 
le face plăcere să se întâlnească, fiindcă forţa lor destructivă - asociată 
relei-voinţe aproape generalizate - este redutabilă. 

în mitologia greacă, Haosul dă naştere Geei, zeița atotputernică a 
pământului (asupra acestei geneze vom reveni), în străfundurile căreia 
se zămisleşte adâncul Tartar fără de lumină. Tot din Haos se naşte 
Eros, principiul de armonizare a universului (echivalat dorinţei de a 
exista), apoi Erebos, întunericul fără margini, şi Nyx, noaptea adâncă. 
Din Erebos şi Nyx sunt apoi zămislite cele două ţinuturi de lumină: 
eterul /Aither), unde sălăşluiesc zeii, şi Hemera, ziua luminoasă 
hărăzită oamenilor. Important este faptul că celor două lumini le 
corespund regimuri specifice de imagini: în Olimp, când sunt între ei, 
zeii au o altă înfăţişare decât cea sub-eterică, pe care le-o arată 
muritorilor. Exemplul cel mai pregnant ne vine din ritul 

dionisiac: sub influenţa perfidă a Herei, tebana Semele, mama lui 
Dionysos, îi cere tatălui, atotputernicul Zeus, să i se arate în 
plenitudinea frumuseţii sale divine; Zeus e îngrozit de rugăminte, dar 
nu poate da înapoi, fiindcă jurase pe jurământul zeilor că îi va 
îndeplini Semelei orice dorinţă; în consecinţă, imaginea divină o 
incinerează pe Semele, Zeus recuperând copilul-Dionysos din cenuşa 
aflată la picioarele sale, pentru a-l naşte ulterior singur, atunci când 
fătului îi vine sorocul să apară pe lume. Un alt indiciu similar ne vine 
din complexul zeului Helios: disprețuit pe motivul că ar fi progenitura 
unui muritor de rând, Phaeton (fiu al lui Clymene, fiică a lui Thetys) 
îşi vizitează tatăl, pe Helios, pentru a-i confirma paternitatea; 
întâmpinându-l cu bucurie pe Phaeton (cel care, ulterior, îi va cere 
carul solar spre a-l conduce pe cer, pierind în urma acestei 
nesăbuinţe), Helios îşi scoate în prealabil aura solară, pentru a nu-i 
pricinui vreun rău fiului său. 

In privinţa Tartarului, un singur detaliu suplimentar. Colaţionând 
informațiile clasice din Theogonia lui Hesiod şi din Iliada lui Homer, 
Alain Ballabriga (Le Soleil et le Tartare, 1986, p. 257 sq.) precizează 
că localizarea Tartarului se subsumează unei împărțiri triadice a lumii 
- Cer, Pământ, Tartar -, detaliu destul de ambiguu dacă ne punem 
întrebarea ce poziţie ocupă Tartarul în raport cu Hadesul, cu care, 
evident, nu se confundă, cu atât mai mult cu cât porțile Tartarului - 
unde sunt ţinuţi uriaşii Hecatonheiri, cei cu o sută de braţe - sunt 
zăvorâte de către Poseidon, nu de către Hades (cei doi fiind frați). 
Devine plauzibilă, în acest fel, o reprezentare mai degrabă cvintuplă, 
Aither - Cer - Pământ - Hades - Tartar, cu precizarea că Tartarul are o 
deschidere marină, prin intermediul lui Poseidon, fiind asimilat 
pământului fără de fund de sub valuri, consonant cu poziția originară 


a Geel. 

CONTEXTUALIZAREA RITUALICĂ A 
MITURILOR COSMOGONICE 


Tendinţa acestei cărți este aceea de a interpreta cele trei 
complexe fundamentale ale mitologiei (cosmogoniile, respectiv 
riturile de inițiere şi cele de sacrificiu) în mod unitar, osmotic, ritul- 
cadru fiind, în acest context, cel de inițiere, care permite atât regresia 
spre informai a neofitului - echivalentă cu trecerea sa prin originile 
tribului sau ale comunității sale -, cât şi „sacrificiul” naturii sale 
profane, în vederea renaşterii într-o identitate culturală. în contextul 
general al ritului de iniţiere - pe care îl vom trata pe larg la timpul 
potrivit -, dezvăluirea secretului cosmogonic al comunității (a 
miturilor respective) ocupă segmentul median al coregrafiei ritualice, 
cel de după regurgitarea simbolică a neofitului de către animalul 
totemic, când, „renăscut" fiind - recunoscut de către iniţiatori ca 
individ cultural, consubstanţial cu ceilalți membri inițiați ai 
comunității -, fostul neofit câştigă acces la miturile de origine ale 
tribului şi clanului său. Arhaicitatea acestui segment ritualic 
demonstrează că, la populaţiile cele mai vechi, sau la cele care 
păstrează sensurile autentice ale vieţii arhaice, axate pe totem şi 
magie, miturile cosmogonice se transmiteau sub formă ezoterică. 
Exoterismul reprezintă o raționalizare târzie; de altminteri, 
ezoterismul continuă să fie practicat azi în riturile de inițiere 
moderne, cum sunt acelea de intrare în societăţi secrete. 

Ezoterismul are însă o consecinţă foarte importantă în regimul 
comportamental al interdicțiilor personale şi comunitare pe care şi le 
asumă omul arhaic. întrucât cosmogonia îi apare acestuia sub forma 
unui set de gesturi şi de cuvinte suprasacralizate, paradigmatice, a 
căror repetare în viaţa de fiecare zi - voluntară sau întâmplătoare, din 
neatenţie - poate dezechilibra sacral comunitatea, uneori cu finalități 
de-a dreptul funeste, omul arhaic evită cu grijă codul lexical şi 
coregrafic al cosmogoniei. Limita metafizică - de care am discutat 
atunci când 

am contrapus limita (peras) nelimitatului (apeiron) se transferă, 
datorită acestor interdicții ritualice, în limită socială. Spaţiul şi timpul 
omului arhaic se reglează în funcție de această eterogenitate, 
îndeletnicirile şi spusele sale intrând, şi ele, în perimetrul foarte atent 
respectat al unor asemenea constrângeri. Toate duc, în ultimă instanţă, 
la o concluzie abruptă: „lbertatea" e un cuvânt care ar trebui 
excomunicat din ritualistică şi mitologie. 


TIPOLOGIE 


în mitologie şi ritualistică, se operează o distincție clasică între 
mituri cosmogonice sacrificiale şi cele non-sacrificiale. Miturile 
sacrificiale relatează facerea lumii prin descărnarea sau sacrificarea 
unui actant mitic primordial (monstrul marin feminin Tiamat din 
cosmogonia sumero-babiloniană, Y mir, uriaşul de gheaţă în 
cosmogonia germanică, omul primordial Purusha la indieni etc). 
Autodestrucţia sau autoimolarea actantului mitic primordial - Pan-Ku 
la chinezi - intră tot în categoria cosmogoniilor sacrificiale. Sacrificiul 
primordial, din care derivă, apoi, prin diseminare, întregul univers 
(inclusiv oamenii) are o importanță deosebită ca fenomen de 
arhaicitate, fiindcă marchează consubstanțialitatea tuturor celor 
existente, osmoza sacrală de acest fel indicând şi un alt aspect - 
esenţial în ritualistică -, şi anume acela al identităţii sacrale a oricărui 
actant mitic, fie el om, plantă, animal sau stâncă. 
Identitatea sacrală - sub care un membru al unei comunități arhaice 
receptează tot ceea ce există în univers - are o dublă deschidere: pe de 
o parte, ea leagă actantul mitic şi ritualic de toți membri 
consubstanţiali ai comunității sale, şi, pe de alta, îl asociază pe acesta 
cu originea cosmogonică a lumii din care provine. Consecințele sunt 
esenţiale, fiind concentrate în practica mparticipării ritualice. Altfel 
spus, ritualistică nu cunoaşte fenomene 

de solitudine, disfuncționalitățile sacrale ale cuiva fiind imediat 
extinse asupra întregii comunităţi. Dacă cineva din cadrul comunității 
contravine - deliberat sau accidental - cutumei sacrale a comunității 
respective, întreaga comunitate se va simţi afectată şi va intra într-un 
rit de resacralizare; eventuala „reparare" a greşelii de către cel care a 
debalansat echilibrul sacral al comunităţii cu pricina nu este 
suficientă, fiindcă nu are valoarea unui cod cultural admis. 

Exemple - asupra cărora vom tot reveni în cartea de față -sunt 
puzderie. De pildă, sosind de la vânătoare cu o pradă consistentă în 
spate, omul arhaic ştie că el nu poate trece de hotarele comunității 
sale decât după o prealabilă neutralizare -prin purificare - a 
suprasarcinii sacrale pe care o reprezintă vânatul: dacă el n-ar recurge 
la această neutralizare, fără de care nu îi este îngăduit să-şi continue 
drumul spre propria sa casă, el ar pune în pericol echilibrul sacral al 
întregii sale comunităţi, nu doar al său propriu sau pe acela al familiei 
sale. Cum vom vedea la timpul potrivit, la riturile de inițiere sau la 
cele de sacrificiu se întâmplă acelaşi fenomen: iniţiaţi, proaspăt 
întorşi de la riturile dureroase pe care le-au trecut cu succes, sunt 
lustrați (purificaţi) înainte de a fi reintegrați în comunitate, pentru a fi 
eliberaţi de suprasarcina sacrală de care dispun; dacă ar fi lăsaţi să 
reintre direct, fără lustraţiu prealabile, suprasarcina lor sacrală şi-ar 
pune amprenta negativă asupra întregii comunități, periclitând-o. 

Al doilea aspect al identităţii sacrale - receptarea actantului mitic ca 
fiind indestructibil legat de originea sacrală a comunităţii sale - are şi 
el consecinţe redutabile, în cazuri - să spunem - de beligerantă sau de 
omor. Făcând o victimă - fie ea om sau animal -, omul comunității 
arhaice ştie că prin omorul respectiv el a comis o violență nu numai 
împotriva victimei ca atare, ci şi a originii sacrale de care aceasta se 
leagă prin actul de consubstanţializare. în consecinţă, printr-un 
simulacru anticipativ, el va căuta să „îmbuneze" această forță 
terifiantă, relativizând întrucâtva efectul destructiv al violenţei pe care 
se 

pregăteşte să o exercite. Privind lucrurile din perspectiva celeilalte 
tabere, din rândul căreia se va alege victima, consecințele sunt, şi aici, 
semnificative. Prin legea consubstanțializării sacrale - mai puternică 
decât aceea a sângelui, cu care tindem îndeobşte s-o echivalăm -, 
vătămarea unui om reverberează negativ în cadrul întregii comunități 
din care acesta face parte. Comunitatea va reacționa ca şi cum într-un 
punct anume al „fiinţei" sale s-ar fi creat o fisură sau o spărtură, în 
urma cărora bunul mers al întregului organism social este pus în 
pericol; în consecință, prejudiciul va fi prompt răzbunat, la fel de 
violent cum s-a produs şi atacul, dar nu din rațiuni psihologice, de 
furie punitivă - cum am fi noi îndreptățiți să credem, apelând la 
gândirea noastră modernă -, ci pentru ca „spărtura" să se închidă, 
refăcându-se în acest fel integralitatea sacrală a comunităţii. 
Cosmogoniile nesacrificiale pun crearea lumii pe seama unei geneze 
(acțiune divină constructivă, cuvânt etc.) care nu presupune violență 
sacrificială. De regulă, ele sunt forme târzii, raționalizate: cele mai 
vechi mituri cosmogonice sunt cele sacrificiale, motiv pentru care de 
fiecare dată când întâlnim o versiune nesacrificială, se cuvine să ne 
întrebăm dacă nu cumva în spatele ei nu se află un oarecare vestigiu 
sacrificial, şters apoi din mintea oamenilor şi a istoriei. 

Vom urmări acum cosmogoniile regionale pe rând; comentariile şi 
analiza lor comparată ne vor îngădui, în finalul seriei, formularea 
câtorva concluzii generale. 


ENUMA ELISH 


Cosmogonia sumero-babiloniană este cea mai veche dintre cele 
de care dispunem, articularea ei fiind localizată în jurul secolului al 
XVI-lea î.e.n. După Anne Baring şi Jules Cashford (The Myth of the 
Goddess, 1993, p. 275 sq.), forma finală a epopeii 

combină versiuni inițiale sumeriene, axate pe motivul luptei dintre un 
erou şi un monstru, cu adăugiri babiloniene ulterioare, mai complexe 
sub aspect dramatic, centrate pe motivul comportamentului abuziv al 
monstrului primordial feminin, ceea ce duce la supoziţia că - aşa cum 
se întâmplă şi cu alte mituri cosmogonice - Enuma elish marchează în 
timp şi un schimb de registru mitologic, mitologia matriarhală 
inițială, de provenienţă chtoniană, stihială, fund subsutuită de un 
panteon mitic masculin, constituit în jurul zeului civilizator Marduk. 
„Enuma elish" înseamnă „când sus": sunt cele două cuvinte cu care 
începe textul. Mergând pe urmele lui Frazer (în primele două 
versiuni, din 1890 [2 volume], respectiv 1900 [3 volume] din 
Creanga de aur, Enuma elish este doar vag tratată, pe motivul simplu 
că Frazer a avut un acces limitat la sursă, cunoscând-o destul de vag), 
Mircea Eliade (Mirul eternei reîntoarceri, în voi. Eseuri, 1991, pp. 
48-49, respectiv Istoria credințelor şi ideilor religioase - de acum 
încolo ICIR -, 1981, I, $21, 22, pp. 72-80) include recitarea regulată a 
poemului, cu coregrafiile agonale inerente, în cadrul sărbătorilor 
echinoxiale de Anul Nou din Babilon, akitu, incluzând-o în acest fel 
unei ritualistici generale de fertilitate. 

„Lupta între Tiamat şi Marduk - scrie M. Eliade - era mimată printr-o 
luptă între două grupe de figuranţi", aferente doar parțial fiecărui 
protagonist în parte, fiindcă cele două grupe mai semnificau, dincolo 
de identificarea lor imediată cu haosul-Tiamat, respectiv cosmosul- 
Marduk, şi victoria Anului Nou asupra celui Vechi, cum se întâmpla, 
de pildă, în ritul macedonian Xandikă, unde armata Albilor o 
înfrângea pe aceea a Negrilor într-o încleştare mimată, spectaculară, 
urmată de un komos, sau festin ritualic. 

în Babilon, ritul de refertilizare a ogorului prin „eliberarea" 
vlăstarului vegetal de sămânţa neagră, subterană în care el a fost 
„închis” pe timpul iernii, presupunea - relatează tot M. Eliade -şi o 
resacralizare cosmogonică a regelui: de faţă cu întreaga 

cetate, acesta era „umilit" simbolic, i se luau însemnele regale şi 
podoabele (în alte comunități - nu în Babilon! - el era lăsat de-a 
dreptul în pielea goală, ceea ce sugera, prin arătarea organului sexual, 
şi panspermia hierogamică), moment în care regele mima slăbiciunea 
sau chiar nebunia, ca simbol al indiferențierii haotice din care se va 
naşte lumea. 

în paranteză fie zis, în acest rit - şi-n cele similare ei - îşi află obârşia 
obiceiul spectacular de mai târziu - cunoscut din ritul regal şi imperial 
al nebunului de curte şi al măscăriciului -de a încredința conducerea 
statală, pentru o zi anume, unui zănatic sau deficient mintal, acceptat 
ca „umbră" regală sau imperială, trecerea prin haosul dement fiind 
interpretată ca o resacralizare cosmogonică; simulacrul mergea atât de 
departe, încât, pe timpul zilei respective poruncile căpeteniei de 
substitut erau îndeplinite fără întârziere, cu o voioşie submisivă, 
uneori subversivă, „lumea pe dos" funcţionând chiar crud, dacă venea 
vorba de execuţii. Vestimentaţia originară a nebunului de curte -tichie 
cu muguri sau analogii vegetale pe cap, costum bicolor, de regulă 
simetric pe verticala corpului, alb-negru sau alb-roşu, ceea ce face din 
nebun o ființă dedublată - sugestie de sacrificiu întemeietor - este şi 
ea epifanică, psihopompă, ceea ce explică şi interpretarea medievală, 
deja intelectualizată, a nebunului ca rațiune adormită în „masa 
confuză" a unei minți rătăcite, ecuaţie prin care simbolul pentru care 
am deschis paranteza intră şi în registrul iconografic al alchimiei. 
Revenind la desveşmântarea şi de-simbolizarea ritualică a regelui 
babilonian, citate de către M. Eliade, acestea erau urmate, în mod 
firesc, de o redobândire a prerogativelor sale sacrale, de obicei prin 
intermediul unei hierogamii spectaculare, care presupunea 
împreunarea regelui cu o preoteasă (sau cu regina) în faţa întregii 
asistenţe. Ritul era practic omniprezent în lume în perioada arhaică; în 
acest sens, Ashvamedha indiană, sacrificiul panspermic al calului, cu 
ecouri până în Ramayana, apărea ca un 

substitut mai blând al Purushamedhei cosmogonice, care presupunea 
sacrificiul întemeietor al unui om. 

[*" Pentru detalii suplimentare v. J. G. Frazer, Creanga de aur, ed. cit, voi. 3 şi 
4; M. Eliade, ICIR, ed. cit., I, cap. IX, Ş 72 şi urm.; semnificaţia de fertilizare 
panspermică specifică ritului o mai găsim în ritualistica romană, în sacrificiul 
calului de la idele lui octombrie, Equus October, a cărui coadă sângerândă era 
lăsată să fertilizeze solul forului roman, sângele coagulat fiind păstrat ulterior 
pentru a fi folosit în riturile de lustraţie ale Pariliei, de la 21 aprilie. întreaga 
discuţie poate fi găsită în celebra carte a lui Georges Dumezil, La religion 
romaine arckaique, Payot, 1987, pp. 223-239, autorul francez fiind acela care 
a asociat Equus October de ashvamedha, ed. cit, p. 235.] 

Revenind la ritualistica babiloniană a Enumei elish, să mai precizăm, 
tot pe urmele lui M. Eliade (Mitul eternei reîntoarceri, ed. cit, p. 49, 
respectiv ICIR, ed. cit, |, § 22) că tot cu prilejul sărbătorilor 
echinoxiale ale Anului Nou, în Babilon avea loc şi Sărbătoarea 
Sorţilor, zagmuk, prilej cu care se rostuiau cele 12 luni ale anului pe 
cale de a începe, „ceea ce - scrie M. Eliade - era totuna cu a crea cele 
douăsprezece luni viitoare", reiterând în acest fel gestul cosmogonic 
al lui Marduk. 


SURSE 


Enuma elish a tost făcută cunoscută specialiştilor anglo-saxoni 
prin traducerea în engleză a lui L. W. King, în volumul The Seven 
Tablets of Creation, voi. l-2, London, 1902, care a folosit textele de 
pe tăbliţele de argilă găsite în biblioteca regelui Assurbanipal de către 
săpăturile engleze făcute la Ninive. Anterior, câteva fragmente au fost 
date la iveală de către G. Smith în The Chaldean Account ofGenesis 
(1867). în limba română găsim poemul în două versiuni, una în 
transpunere metrică, realizată de către Athanase Negoiţă, publicată 
în volumul 

Gândirea asiro-babiloniană în texte (1975, pp. 11-51) şi una 
epicizată, în Miturile esenţiale ale lui Victor Kernbach (1978, pp. 23- 
39). Mai e de precizat faptul că versiunea clasică a lui L. W. King, din 
1902, care circulă şi pe Internet, e relativ lacunară din raţiuni 
obiective, fiindcă la data publicării celor două volume din The Seven 
Tablets of Creation - care au avut un impact uriaş asupra publicului -, 
textul prezenta carenţe, multe plăcuţe de argilă fiind încă 
nedecopertate. Ulterior, până spre cel de-al doilea război mondial, s- 
au tot făcut întregiri, versiunea românească a lui Athanase Negoiţă 
redând aceste întregiri, ele fiind preluate, în mod firesc, şi de către 
Victor Kernbach. 

Mai e de precizat un aspect de o frumuseţe hermeneutică aparte. în 
Babilon, Marduk a fost ridicat la rang de cult oficial prin reforma 
politică şi religioasă a lui Hammurabi, în secolul al XVni-lea î. e. n, 
care a intenționat, în esenţă, articularea unui cult civilizator axat pe 
rolul simbolic de „organizator" (ucigător de monştri) al regelui, 
semnificaţia colaterală fund aceea a înlocuirii vestigiilor 
resurecționare sumeriene, sosite din direcţia unui cult preponderent 
chtonian, cu o religie uranică, ce făcea din rege un întemeietor şi un 
organizator celest. în fascinantul creuzet de credinţe al Orientului 
Apropiat, Marduk a intrat, astfel, în interferenţă cu Baal şi cu Bel - 
adesea confundați -, fiind menţionat în spaţiul semitic ca Bel- 
Merodakh (v. V. Kernbach, Dicţionar de mitologie generală, 1989, 
art. Baal, Bel şi mitologii din Mesopotamia; Joseph Campbell, The 
Masks of God. Oriental Mythology, Penguin Books, 1974, p. 242), 
glisajul fiind întreţinut şi de către dualismul vechi al reformei lui 
Hammurabi, unde vestigiile chtoniene, resurecționare ale lui Bel 
Marduk nu fuseseră integral înlăturate. în urma traumaticului exil 
babilonian al poporului evreu dintre 587 şi 538 î. e. n, divinitățile 
babiloniene suferă un pronunţat proces de resemantizare negativă în 
spaţiul semitic, canaanul Baal, divinitate a fertilității, şi 
mesopotamianul Bel, zeu chtonian, fiind inevitabil demonizaţi, Baal 
Zebub (, prințul stăpân") devenind în Vechiul Testament 

Belzebub sau Belzebuth - evident, demon subpământean, opus 
celestului Yahwe. [®°V. şi Roland de Vaux, Ancient Israel. Its Life 
and Institutions. Translated by John McHugh. McGraw-Hill Book 
Company, Inc., New York, Toronto, London, 1961, p. 433 sq;; 
Dicţionar enciclopedic de iudaism, 2001, p. 90] 

Pentru acelaşi context, în The Myth ofthe Goddess (ed. cit., p. 419), 
Arme Baring şi Jules Cashford precizează alte câteva nuanţe care se 
cer de asemenea a fi reținute. Ştiut fiind faptul că Geneza din Vechiul 
Testament (Facerea) a fost articulată în forma sa finală - printr-o 
rescriere - doar după întoarcerea poporului evreu din exilul babilonian 
(538 î.e.n.), trebuie acceptat faptul că în noua redactare s-a urmărit în 
mod deliberat o definire identitară a sacralității poporului evreu prin 
delimitarea de mitologiile de proximitate (Canaan, Babilon, Egipt 
etc), influenţele cele mai puternice - prezentate în Vechiul Testament 
ca fiind pericole demonice - venind din direcţia cultelor de fertilitate 
din primele două regiuni menționate mai sus (Baal, Bel, Marduk, 
Tiamat). Aceste divinităţi erau iconice; erau venerate prin imagini sau 
prin efigii sculptate în statui, reprezentările fiind resurecționare, 
epifanice, derivate direct din complexe chtoniene, motiv pentru care 
„Stăpânul" celest absolut din Vechiul Testament (Yahwe), impus în 
Geneză prin tradiția Y ahwistă (asupra distincțiilor vom reveni chiar în 
acest capitol, când vom ajunge la cosmogonia ebraică), va fi non- 
iconic: nu va avea faţă, nu va fi venerat prin imagini („să nu-ţi faci 
chip cioplit”). 

Monoteismul Y ahwist va mai impune - tot delimitativ faţă de 
credinţele din jur - un cult patern, prin ocultarea premeditată a 
cultelor feminine dominante din regiune (Innana-Ishtar, Tiamat). 
Dincolo de aceste distincţii - spun cei doi cercetători -, există însă şi 
unele paralelisme tulburătoare: Geneza secvențială 
veterotestamentară are loc în 7 zile, tot 7 fiind, prin tradiție, numărul 
plăcuţelor de lut care relatează victoria lui Marduk asupra lui Tiamat 
din tradiția babiloniană, cifra 7 sugerând că Marduk a săvârşit lumea 
tot în 7 zile. Gestul întemeietor din 

Geneză, şi anume separarea Cerului de Pământ, repetă gestul lui 
Marduk de a tăia trupul lui Tiamat şi de a ridica o parte în sus, pentru a 
întemeia bolta cerului. Cum am menționat deja, cuvântul ebraic care 
desemnează abisul de apă de la începutul lumii, Tehom, este 
„echivalent cu semitic-babilonianul Tiamat” (A. Baring, J. Cashford, 
op. cit., p. 419), relația făcându-se cu tohu wa-bohu, sintagmă care nu 
numai că o evocă lingvistic pe Tiamat, dar aşa cum Tehom devine, prin 
resemannzare, Tehomot, Bohu devine Behomorh, foarte apropiat de 
protoanimalul fabulos Behemoth, numit în Cartea lui lov (40: 15sq) 
„cel dintâi dintre lucrările lui Dumnezeu". Aceste interferenţe nu sunt 
însă singurele: Marduk intră în Vechiul Testament şi ca Mardochai, 
tatăl protagonistei din Cartea Estetei, aceasta din urmă fiind, ea însăşi, 
Innana-/s/ztar, zeiţa sumeriană cu care ne întâlnim îh Epopeea lui 
Ghileamesh. 


CADRUL NARATIV AL POEMULUI ENUMA 
ELISH 


Redată pe scurt, povestea din poem are următoarele secvenţe: 
La începuturile lumii, apele oceanului dulce Apsu şi ale genunei 
sărate Tiamat se amestecă indistinct, cei doi zei originari 
completându-se cu Mummu, a cărui identitate e subiect de dispută 
până în zilele noastre. Se crede, îndeobşte, că a fost un nume matern 
al lui Tiamat, lucrurile nefiind clare, de vreme ce într-o secvenţă 
ulterioară a poemului, Mummu apare ca sfetnic intrigant şi ostil al lui 
Apsu: ca persoană distinctă, deci, opusă lui Tiamat. Din apele 
amestecate ale lui Apsu si Tiamat sunt zămisliți ceilalți zei, Anşar, 
jumătatea de sus a lumii zămislindu-l apoi pe puternicul Anu, tatăl lui 
Nudinmud sau Ea, marele zeu al apelor. Zarva zeilor nou-născuţi 
tulbură liniştea lui Tiamat, dar mai supărat este Apsu, deranjat de 
râsul ireverențios al tinerilor zei. Exasperat, Apsu îşi cheamă 
sfetnicul, pe Mummu, şi 

amândoi merg la Tiamat să se plângă, cerând distrugerea noilor zei, 
demonstraţie de putere la care Tiamat nu consimte, pe motiv că n-ar 
trebui să se distrugă ceea ce tocmai fusese creat. Sfetnicul Mummu îl 
convinge însă pe Apsu să îi distrugă pe zeii tineri, complotul fund 
aflat de către Ea, care trasează un cerc magic în jurul celor doi, 
deposedându-i de putere şi ucigându-i. Peste cadavrul lui Apsu, Ea îşi 
construieşte o casă-sanctuar, numită tot Apsu, unde se însoţeşte cu 
zeiţa Darnkina, pentru a-l zăsmisli pe luminosul Marduk, divinitate 
duală, asemenea lui Janus din mitologia romană, cu patru ochi şi tot 
atâtea urechi, „fiul Zeului-Soare, zeul-Soare al zeilor”. Siguri pe 
puterea lor prin naşterea lui Marduk, tinerii zei purced la neutralizarea 
lui Tiamat; celestul Anu, zeul lumii de sus dă naştere vânturilor 
tumultuoase, pe care le trimite împotriva lui Tiamat, pentru a-i 
zădărnici odihna. Instigată de fiii ei chtonieni - beligeranta divină 
trădând, de fapt, opoziţia dintre zeii uranieni şi cei chtonieni -, Tiamat 
reacționează suihial, zămislind o armată de apărare redutabilă, formată 
din animale hibride inclasificabile (şerpi-monştri, dragorii zburători, 
vipere, sfincşi, lei de mare, câini turbaţi, omul-scorpion), în fruntea 
căreia ea instalează într-o poziţie de suveranitate pe unul dintre fiii ei, 
viforosul Kingu, care primeşte de la mama sa şi Tăbliţele Destinului, 
devenind în acest fel invincibil şi stăpân peste rosturile lumii. 

înainte de a trece mai departe, să relevăm un detaliu de simetrie. 
Poemul precizează că armata monstruoasă a lui Tiamat e formată din 
11 fiinţe stihiale cumplite, în fruntea lor fiind numit fiorosul Kingu, 
pentru a completa seria neagră de 12, cifră zodiacală, dar şi indiciu al 
perfecțiunii armonice a universului. După victoria asupra lui Tiamat, 
Marduk va făuri o lume celestă bazată tot pe logica armonică a cifrei 
12, ceea ce duce, în final, la o simetrie cosmogonică pe care unele 
cărți de specialitate tind s-o uite: lumea, în concepţia cosmogonică 
babiloniană, se compune din 12 dimensiuni „negre" şi alte 12 „albe, 
luminoase", garanția persistenţei luminii fiind dată de lupta continuă 
pe care aceasta 

trebuie să o poarte împotriva stihiilor şi a întunericului. Ne aflăm, 
aşadar, în faţa unei ritualistici agonale, pe care Sărbătorile 
babiloniene de Anul Nou - când Enuma elish se recita în templu -nu 
fac decât să o confirme. Consecința acestei stări de fapt e subtilă: 
actul de întemeiere pozitivă al lui Marduk nu înlătură matricea 
originară a răului, ci o foloseşte ca „material de construcție", lumea 
zămislindu-se, cum vom vedea, din trupul „rău" al lui Tiamat. Răul 
matricial devine, astfel, constitutiv lumii, sugerând un dualism 
cosmogonic şi funcțional pe care îl confirmă toate mitologiile 
Orientului Apropiat, de la zoroastrism (unde se vede cel mai bine) la 
Vechiul Testament. Pentru acesta din urmă, să ne amintim de 
Leviticul 16, unde se vorbeşte despre sacrificiul de ţap în cinstea lui 
Azazel, demonul deserturilor, opus simetric lui Yahwe! 

Depanăm povestea Enumei elish mai departe. Văzând groaznica 
desfăşurare de forţe a lui Tiamat, Ea fuge la străbunicul său Anshar 
pentru ajutor şi sfat, fiii acestuia, Anu şi Ea nereuşind să domolească 
monstrul. în acest moment se ridică la luptă luminosul Marduk, care 
cere în prealabil recunoaşterea sa ca stăpân de către toți zeii; aceştia 
consimt, şi Marduk se pregăteşte de luptă, făurindu-şi un arc, luându- 
şi măciuca şi fulgerul, de a cărui furie nimeni nu putea scăpa, 
mobilizând cele patru vânturi, pentru a o răscoli pe Tiamat, şi nu în 
ultimul rând pregătind o plasă, pentru a o arunca asupra monstrului, 
să-l împiedice să se lăbărţeze ameninţător mai departe, accesoriu prim 
care face din Marduk un zeu legător. înarmat în acest fel, el o ucide 
pe Tiamat şi îi separă corpul în două, ca pe o scoică, făcând din partea 
de sus cerul şi din cea de jos pământul. „Marea locuinţă Esharra [...] 
el o făcu în cer/ Aici să-şi ia locul Anu, Enlil şi Ea", după care el 
făureşte „figurile cereşti” care hotărnicesc cele 12 luni ale anului, 
deschide porțile soarelui şi rostuieşte calendarul lunar, făurind în 
prealabil luna, „să hotărască timpul”. 

;>» Panteonul divin fiind articulat, fiecare zeu primindu-şi sălaşurile 
cuvenite, Marduk plănuieşte, în tăbliţa a Vi-a, să adune sânge pentru 
a-l făuri pe lullu, pe om, în mod explicit ca servant terestru al zeilor: 
„EI va sluji pe zei, ca ei să se odihnească", detaliu care trimite spre 
Geneza din Vechiul Testament (2:15), unde Adam este zămislit tot în 
a şasea zi a Creaţiei nu dintr-un impuls de altruism creator din partea 
divinității, ci pentru a lucra şi a păzi grădina Edenului. Cererea lui 
Marduk, de a se strânge sânge - care presupune, în mod logic, un 
autosacrificiu din partea zeilor aflați în propria sa tabără, sau o nouă 
victimă în tabăra celor solidarizaţi cu Tiamat - îi nelinişteşte pe zei, 
Ea sugerând însă o cale optimă de ieşire: ceata divină a lui Tiamat să 
ofere ea însăşi o victimă, pentru ca din corpul ei să fie făuriţi oamenii. 
Este ales Kingu, cel pus de către Tiamat stăpân peste monştri, socotit 
vinovat pentru întreaga beligerantă, pe care Marduk îl deposedase 
deja de Tăbliţele Destinului, câştigând în acest fel supremaţia asupra 
lumii. Poemul se încheie cu apoteoza lui Marduk: acestuia 1 se 
stabilesc cele 50 de nume - care sugerează putere celestă şi chtoniană, 
omniprezență regală şi supremație sacrală -, finalul tăbliţei a VII-a 
marcând omologarea sa ca Ea (zeitate supremă) de către zeul cu 
acelaşi nume: «Când toate numele pe care le-au proclamat Igigii/ Ea 
le-a auzit, duhul lui s-a bucurat, / Astfel: «Cel pe al cărui nume 
părinții lui l-au slăvit, / El este acum ca şi mine; numele lui va fi Ea. / 
Toate riturile mele el le va administra;/ Toate poruncile mele el le va 
aduce la îndeplinire.»" (trad. Athanase Negoiţă, op. cit., p. 50) 


SINTAXA MITICĂ A TEXTULUI 


Lăsând în urmă detaliile anecdotice ale întregii structuri 
narative, să ne oprim acum la două aspecte extrem de vechi, arhaice, 
pe care textul Enumei elish le lasă să se întrevadă: 1) rolul 

cosmogonic al Destinului, al Sorţilor în economia de început a lumii 
şi 2) fragilitatea relativă a lumii create de către Marduk, care ne va 
duce inevitabil la relaţia dintre cosmogonie şi eschatologie. Le vom 
lua pe rând. 

Tăbliţa destinului 

Am menţionat deja faptul, precizat de către M. Eliade, că recitarea 
Enumei elish la sărbătoarea echinoxială babiloniană de Anul Nou 
(akitu) - ceea ce sugerează un context ritualic resurecționar, 
consonant cu rolul atribuit lui Marduk de stimulator al ogoarelor şi 
vegetației (printr-unul dintre cele 50 de nume ale sale) - era urmată de 
„Sărbătoarea Sorților" (zagmuk), a orânduirii destinului celor 12 luni 
care vor forma anul care începe. între cele două faze ale ritului exista 
un decalaj coregrafic, simetric celui pe care îl avem şi în poem, unde 
motivul 'Tăbliţei Destinului nu apare de la început, ci doar din 
momentul în care, supărată fiind pe vânturile care îi tălăzuiesc corpul, 
lpsindu-l de odihnă, Tiamat zămisleşte redutabila sa armată de 
monştri, şi-l consacră în final pe maleficul Kingu drept căpetenie a 
cohortei monstruoase, încredințându-i Tablele Sorții (sau ale 
Destinului). Actul tardiv de consacrare sugerează cel puţin două 
lucruri: în primul rând, faptul că frâiele Destinului rămân de partea lui 
Tiamat până în clipa în care Marduk îl înfruntă în luptă pe Kingu şi-l 
deposedează de Tăbliţă, şi-n al doilea rând, că întreaga Creaţie divină 
iniţială, dusă la capăt de către Apsu şi Tiamat (seria de zei de la 
Anshar şi Kishar până la supremul Ea) apare într-un timp când 
organizarea lumii nu este încă reglată armonic de către Destin. Acesta 
este, de altfel, motivul metafizic pentru care uneltirea lui Apsu 
împotriva zeilor tineri şi revolta lui Tiamat împotriva aceloraşi zei se 
pot produce: elementele creaţiei nefiind încă bine articulate, regresia 
spre haos poate surveni în orice clipă. 

Preeminenţa Creaţiei în raport cu Destinul reprezintă argumentul cel 
mai redutabil pentru vechimea spectaculoasă a Enumei elish. Există 
cosmogonii (Theogonia lui Hesiod, cosmogoniile oului răsărit din 
mare la egipteni, Geneza veterotestamentară), unde Creaţia se 
produce întru Lege; legea e acolo, reprezintă o virtualitate, 
„aşteptând" ca lucrurile să fie făcute pentru a fi implicit armonizate 
într-un tot bine articulat. în Geneză, funcția de „motor cosmic" (M. 
Eliade), adică aceea a principiului de armonizare preexistent Creaţiei, 
este asigurată de Duhul Sfânt (Elohim), care pluteşte deasupra apelor 
(detaliu care soseşte în Geneză pe linia textelor convenţional numite 
„E", „elohimice", spre deosebire de cealaltă tradiție, „yahwistă"). Aşa 
se explică un fenomen pe care traducerea românească îl 
distorsionează: celebra formulă constatativă de la sfârşitul fiecăreia 
dintre cele 6 zile de creaţie, prin care Dumnezeu consfinţeşte că ceea 
ce a făcut „este bine". Strict logic, nu putea fi „rău", sau imperfect, 
fiindcă o asemenea sugestie ar contraveni flagrant ideii de perfecțiune 
suprafirească a lui Yahwe: un Dumnezeu perfect nu poate zămisli 
lucruri de mântuială, care se cer a fi „reparate" ulterior (ca să 
recurgem tot la un cuvânt frapant, scris de către M. Eliade). Formula 
„e bine" indică faptul că lucrurile create în cele 6 zile sunt pătrunse în 
suficientă măsură de către Duhul Sfânt (Elohim), sau, altfel spus, că 
ele au intrat în ordine: o armonie preexistentă lor, din care ele se 
împărtăşesc. Anne Baring şi Jules Cashford (op. cit., p. 417sq.) mai 
menționează şi un fapt empiric, pe care poate că ar trebui să-l avem în 
vedere: în legislaţia mesopotamiană arhaică, meşterul unui produs 
finit termina ceremonial produsul declarând oficial că „este bun", 
fiind scos pe piață doar în urma unei asemenea licenţe. în acest fel, el 
nu numai Că îşi asuma consecinţele juridice negative ale vreunui 
defect ascuns - O, temporal... -, dar, prin declaraţia respectivă, el 
introducea produsul mâinii sale sau al ucenicilor săi în perimetrul 
Legii. Paralelismul cu logica intrinsecă a Genezei este tulburător. 

Aceeaşi funcție a principiului de armonizare preexistent Creaţiei o are 
Eros în Theogonia lui Hesiod. Nu e vorba - cum ştiu cititorii avizaţi ai 
textului - de copilaşul zburdalnic, cu arc şi săgeți irezistibile, din 
cortegiul de mai târziu al Afroditei, ci de acel Eros care se naşte 
imediat după Geea, chiar la începuturi, când Zeiţa-Mamă a 
pământului nu are încă o contrapartidă masculină pentru a iniția 
hierogamia. Te întrebi, aproape firesc, ce anume caută el acolo, cu 
atât mai mult cu cât rolul său în drama generaţionistă de mai târziu e 
prea puţin relevant. Eros e „dorință de viaţă" (Schopenhauer a fost 
încântat de această sugestie!), dar şi principiu de armonizare, el 
apărând în lume pe poziția a li-a, pentru ca tot ce va fi zămislit de 
atunci încolo să se articuleze într-o armonie cosmică frumoasă. în 
Enuma elish, dimpotrivă, acest „motor" preexistent de armonizare 
cosmică lipseşte, Apsu şi Tiamat zămislind primele divinități într-un 
timp când zeii „nu fuseseră pe numele lor chemaţi", dar nici 
„destinele lor încă nu fuseseră fixate". Dincolo de arhaicitate, 
precizarea din poem leagă Destinul de Nume, conferindu-i acestuia 
din urmă o valoare cosmogonică magică. Cum am văzut deja, 
denominaţia derivată din primordialitate - care leagă numele de 
puterea cosmică a persoanei respective - e confirmată de 
multiplicarea până la 50 a numelor lui Marduk, pentru a-i afirma 
suveranitatea şi completitudinea. în finalul poemului (tăbliţa a Vil-a, 
deja citată de noi), el va fi recunoscut de către Ea drept suveran 
echivalent doar în momentul în care numărul numelor sale - 50 - îl va 
egala pe acela al numelor lui Ea, desemnat şi el în mod tradițional 
prin cifra 50. 

Fragilitatea creaţiei 

Vechimea Enumei elish e ilustrată şi de un alt detaliu -insuficient 
rezolvat exegetic, care se găseşte pe tăblița a V-a (trad. Athanase 
Negoiţă, op. cit., p. 37). După ciopârțirea lui Tiamat şi separarea 
corpului ei asemenea unei scoici, prin care 

se stabileşte distincția dintre regimul de sus al cerului şi cel de jos al 
pământului, Marduk construieşte sălaşuri pentru zei, fixează 
constelaţiile, durata anului, aduce luna „să hotărască timpul", însă în 
privinţa stelelor şi a constelațiilor el resimte o oarecare nesiguranţă, 
fiindcă ele se pot „încălca" şi „face greşeli" (op. cit., V:6-7, p. 37), 
zădărnicind în acest fel armonia cosmică a întregului. O asemenea 
fragilitate - indiciu de mare vechime! - e de neconceput, de pildă, în 
Theogonia lui Hesiod, fiind şi mai improbabilă în cosmogoniile 
ovoidale egiptene sau în Vechiul Testament. în Enuma elish, însă, 
eschatologia ameninţă cosmogonia, stabilind în acest fel o pereche pe 
care o vom regăsi în mitologia scandinavă, unde întreaga creaţie nu 
reprezintă decât o amânare indeterminată a eschatologiei (Ragnarok). 
Pentru a contracara eventualele „greşeli" ale constelațiilor, Marduk 
„întemeie stația lui Nibiru, să arate legăturile lor" [...] şi „alături fixă 
şi locul lui Enlil şi Ea" (ibid.). 

Nibiru 

Identitatea lui NIBIRU nu este clară. în notele de subsol, traducătorul 
volumului Gândirea asiro-babiloniană în texte sugerează că ar fi 
vorba de planeta Jupiter, Victor Kernbach oprindu-se, în Miturile 
esențiale (ed. cit., p. 34) asupra Stelei polare, înzestrate cu funcţia de 
centralitate referențială. NIBIRU nu este, însă, se pare, nici planeta 
Jupiter, nici Steaua Polară. Misterioasa „Planetă X", sau „Planeta 
pitică maro" se află de mult în atenţia astronomilor sau a fizicienilor, 
dar şi a exaltaţilor de tot felul - UFOlogi, oameni fascinaţi de 
fenomene paranormale, profeţi apocaliptici -, surescitarea celor din 
urmă fiind întreținută de apariţia, în 1976, a unei cărți celebre, The 
Twelfth Planet - Planeta a XII-a, de Zecharia Sitchin (un fel de Paulo 
Coelho al mitologiei astronomice: www. sitchin. corn). Sub aspect 
ştiinţific, existența unei planete trans-plutoniene, cam de trei ori mai 
mare decât Terra - după unii: din sistemul nostru solar, după alții: din 
imediata sa apropiere - se justifică 

prin câteva anomalii orbitale ale planetelor Jupiter şi Pluto, care nu 
pot fi explicate decât dacă acceptăm ipoteza unei planete necunoscute 
de proximitate, care le influenţează magnetic. Cititorul de bună- 
credință îşi poate imagina surpriza pe care au avut-o astronomii atunci 
când au fost confirmaţi de către mitologi: povestea spune că mari sau 
mici laboratoare spaţiale au emis strict ştiinţific ipoteza existenţei 
unei planete trans-plutoniene, bazată pe măsurători precise, când 
mitologi interesaţi de Sumer şi de Babilon au venit şi au spus că 
această planetă se cunoaşte încă din vechime, numele şi poziţia ei 
aproximativă apărând în Enuma elishl De la ştiinţă s-a ajuns foarte 
repede la exacerbări imaginare spectaculoase, Nibiru fiind, în unele 
ipoteze, principala „candidată" la o iminentă ciocnire cu sistemul 
nostru solar, moment în care se va face foarte frig şi soarele va da 
semne de slăbiciune fatală. în alte ipoteze, Nibiru e locuită de omuleţi 
MICI, Verzi, reci şi supertehnicizaţi, care trimit spre noi misterioase 
farfurii zburătoare. în speranţa că i-am stârnit în suficientă măsură 
interesul, cititorul este rugat să acceseze următoarele site-uri de pe* 
Internet: www. sitchin. corn (pentru opera lui Zecharia Sitchin); 
www. crystalinks. com/nibirulinks (site-ul „oficial" al lui Nibiru); 
www. crawford2000. co. uk/Nibiru (pentru un Index al problemei) şi 
www. apollonius. net/nibiru, unde se găsesc sintezele lui Roberto 
Solârion, dar şi, integral, faimoasa carte a lui R. A. Boulay, Flying 
Serpents and Dragons, 1990, în limbile engleză şi franceză. O vizită 
pe www. altavista. corn, cu o căutare pe Nibiru furnizează sute de alte 
delicii. 


COSMOGONIA LUI BEROSSOS 


Sub aspect imaginar, Enuma elish e dominată de morfologia 
hibridă a monştrilor zămisliți de către Tiamat, evocarea lor apărând 
de trei ori pe cele 7 tăblițe clasice, ceea ce ne duce la 

concluzia că ascultătorii cosmogoniei erau fascinaţi de aspectul lor 
fabulos şi bizar. Psihologic şi sintactic, dacă ţinem cont de faptul că 
Enuma elish se recita ritualic cu prilejul sărbătorilor echinoxiale de 
Anul Nou (akitu), prilej cu care regele se identifica simbolic cu 
Marduk, fiind prezentat ca un ucigător de monştri, fragmentele 
recurente înspăimântătoare întreţineau psihoza politică potrivit căreia 
echilibrul fragil al lumii se datorează doar puterii regelui de a tine în 
frâu forţele demonice amenințătoare, orice insubordonare faţă de 
acesta ducând la surparea echilibrului şi, implicit, la revanşa nedorită 
a fiilor lui Tiamat. 

Reforma religioasă a lui Hammurabi propunea o Lege cauţionată 
cosmogonic, dar şi un schimb de regim imaginar, nuanţa civilizatorie, 
uraniană a lui Ea-Marduk înlocuind o mitologie stihială feminină, 
bazată pe cultul Marii Zeiţe primordiale. Se prea poate ca fenomenul 
să fi reprezentat şi o exorcizare de spaimă, realizată colectiv, zeițele 
de substrat ale regiunii - Innana-Ishtar la sumerieni, Tiamat la 
babilonieni -fiind terifiante, ostile. Ceva similar pare să se fi petrecut 
şi în Grecia arhaică, unde zeiţa pământului Geea - mama titanilor şi a 
Hecatonheirilor, monştri cu o sută de braţe vânjoase, implicați în 
titanomahia şi gigantomahia din care iese triumfător Zeus, preluând 
supremaţia asupra lumii - este şi ea necontrolată, înspăimântătoare. în 
Orientul Apropiat, procesul de exorcizare a feminității terifiante este 
vizibil peste tot: la semiţi, de pildă, Lilith a fost, prin tradiţie, prima 
soţie, stearpă, a lui Adam, Eva -destul de malefică şi ea, deoarece 
complotează cu şarpele - fiind doar a doua. 

Cosmogonia babiloniană a lui Berossos (Gândirea asiro-babiloniană 
în texte, ed. cit., pp. 52-53, respectiv V. Kernbach, Miturile esențiale, 
ed. cit. pp. 40-41) a fost compusă abia în sec. al ni-lea î.e.n., ajungând 
la noi prin intermediul lui Eusebiu de Cesareea. Flavius Josephus, în 
Antichităţi iudaice, s-a folosit şi el de Babyloniaca - azi pierdută - 
acestui preot al lui Marduk din vremea lui Antioh I, Berossos 
insistând cu precădere pe 

zămislirile hibride, monstruoase din primele zile ale Creaţiei, când se 
nasc oameni cu două sau patru aripi, umanoizi bisexuaţi sau cu două 
capete, unul de bărbat şi unul de femeie, oameni cu coarne de capră 
sau hipocentauri, adică fiinţe hibride care „aveau picioare de cal, în 
spate fiind cum sunt caii, iar în faţă având chip de om", asemănătoare 
centaurilor din mitologia greacă. 

Precizarea care urmează este însă cea mai relevantă: „Peste toate 
aceste vieţuitoare ar fi domnit o femeie cu numele de Homoroka, în 
limba caldaică Tamte, care nume tradus în grecește înseamnă 
thalassa, de aceeaşi valoare numerică ca şi selene" (Gândirea asiro- 
babiloniană în texte, p. 53), ceea ce stipulează o omologie între apa 
selenară a începuturilor şi Tiamat, substratul mitologic selenar fiind 
înlocuit de mitologia solară a lui Marduk. Acesta apare la Berossos ca 
Bel, distins în acţiunea de sacrificare a lunii, pentru ca din cele două 
jumătăţi ale trupului ei să fie făcut cerul şi pământul (imaginea 
soarelui care se desprinde din învelişul selenar e superbă!), dar şi ca 
zeu care acceptă autosacrificiul, pentru ca din sângele lui să fie făuriți 
oamenii. Remarcăm astfel translația de mentalitate petrecută între 
Enuma elish şi Berossos, echivalentă cu o eufemizare culturală: 
oamenii nu mai sunt făuriți din trupul maleficului Kingu, ci direct din 
Marduk, ceea ce sugerează fără echivoc consubstanțialitatea dintre 
rege şi supuşi, pe care Enuma elish nu o afirmă. 


COSMOGONIA VEDICĂ 


înţelese ca „ştiinţă a cunoaşterii supreme", cele patru colecţii de 
Vede indiene reprezintă, prin însăşi etimologia cuvântului (*vid = a 
vedea), „«viziuni» interioare, sau, potrivit formulei lui Louis Renou, 
«arhive de experienţe de unire cu divinul»" (cf. Henri de la 
Bastide: Patru călătorii în inima 
civilizaţiilor, ed. rom. 1994, p. 95), a căror arborescentă metafizică 

întortocheată, adesea contradictorie, corespunde cu definiția 
hinduismului ca „junglă": spaţiu vital multiplu, necreat de vreo 
persoană anume, ci existând dintotdeauna, ca temei al vieţii, în care 
cineva nu poate intra (iniţia) de unul singur, ci doar „dus de mână", 
ghidat de către un maestru spiritual (guru). Vedele se împart în patru 
grupe de texte: Rig-Veda („Veda strofelor”), Yajur-Veda („Veda 
formulelor sacrificiale"), Sama- Veda („Veda melodiilor sacrificiale" 
şi Atharva- Veda („Veda descântecelor magice"). Aceste patru 
„arhive" aparțin palierului shruti (ascultare) al ştiinţei sacre, ceea ce 
înseamnă că ele nu derivă de la vreo persoană anume (zeu sau înţelept 
originar), ci există dintotdeauna, ca ipostazieri de sine ale Absolutului 
(Brahman), care se rostuieşte şi se autodistruge periodic pentru a se 
regenera cu fiecare mare ciclu temporal cosmic (v. mai jos). 
„Ascultarea" (shruti) indică faptul că însuşirea Vedelor presupune 
stabilirea unei rezonanţe cosmice între text şi cel ce îl ascultă, prin 
„creşterea" spre infinit a fiinţei înţeleptului. Spre deosebire de 
mentalitatea europeană, unde cunoaşterea este îndeobşte asociată cu 
forme spirituale de retractilitate (singurătate, chilie, adâncirea solitară 
în sine etc), în comportamentul vedic cunoaşterea este legată de 
expansiune şi incandescenţă cosmică: cunoscând Vedele, ascultându- 
le, înțeleptul rishi îşi deschide generos ființa către imensitatea 
universală a revelaţiei, rădăcina *BHR a cuvântului Brahman 
(Absolut) însemnând şi el „creştere, sporire". (în Budismul de mai 
târziu, sensul expansiunii cosmice infinite este ilustrat de mărimile 
considerabile ale statuilor lui Buddha din grote sau temple: el „este" 
Tot, ocupă întreg spațiul şi timpul lumii, care îl cuprind şi pe care le 
cuprinde în el însuşi.) în logica Vedelor, cunoaşterea supremă 
presupune o închidere care se deschide, revelația interioară a 
înţeleptului fiind pregătită de autosacrificiul prin care el se „distruge" 
pe sine pentru a se uni cu Şinele universal absolut (Brahman). Aşadar, 
întreaga logică 

vedică e dominată de imperativul spiritual al sacrificiului, motiv ce 
duce la exorcizarea sacrală a fricii de moarte şi la prezentarea morții 
ca apoteoză necesară, ceea ce explică, în ultimă instanță, atât 
cosmogonia autosacrificială a omului cosmic Purusha, cât şi 
binecunoscuta formulă a transmigrației sufletelor. 

„Arhiva" (samhita) Rig-Veda reprezintă o culegere de 1028 de 
incantaţii sau imnuri (sukta = "lucruri bine spuse”), structurate în mai 
bine de 1000 de strofe (ric, rădăcină de la care vine şi numele). Prin 
tradiție, articularea primelor Vede este situată în timp la începutul 
mileniului II î.e.n., arhivele apărând în forma lor finală cam în jurul 
anului 1000 î.e.n.; fireşte, formulând în acest fel cronologia, recurgem 
la un artificiu istoric, pentru că în concepţia hindusă Vedele există 
dintotdeauna, ca Ştiinţă Supremă revelată înțelepţilor rishi la fiecare 
mare ciclu cosmic. Acestor revelații impersonale li se adaugă textele 
personalizate, de hermeneutică exegetică, grupate şi ele în patru 
colecţii: Brahmana („comentariile brahmanice"), Kalpasutra (texte 
care trasează prescripțiile comportamentului ritualic), Upanişadele 
(textele speculative) şi faimoasele Aranyaka, „textele pădurii”, 
considerate a fi atât de ezoterice, încât nu pot fi transmise decât în 
adâncul secret al crângurilor. 

în practică, distincțiuile nu sunt însă atât de clare, fiindcă toate aceste 
texte presupun repetiții, adnotări, fracturi de sens şi chiar contradicții 
logice, prin nimic incompatibile cu exigența primă a revelației şi 
„vederii" cosmice, fiindcă în acest fel se articulează, fremătător şi viu, 
o „junglă" de înţelesuri şi sensuri arborescente, în care învăţăcelul nu 
poate intra de unul singur, ci doar ghidat de către un inițiator sau 
maestru spiritual (guru). Imagistic, pădurea ocupă aici un loc 
principal, ca expresie a preaplinului stihial vital: e locul unde este 
exilat Rama din Ramayana, spaţiul unde sălăşluiesc demonii (ca 
expresii ale iluziei cosmice, Maya), dar pădurea e şi simbolul care 
surmontează, în India arhaică, orice valorizare spirituală a aşezării 
umane, fiindcă doar în pădure se realizează consubstanţialitatea dintre 
toate regnurile 

şi ordinele ipostaziate ale universului. La nivelul spiritual al textelor 
de referință, Aranyaka, „textele pădurii" indică această omniprezenţă; 
tâlcuri ezoterice fiind destinate să fie comunicate doar prin tăcerea 
foşnitoare a legăturii dintre maestru şi învățăcel, Aranyaka se întind, 
asemenea unor liane, asupra tuturor colecțiilor Ştiinţei Sacre: există 
Aranyaka atât pentru Rig-Veda cât şi pentru celelalte „arhive, 
accepțiunea lor spirituală fiind duală: ele „tălmăcesc" speculativ 
textele de bază (fiind, aşadar, o „disciplină" umană care se învaţă), 
dar reprezintă şi reflexul cosmic al acestora, motiv pentru care le 
pătrunde cu adevărat sensul doar acela dispus să se piardă în 
reverberația lor absolută. 

Ceva similar - dar la un alt nivel decât acela revelat al Vedelor - se 
întâmplă cu textele care aparțin palierului smriti, adică „tradiției 
încredințate a memoriei". Ramayana şi Mabaharata iac parte din 
această categorie: ele nu sunt texte revelate (shruti), fiindcă originea 
lor se leagă de o persoană anume, de ideea creației umane, motiv 
pentru care textele grupate în smriti sunt accesibile tuturor celor patru 
caste, în vreme ce textele revelate (shruti) pot fi cunoscute doar de 
către membrii castelor superioare: brahmani, kshatriya (luptători, 
războinici) şi vaishya (negustori). 

în centrul epopeii se află Dharma, ordinea universală (este cazul 
tuturor textelor din corpusul „tradiţiei", smriti), pe când Vedele se 
raportează la Absolut (Brahman), incluzând dharma în logica 
inițiatică a „renunțării”. Generalizând - fenomen care, în mod logic, 
nu putea fi întreprins într-un moment în care civilizația hindusă 
dispunea doar de textele revelate, shruti -putem ajunge la concluzia 
că întreaga logică sapiențială a hinduismului se bazează pe o ecuaţie 
regresivă: accesibile şi castei inferioare shudra, al „lucrătorilor 
manuali", textele „tradiţiei", smriti, instituie dramatizarea cosmică a 
dharmei ca o etapă înspre revelaţia senină pe care o propun Vedele, în 
centrul cărora se află Absolutul, Brahman. Textul fundamental al 
43 


gândirii hinduse, Bhagavad-Gita („Cântecul celui preafericit") face 
parte din Mahabharata, epopee inclusă, la rândul ei, în textele 
„tradiției", smriti, însă asimilarea profundă a textului - care, în unele 
şcoli indiene, se predă timp de mai mulţi ani, lungimea nefiind totuşi 
excesivă - are în vedere unirea cu Brahman, dharma fiind o stare 
implicită acestei deschideri serene înspre infinitul transpersonal al 
cosmosului. 

Foarte subtilă e relaţia dintre Brahman şi Dharma, dintr-un motiv 
destul de străin gândirii noastre obişnuite, europene. Subjugaţi de 
frumuseţea epopeii, noi o receptăm ca literatură, ca fenomen 
ficțional, articulat prin jocul aglutinant al Tradiţiei, însă e de ştiut 
faptul că indienii au o altă reprezentare, de data aceasta metafizică. 
Atât Ramayana, cât şi Mahabharata (aceasta din urmă într-o mai 
mare măsură chiar...) sunt scenarii agonale, dramatice, prezentând 
cazuri de tulburare a ordinii universale (Dharma) şi de restabilire a 
acesteia prin tribulaţiile corective, iniţiatice ale unui om sau unui zeu. 
Pentru indieni, însă, cele două epopei sunt drame cosmice, nu 
literatură, fiindcă ele prezintă sacrificii de sine ale Absolutului: mari 
scenarii metafizice prin care Absolutul se pune pe el însuşi în criză, 
pentru a-şi câştiga eliberarea. Distincția e esenţială, fiindcă ea implică 
toate textele de care am vorbit, fie că aparţin palierului shruti, fie că 
țin de smriti: ascultându-le sau citindu-le, hindusul se integrează unei 
coregrafii metafizice, devine parte componentă a dramei cosmice pe 
care textele o redau. Actul ca atare transcende dimensiunea strict 
literară a participării personale (aşa am recepta-o noi în Europa), 
devenind gest cu implicaţii cosmice directe. Ceva similar nu vom găsi 
decât în Torah iudaică - accentele fiind chiar mai acute în iudaismul 
speculativ, mistic -, unde o „greşeală" înfăptuită în timpul lecturii 
poate provoca permutaţii numerice fatale în tot universul. Lectura 
însăşi e precedată de ritualuri particulare de purificare şi de urmărirea 
textului cu o mână sau un deget din metal preţios, fiindcă eventuala 
murdărire involuntară a sulului, sau ştergerea accidentală a 
vreunui 

caracter sunt receptate ca intruziuni perturbatoare în arhitectura 
numerologică a templului cosmic, al căror efect nu poate fi controlat. 
In limba sanskrită - precizează Lakshmi Kapani în excelenta 
micromonografie tematică dedicată Hinduismului din volumul 
Religiile lumii, scris împreună cu Michel Hulin (v. Jean Delumeau 
[coord.]: Religiile lumii, ed. rom. 1996, pp. 335-414; citatul pe care îl 
vom reproduce se află la p. 357, în secțiunea Trăsături specifice ale 
religiei hinduiste, scris de către Lakshmi Kapani) - „nu există un 
echivalent precis al termenului «religie», substitutul lexical cel mai 
frecvent pentru ceea ce noi, europenii, înţelegem prin „credință 
sistemică" fiind dharma (ordine, temei al celor existente), „care, fără 
să contrazică ideea de religie, înseamnă mai exact temeiul cosmic şi 
social, norma regulatoare a vieţii. Este vorba de o lege imanentă 
naturii lucrurilor, care stă la temelia societăţii şi ne conduce pe 
fiecare" (L. Kapani, op. cit., pp. 357-358). 

Dharma (etimologic, de la rădăcina *dhri, „a sprijini, a susține"*) 
există dintotdeauna, fără să fi cunoscut vreodată vreun început, fiind 
„ansamblul de legături inteligibile, de «legi» care «susţin» universul, 
împiedicându-l să se prăbuşească în haos" (M. Hulin, Dharma şi 
instituția renunţării, în voi. Religiile lumii, ed. cit., p. 345). Ea 
reglează, ca ordine cosmică, atât viaţa oamenilor, cât şi ceea ce se 
întâmplă în celelalte regnuri, animal sau vegetal, pe o logică de 
consubstanţialitate sacră, motiv pentru care hinduismul nu cunoaşte 
diferența metafizică dintre om şi animal sau plantă, atât de importantă 
în iudaism (Geneza), unde omul este creat în mod direct ca „stăpân" 
al plantelor şi animalelor. în 

Din raţiuni strict tehnice, recurgem în întreaga carte la transliterarea 
fonetică a termenilor. DHR se ortografiază cu un punct aflat sub 
consoana R, citindu-se RI. Ne vom mai întâlni cu asemenea cuvinte: 
smrti (tradiţie), scris tot cu un punctuleţ sub r, va fi transliterat smriti, 
înțeleptul, rsi, va apărea în textul nostru ca rishi etc. 

45 


hinduism, consecința acestei indiferenţieri ontologice e reprezentată 
de lipsa distincției esenţiale dintre sacru şi profan: dimpotrivă, ambele 
sunt expresii ale aceleiaşi ordini cosmice a dharmei, motiv pentru 
care, de pildă, hindusul nu construieşte „mănăstiri, ideea de a ridica 
un zid de despărțire între vitregiile vieții cotidiene şi sacralitatea 
adâncirii în sine fiindu-i, metafizic înțelegând lucrurile, străină. 
Dharma, ca ordine sau lege cosmică, este legată şi de un alt aspect de 
ordin sacral, pentru care europenii nu au corespondent şi pe care 
mintea europeanului o înțelege mai greu, din lipsă de categorii: 
definirea omului ca element de relație, ca entitate socială, unde 
„ființa" este concepută nu ca singurătate ireductibilă, „autentică” (aşa 
cum face europeanul), ci ca un fenomen de apartenenţă la o 
comunitate socială sau la o altă persoană. Se întrevede în această 
definiție vestigiul raționalizat al străvechi participări ritualice, 
expresia sapienţială a acestei dependențe fiind aceea dintre discipol şi 
guru: oricât de bine pregătit ar fi el, discipolul nu poate pătrunde în 
„Jungla" sacră a cunoaşterii şi renunțării decât prin intermediul unui 
maestru spiritual. „înainte de toate - scrie M. Hulin (op. cit., p. 346) 
— dharma nu recunoaşte omul aşa cum este el, ci numai ca bărbat 
sau femeie, hindus sau «barbar» (mleccha), brahman, kshatriya, 
vaishya sau shudra, Copil, matur sau vârstnic ş.a.m.d. Omenirea nu 
este astfel prezentă decât în interdependenţa acestor poziţii sociale. 
Individul se conturează prin intermediul alăturării diverselor sale 
apartenenţe." 

Expresia imediată a acestei apartenenţe este sistemul cuaternar de 
caste (vama = culoare, cuvânt care trimite spre stratificarea arhaică, 
multietnică a lumii indo-europene [cf. M. Eliade, ICIR, ed. cit, I, p. 
206]), sistem în care primele trei, brahmani, kshatriya (războinici), 
vaishya (negustori) sunt considerate superioare, pe motiv că „s-au 
născut de două ori" -' expresie în care nu putem să nu recunoaştem 
reminiscenţa unui rit arhaic de inițiere -, în vreme ce shudra, casta 
lucrătorilor cu 

mâna e considerată inferioară. Ramayana şi Mahabharata sunt, sub 
acest aspect, rituri cosmice sacrificiale, prin intermediul cărora 
acțiunea .cosmică a dharmei e pusă în mişcare. La fel se întâmplă şi 
cu omul, definit de către textele sacre ca ființă care aduce sacrificii: 
ofrande în primul rând, de ordin preponderent vegetal, pentru zei, dar 
ŞI ca fiinţă care se aduce pe ea însăşi sacrificiu, prin celebra practică 
sacrală a renunţării (sannyasa), de care se leagă la fel de bine 
cunoscuta structură tetradică a stadiilor vierii (ashrama), omul 
trecând, succesiv, prin stadiul de învățăcel (brahmacarin), cap de 
familie (grihastha), sihastru despărțit de familie şi de urmaşi 
(vanaprasiha) şi eliberat prin renunțare (sannyasin). |v. M. Hulin, 
op. cit, pp. 352-353] 

Sub aspect cosmogonic, lumea e concepută în hinduism ca o „ţâşnire' 
(srishti) continuă şi ciclică a energiilor vieţii, guvernată de „emisiile" 
şi „resorbțiile" succesive ale Stăpânului Suprem al vieții: prin această 
mişcare cosmică antitetică, întinsă pe fabuloase cicluri cosmologice, 
lumea se reînnoieşte continuu, „murind spre a renaşte", cum spunea 
Mihai Eminescu în Luceafărul. Din această logică a construcției şi 
destrucţiei cosmice fără început şi sfârşit se nasc marile dualisme 
indiene, care aşează lumea în structuri disimetrice complementare, în 
absenţa cărora destinul universului şi al omului ar fi imposibil de 
înţeles. Prima asemenea structură reproduce succesiunea fazelor 
constructive, de „„modelaj" armonic ale universului (kalpa) şi a celor 
destructive (pralaya), „sistole şi diastole ale absolutului (M. Hulin, 
ibid., p. 353), care se vor particulariza ulterior în triada Brahma- 
Vishnu-Shiva, în care prima şi a treia divinitate reprezintă disimetria 
constructie-destrucție, Vishnu fiind „crugul", punctul de echilibru 
care le reuneşte pe amândouă. 

Dramatic, la nivelul oamenilor, dualismul kalpa-pralaya translează în 
raportul dintre dharma şi maya, „iluzia cosmică" pe care omul o 
întâlneşte peste tot în viaţă, şi de magia căreia se desprinde în 
momentul suprem al renunțării sacrificiale (sannyasa). Spre deosebire 
de gândirea europeană, unde ecuația 

tipică spune că omul contribuie la binele său şi al lumii luptând 
înverşunat împotriva forţelor răului şi a ispitelor pe care acesta i le 
pune în cale, gândirea hindusă formulează ecuaţia cosmică a omului 
într-un mod mai nuanţat. Potrivit acestei concepţii -derivate din ființa 
duală a lui Vishnu, „crugul" universului -, maya, ca forță retardantă în 
drumul omului spre renunțare, se compune atât din energii 
eminamente destructive, care te pot duce la pietre, întârziindu-ţi sau 
zădărnicindu-ţi împlinirea spirituală, cât şi din energii favorabile, care 
te pot ajuta, cu condiţia să le identifici corect şi să te foloseşti de ele. 
Expresia dramatică definitorie pentru această concepție despre lume o 
găsim în Ramayana: armata maimutelor lui Hanuman, de care se 
foloseşte prințul Rama, reprezintă componenta benefică a iluziei 
cosmice, în vreme ce demonii înmagazinează jumătatea ei malefică. 
în acest fel, drumul spre înțelepciune nu apare ca fiind radical opus 
mayei - cum îndeobşte se mai crede -, ci presupune, dimpotrivă, o 
cumpătată selecţie a „iluziilor” pozitive care te pot ajuta. Greşeşte 
profund doar cel care se opune rigid şi inflexibil mayei,; tot aşa cum 
universul se înnoieşte mereu prin pralaya, având nevoie de 
autodestrucţie pentru a renaşte, omul trebuie să găsească şi el „relele 
pozitive" ale mayei care îl pot ajuta. El nu poate ieşi din maya (forţă 
universală, din interiorul dharmei, nu din afara sa), fiindcă, ieşind, el 
s-ar situa în afara marelui joc cosmic, ceea ce pentru indieni este de 
neconceput. în sens complementar, omogenitatea tensionată dintre 
construcție şi destrucţie explică, la rândul său, omogenitatea dintre 
sacru şi profan, ca şi absenţa riturilor de resacralizare regresivă: 
hindusul nu se întoarce în timp, spre un Mo tempore plenitudinar şi 
paradisiac, cu intenţia resacralizării, fiindcă în acest sens el s-ar 
substitui, prezumțios, cosmosului, a cărui imensă roată trece ea însăşi, 
în cicluri de timp uriaşe, prin ambele faze. 

în consecință, mentalitatea hindusă a simţit nevoia să introducă în 
ecuaţia reproducerii ciclice a universului formula 

corectivă a unei degenerescente temporale, potrivit căreia „vârstele 
lumii" (yuga), care compun kalpa, ordinea crescătoare, armonică a 
universului, se rostuiesc într-o succesiune degenerescentă de patru 
faze recurente, krita-, treta-, dvapara- şi kali-yuga, ultima dintre ele - 
în care ne aflăm şi azi, din cauza răutății oamenilor - fiind „era 
întunecată" care anunţă întoarcerea roții. [V. Religiile lumii, ed. cit, 
pp. 352-353.] Citind această reprezentare, gândul ne duce inevitabil 
înspre cele patru vârste metalice originare ale lui Hesiod, din poemul 
Munci şi Zile, aur, argint, aramă şi fier, cărora beoţianul le-a adăugat 
o a cincea vârstă, interpolată, cea a „eroilor”. [V. Jean-Pierre Vernant, 
Mit şi gândire în Grecia Antică. Studii de psihologie istorică, ed. 
rom. 1995, cap. Structurile mitului, pp. 29-134.] Paralelismul este cu 
atât mai frapant, cu cât vârsta a treia din schema degenerescentă 
hindusă îşi datorează marca negativă obsesiei oamenilor de a nu mai 
privi spre scopul vieţii lor (renunțarea) şi de a face stricăciuni în jur. 
„Uitarea" menirii sacrale îşi are un corespondent în baia bezmetică de 
sânge în care se complac oamenii seminţiei de aramă - tot a treia! - 
din schema lui Hesiod, singura vârstă „fără cer" dintre cele 5 
menționate în Munci şi Zile, zeu nefund amintiţi de loc la nivelul 
acestui palier temporal. 

Corespondenţa merge chiar mai departe, incluzând în schema 
analogiilor tulburătoare celebra poveste a „întrupărilor” (avatara) 
zeului Vishnu, obligat să apară în lume pentru a regla echilibrul fragil 
dintre dnarma şi forțele monstruoase ale răului care o ameninţă (v. 
Religiile lumii, ed. cit., pp. 344-345). Logica „întrupărilor” se 
construieşte pe motivul cosmogonic al luptei dintre zei şi demoni 
(deva vs. asura), căruia 1 se asociază unul de progresivă 
antropomorfizare a divinului. Primele avatara ale lui Vishnu sunt 
încă teriomorfe (Peşte, Broască ţestoasă, Mistreţ), apoi apar hibridul 
Om-Leu, în luptă cu demonul Hiranyakashipu, şi piticul Vamana, silit 
să îl înfrunte pe Bali, pentru ca următorul avatar, Parashurama, să fie 
nevoit să lupte împotriva războinicilor abuzivi {kshatriya), „deoarece 
aceştia, 

uitând dharma (legea), cereau să exploateze lumea numai în folosul 
lor" (ibid., p. 344). După Parashurama, victorios asupra oamenilor 
fără transcendenţă - analogia pozițională, pe ansamblul general al 
schemei, cu Mitul hesiodic al vârstelor e frapantă! -apar pe rând, ca 
avatara, prințul Rama (din Ramayana), zeul Krishna (din Bhagavad- 
Gita, episodul central din Mahabharata), apoi, într-o logică conexă, 
Buddha şi Kalkin (doar pentru Budism); pe noi ne interesează însă 
deprecierea sacrală a lumii de către oamenii de la etajul al treilea al 
schemei, ambele ecuaţii prezentând generaţii de criză excesiv de 
„terestre", marcate de amnezii abuzive în ceea ce îi priveşte pe zei. 
Opoziția dintre zei (deva) şi monştri (asura) se explică, imaginar, şi 
prin proiecția în mit a unei realități istorice: sedimentarea socială, 
politică şi culturală a popoarelor indo-europene, pornite din Răsărit, 
pentru a migra apoi spre bazinul caspic şi actuala Europă. [Pentru mai 
multe detalii, v. M. Eliade, ICIR, ed. cit., vol. I, cap. VUI, Religia 
indo-europenilor. Zeii vedici; Marija Gimbutas, Civilizație şi cultură. 
Vestigii preistorice în sud-estul european, ed. rom. 1989; Emilio 
Benveniste, Vocabularul instituţiilor indo-europene. ] M. Eliade 
precizează că, pe traseul lor de cucerire de noi teritorii, arienii şi-au 
mitologizat expansiunea, creditând în final efigia unui suveran 
cuceritor al focului în lupta înverşunată împotriva elementelor 
originare acvatice, opoziția apă-foc, în care primul element este 
prezentat ca inform, nediferențiat şi malefic, în vreme ce al doilea se 
leagă de accesoriile indispensabile civilizației şi întemeierii armonice 
a lumii, fiind foarte răspândită în mitologie. 

O detaliere a acestei simbolistici contrastive o găsim în antiteza — 
pământ şi cer, unde pământul aparține izomorfismului germinativ al 
indiferențierii, pe când cerul aduce în ecuaţie elementul ignic 
indispensabil închegării armonice a lumii. Astfel, scrie M. Eliade (op. 
cit., p. 207), „adversarii arienilor au fost mitologizaţi, metamorfozaţi 
în «demoni» şi «vrăjitori»; tot astfel, 

luptele pentru cucerirea teritoriului au fost transfigurate, mai precis 
asimilate luptelor lui Indra [zeu vedic celest, stăpân al trăsnetului - n. 
n. Şt. B.] împotriva lui Vritra [dragon serpentiform acvatic în aceeaşi 
mitologie - idem] şi a altor Fiinţe «demonice» [...] Ocuparea unui nou 
teritoriu devenea legitimă prin ridicarea unui altar (garhapatya), 
dedicat lui Agni [zeul focului - idem. El este, în paranteză fie spus, 
zeul care îi dezvăluie prințului Rama din Ramayana calitatea sa de 
avatar al lui Vishnu - al şaselea -, pe care Rama trebuie să o 
„cucerească" luptând împotriva demonilor conduşi de către 
înspăimântătorul Ravana]. „Se zice despre cineva că s-a instalat 
(avasyati) - îşi continuă M. Eliade citatul, făcând trimitere la Ananda 
K. Coomaraswamy - când şi-a construit un garhapatya, şi toţi aceia 
care construiesc altarul focului sunt stabiliți. Dar ridicarea unui altar 
dedicat lui Agni nu este altceva decât imitarea rituală a Creaţiei. 
Altfel spus, teritoriul ocupat este, în prealabil, transformat din «haos» 
în «cosmos», el primeşte, prin puterea ritului, o «formă», devine 
real." 

Citatul este important şi fiindcă relevă rolul uriaş pe care îl joacă în 
cosmogoniile popoarelor arhaice incandescenţa (căldura) ca mijloc de 
trecere de la informai la formă. In substratul mitologiei vedice, 
separarea primelor forme de substanţa originară plasmatică, 
indiferențiată, se produce în urma încălzirii materiei primordiale. în 
multe mitologii, sacralitatea ca atare este legată de foc, de energia 
ignică pe care o emană cerul. în problematica strictă asupra căreia ne- 
am aplecat acum, înţelepţi indieni fac distincția dintre sacrificiul adus 
zeilor şi autosacrificiul a cărui finalitate e unirea cu energia cosmică 
Brahman. „încălzindu-se" prin tehnici sapienţiale specifice, înțeleptul 
îşi lărgeşte propria fiinţă până în punctul în care aceasta se uneşte cu 
marele foc universal transpersonal în care sălăşluieşte Brahman. 
„Unii yogini -spune Bhagavad-Gita - aduc sacrificiu zeilor; alții 
sacrifică în focul lui Brahman, sacrificiul prin sacrificiu." Şi tot acolo: 

„Brahman este aducerea ofrandei, Brahman este ofranda jertfită de 
Brahman în focul lui Brahman; cel care meditează la sacrificiul lui 
Brahman, trebuie să intre în Brahman." (Bhagavad-Gita, IV, 25, 24, 
in: Filosofici indiană în texte. Bhagavad-Gita, Samkhya-Karika, 
Tarka Samgraha, ed. rom. 1971, p. 57.) Pe de o parte, autosacrificul 
spiritual brahmanic corespunde - cum am mai detaliat - cu 
autosacrificiul regenerativ al lumii, prin repetarea periodică a 
ciclurilor temporale de construcție şi destructie; pe de altă parte, de 
distincția dintre sacrificiul divin (către persoana concretă a unui zeu) 
şi autosacrificiul brahmanic - prin care înțeleptul trece dincolo de 
propria sa formă sau persoană, pentru a regăsi infinitul energetic pe 
care fiinţa sa o conţine - trebuie să ne aducem aminte când discutăm 
credința ca atare din creştinism, cu precădere la nivelul superior al 
extazului divin, ardoare prin care credinciosul simte, în prea-plinul 
religios al propriei sale fiinţe, prezenţa infinită a lui Dumnezeu. 
Revenind la hinduism, sacrificiul brahmanic preamărit în Bhagavad- 
Gita explică, retroactiv, motivul pentru care cosmogonia arhaică, 
vedică se rostuieşte în jurul unui autosacrificiu, al omului primordial 
Purusha. 

Purusha 

Aşa cum precizează M. Eliade (ICIR, subcap. 65, Varuna, divinitate 
primordială: Devii şi Asurii, ed. cit., p. 208 sq.), putem reconstitui şi 
o religie proto-vedică, axată pe figura lui Dyaus, „zeul indo-european 
al cerului", el fiind înlocuit ulterior ca samraj (Rege Universal) de 
către Varuna, magician celest cu extensii acvatice, întrucât numele 
său înseamnă „peşte" (cf. V. Kernbach, Dicționar..., ed. cit., p. 615). 
în interpretarea lui Kernbach, însuşirile celeste ale lui Varuna sunt 
primordiale, atributele acvatice venind mai târziu; lucrurile nu sunt, 
totuşi clare, fiind putin probabil că s-ar putea stabili cu exactitate 
filiația, întrucât Varuna reprezintă un caz de reconvertire mitică, 

apropiat - păstrând proporţiile - titanului Prometeu din mitologia 
greacă. 

Varuna - precizează M. Eliade (ibid., p. 209) - „este desemnat [în 
Vede] mai ales cu titlul de asura, titlu pe care îl posedă şi alţi zei, de 
pildă Agni" [zeul focului]. însă drama mitică din Vede îi opune pe zei 
(deva) asurilor, conflictul de generaţie sugerând şi o demonizare 
implicită a asurilor, atribut pe care Varuna îl păstrează, atât prin forța 
sa stihială îngrozitoare, cât şi datorită faptului că el este zeul 
combinării formelor lumii, fiind astfel părintele iluziei cosmice Maya. 
„„... victoria zeilor - precizează M. Eliade - a fost hotărâtă când Agni, 
la îndemnul lui Indra, i-a abandonat pe Asuri, care nu posedau 
sacrificiul; la puțin timp după aceasta, Devii le-au răpit Asurilor 
cuvântul sacrificial. [...] Indra l-a invitat atunci pe Varuna să treacă în 
regatul său." 

Acest conflict, care exprimă o restratificare a panteonului divin, zeii 
primordiali fiind înlocuiți cu o generaţie mai tânără, se obscurizează 
întrucâtva atunci când căutăm să-l înţelegem prin prisma textelor 
vedice - cum spuneam, contradictorii şi arborescente, ca o „junglă" -, 
fiindcă asura desemnează, în Vede, un atribut divin extins şi asupra 
generației mai tinere de zei. „Altfel spus - precizează M. Eliade (op. 
cit., p. 209) - termenul asura se referă la puterile sacre specifice unei 
situaţii primordiale, în speţă aceleia care exista înainte de alcătuirea 
prezentă a lumii." Autosacrificiul cosmic regenerator care domină 
formula resurecţiei periodice a ciclurilor temporale universale explică 
raţiunea pentru care calitatea divină de asura nu dispare atunci când 
noii zei, Devii, ajung la putere: „Zeii cei tineri», Deva, n-au pierdut 
ocazia să-şi însuşească aceste puteri sacre; acesta e motivul pentru 
care ei beneficiază de epitetul asura." (M. Eliade, ibid., p. 209) 
Cosmogonia hindusă este guvernată de ideea de (auto) sacrificiu; nu 
există, de altfel, cuvânt mai important în toată logica sapiențială 
hindusă. Zeii (Deva) câştigă supremaţia asupra 

Asurilor (şi implicit a lumii) în momentul când ajung în posesia 
formulelor sacrificiale; implicit, omul e definit ca fiinţa capabilă de 
sacrificiu. Nu întâmplător, această puternică ecuaţie a 
autosacrificiului regenerator este asociată unui imaginar ofidian: 
şarpele, înzestrat cu puteri primordiale, este animalul care-şi lasă în 
urmă pielea, renăscând din sine însuşi, fără intervenţie exterioară. Un 
străvechi mit cosmogonic povesteşte că la începutul lumii 
indiferențierea primordială a fost reprezentată de somnul profund al 
zeului Vishnu-Narayana pe spatele cobrei Ananta. Trezirea lui 
Vishnu a „încălzit" elementele amestecate ale începuturilor, separând 
cerul de pământ, rațiunea de somn şi cuvântul prim bhan de tăcere, 
moment în care din buricul zeului a răsărit o floare deschisă de lotus, 
în interiorul căreia trona demiurgul Brahma. 

După toate indiciile, povestea aparţine unei tradiții mai noi; de fapt, 
fiecare epocă mitică din tradiția hindusă şi-a investit zeii (Indra, Agni 
etc.) cu un rol de actant cosmogonic, frisonul apocrif al acestor 
geneze multiple nederanjând pe nimeni. Logica imaginarului ofidian 
reapare însă cu obstinaţie: Rig-Veda I, 79,1 - menţionează M. Eliade 
(op. cit. p. 213) - îl numeşte pe zeul focului „şarpe furios", asociind 
jivina chtoniană elementului ignic, ceea ce îndeobşte nu se întâmplă 
în celelalte mitologii, unde şarpele apare ca fiind terifiant sau acvatic, 
numai că în tradiția hindusă referinţa se face la dragon, la şarpele 
transfigurat prin foc. Balaurul nostru din basme prelungeşte cum nu 
se poate mai bine această imagine de transfigurare ignică a 
chtonianului, numai că şi aici lucrurile îşi au propriul lor tâlc 
etimologic, numele balaurului derivând din numele zeului chtonian 
celtic Balor, bunic şi epifanie subpământeană a zeului focului şi 
luminii Lug. 

La povestea omului primordial purusha ajungem prin intermediul 
unui celebru mit al autosacrificiului cosmogonic, pe care îl găsim în 
Brihadaranyaka Upanishad, fiind reprodus în româneşte în cartea lui 
V. Kernbach Miturile esențiale: Sacrificiul 

de sine al Creatorului, ed. cit, pp. 51-56. Mitul relatează sacrificiul de 
sine al Demiurgului Primordial Prajapati, născut într-o vreme când în 
lume nu era nimic, decât moarte şi foamete, „căci foametea este 
moarte." Ivit din moarte, Prajapati afirmă primul său act, acela de a 
dori, ceea ce ne trimite spre celebrul imn cosmogonic din Rig Veda 
X-90-129 (în cartea lui V. Kernbach, fragmente sunt reproduse la pp. 
48-49), care prezintă, la începuturile lumii, o apă nesfârşită, 
întunecată, nediferenţiată, undele căreia legănau Unul germinativ 
respirând „fără suflare”. Incălzindu-se, Unul se desprinse din mediul 
acvatic, zămislind prin extensie Dorinţa de viaţă (proprie tuturor 
lucrurilor şi fiinţelor - a se compara cu Erosul hesiodic!) şi Gândirea. 
în mitul cosmogonic din Brihadaranyaka Upanishad, Prajapati 
doreşte întruparea, care ia naştere prin forţa rațiunii, după care se 
naşte apa şi din apă ulterior pământul. în acest moment, puterile îl 
părăsesc pe Demiurg, el intră în autocombustie şi -în acest fel primul 
autosacrificiu originar dă naştere focului, definind un traseu inițiatic 
de la pământ şi apă la incandescenţa ignică, pe care îl găsim şi în 
tehnicile Yoga. 

Autocombustia înseamnă aici şi diseminare, fiindcă, destrămându-se, 
Demiurgul obosit dă naştere soarelui, cerului şi vântului, apoi, prin 
autosacrificii succesive, el creează anul şi cuvântul, „imnurile, 
formulele de sacrificare, melodiile, descântecele, sacrificiile, oamenii, 
vitele" (V. Kernbach, op. cit., p. 52). După aceea el se hotărăşte „să 
devoreze tot ce dăduse la iveală", instituind formula autocombustiei 
ciclice regenerative a universului: „Cu adevărat el înfulecă totul, de 
aceea natura morţii sale este devorarea (aditi). Cine cunoaşte natura 
morții, adică aditi, acela ajunge devoratorul a tot ce este şi torul 
devine hrana lui." (ibid.) Făcând abstracţie de nuanţa filosofică a 
autosacrificiului şi privind totul dintr-un punct de vedere strict 
antropologic, e imposibil să nu ne gândim aici la analogii ca Tiamat 
sau Kronos, ambii părinți abuzivi, pericole existenţiale pentru 
progenituri. Această secvență cosmogonică din 

Brihadaranyaka Upanishad valorifică, aşadar, un tipar mitic 
străvechi, căruia nu îi este străină nici sumeriană Innana-Ishtar, dar nu 
îi este străin nici Yahwe, Dumnezeul Vechiului Testament, care cere, 
ca dovezi de devoțiune, sacrificii de prirnogenitură sau se comportă 
punitiv, stârnind spaima în rândul celor „aleşi". 

Prajapati îşi provoacă însă alte două sacrificii. Din primul, de tip 
ascetic, se nasc gloria şi forţa ca „răsuflări" ale vieţii (ambele sunt 
apanaje ale castei luptătorilor, kshatriya, ideologizarea prerogativelor 
de castă nefiind probabil străină de sensul hermeneutic al 
fragmentului), al doilea sacrificiu fiind însă definitoriu pentru 
ritualistica arhaică hindusă, fiindcă, aici, Prajapati se întrupează în 
cal, instituind sacrificiul calului ashvamedha, despre care majoritatea 
cercetătorilor - inclusiv M. Eliade, ICIR, ed. cit., I, § 73: Sacrificiile 
supreme: „ashvamedha" şi „purushamedha" - cred că au fost rituri 
anuale de fertilizare hierogamică şi panspermică, Georges Dumezil 
arătând (v. mai sus) că există o strânsă legătură între ashvamedha şi 
sacrificiul de fertilitate al calului October Equus de la romani. 
Fragmentul citat din Brihadaranyaka Upanishad confirmă ipoteza 
prin asocierea dintre cal, an şi căldură expansivă, sugestia textului 
fiind aceea că prin actul sacrificial ca atare se degajează căldura 
necesară reînnoirii ciclice a anului: „Cu adevărat, ashvamedha este 
ceea ce iradiază căldură, trupul său este anul. Focul acesta este arka 
[energie vitală]... Şi astfel, ei sunt doi: focul de sacrificiu şi sacrificiul 
calului. Şi tot astfel, ei sunt o singură divinitate: moartea." (V. 
Kernbach, Mă., p. 53) 

Translând totul la nivelul uman al experienței sapiențiale, modelul 
ashvamedhei sugerează că doar înțeleptul capabil de moartea sinelui 
său propriu prin dilatarea sufletului către Absolutul Brahman se va 
putea împlini cu adevărat; metaforic, acest înțeles e ilustrat de criza 
singurătăţii pe care o traversează Bărbatul cosmic Prajapati din 
Brihadaranyaka Upanishad, o descumpănire pe care, în termeni 
moderni, am putea-o numi 

„Criză a eului", sintagmă ce se dovedeşte a fi corectă doar în parte, 
fiindcă în realitate în textul hindus ne întâlnim cu o accepţiune niţel 
diferită, a eului trăit ca şi criză, a oricărui eu, indiferent unde s-ar afla 
el, motivul fiind că prezumția identitară („eu sunt") stipulează implicit 
o ruptură între persoană şi Absolutul cu care ea ar trebui să fie 
consubstanţială. 

Textul sună în felul următor: „EI [Bărbatul cosmic primordial, 
Prajapati] se uita jur împrejur şi nu zări pe nimeni în afară de sine. Şi 
înainte de orice el rosti: «Eu sunt. ». Astfel apăru pronumele «Eu». 
[...] EI fu cuprins de frică. De aceea, celui singuratic îi este frică." E 
adevărat, Prajapati îşi risipi curând teama, descoperind că, singur 
fiind, nu are de cine să îi fie frică (sentimentul angoasei fiind o stare 
de relație, întreținută din afara ființei), însă frica primordială va avea 
reverberaţii sapienţiale logice, întrucât eul - acesta e sensul 
descumpănirii lui Prajapati - poate fi cuprins de angoasă doar atunci 
când se simte înstrăinat de Absolut. Textul e fără echivoc în această 
privinţă, stipulând un dualism între Atman (partea nemuritoare a 
energiei cosmice care sălăşluieşte în om) şi Purusha (om); sugestia, 
de fapt, este că din momentele de început ale lumii, Purusha este 
epifania terestră a lui Atman, învelişul său de pământ: „La început 
[toate] acestea nu erau decât Atman în chip de purusha." (ibid., p. 53). 
Seria autosacrificială a lui Prajapati continuă cu dizolvarea crizei 
provocate de singurătate în androginism: simțindu-se singur, 
„necunoscând bucuria", Prajapati doreşte o a doua ființă alături de el, 
şi se împarte pe sine „în două jumătăţi”, devenind „aidoma bărbatului 
şi femeii, uniți în îmbrăţişare." [®°Pt. tema cosmogonică a 
androginului, v. M. Eliade, Mefistofel şi androginul, ed. rom. 1995; 
Mărie Delcourt, Hermaphroditos. Mituri şi rituri ale bisexualității în 
Antichitatea clasică, ed. rom. 1996; Jean Libis, Le mythe de 
l'androgyne, Berg International Editeurs, 1991.] 

COSMOGONIA CHINEZĂ 


Poate cea mai bine cunoscută sub aspect iconic, amuletele alb- 
negru fiind omniprezente pe toate tarabele lumii, cosmogonia chineză 
este legată de prezenţa în lume a celor două principii: yin (feminin) şi 
yang (masculin). Ea reia o imagine veche orientală, de provenienţă 
indo-europeană, asupra căreia vom reveni: cea a naşterii universului 
dintr-o matrice originară indiferențiată ovoidală, compusă dintr-un 
principiu senin, yang, care a zămislit cerul, şi un principiu tulbure, 
feminin, yin, reprezentând pământul, la mijlocul celor două principii 
stând fructul hermafrodit al acestei hierogamii, omul cosmic Pan-Ku, 
care îşi schimba identitatea sexuală de mai multe ori pe zi, dând 
naştere, în cele din urmă, lumii, [apud V. Kernbach, Miturile 
esențiale, ed. cit, pp. 62-63) 

Crescând gigantic timp de 18. 000 de ani, cât a durat configurarea 
primordială a ciclului cosmic, Pan-Ku a forţat cerul să se îndepărteze 
de pământ, devenind un axis mundi. Mitul relatează apoi o 
cosmogonie sacrificială, care merită să fie citată în întregime, fiindcă 
ascunde o carenţă de structură asupra căreia merită să medităm: 
„Pan-ku, cel născut înaintea tuturor, s-a preschimbat cu totul în 
ajunul morţii sale: respirația lui a devenit vânt şi nor, glasul i s-a 
prefăcut în tunet, ochiul său stâng s-a făcut soare, ochiul său drept s- 
a făcut lună, şira spinării şi mădularele lui au devenit patru laturi ale 
lumii şi cei cinci munți uriaşi, sângele lui s-a prefăcut în fluvii, 
tendoanele şi vinele sale au ajuns să fie drumuri pe pământ, din 
carnea lui s-a alcătuit țarina de arătură de pe câmpuri, părul i s-a 
schimbat în stele, din perii de pe trup s-au făcut ierburile şi copacii, 
din dinţi şi din oase au răsărit aurul şi pietrele, din sămânţa lui 
bărbătească şi din măduva lui au ieşit la iveală mărgăritarele şi 
jadul, iar sudoarea i s-a prefăcut în ploaie şi rouă. Gâzele care 
trăiseră pe trupul lui, sub înrâurirea vântului, s-au făcut oameni." 
(ibid., p. 63) 

Avem aici o cosmogonie sacrificială neprovocată, oarecum altruistă, 
fiindcă nu există actant cosmic care să-i pricinuiască vreun rău lui 
Pan-Ku. Stabilind o analogie disimetrică, nu există, aici, un Marduk 
care s-o hăcuiască pe Tiamat, însă nuanţa din cosmogonia chineză e 
chiar mai subtilă, fiindcă sugerează un soi de sterilitate procreativă: 
Pan-Ku, singuratic şi blând, nu intră în hierogamie, ceea ce nu 
împiedică sămânţa lui bărbătească, în amestec cu măduva, să devină 
mărgăritar şi jad. într-un alt fragment, paginat în cartea lui Victor 
Kernbach deasupra fragmentului pe care l-am citat integral, Pan-Ku 
se destramă la fel de spectaculos: din lacrimile sale izvorăsc fluviile 
de pe pământ, din răsuflarea lui se iveşte vântul ş. a. m. d. O 
comparaţie între gestul sacrificial al lui Pan-Ku şi opera similară a 
mesopotamianuTui Marduk relevă însă o diferenţă: dacă Marduk este 
şi un cosmocrator astrologie, făurind cu mare grijă atât elementele 
spaţiului cât şi pe cele ale timpului, structurat scrupulos în 12 luni, cu 
faze selenare aferente, nimic din ceea ce creează Pan-Ku nu se referă 
la timp. Am putea crede, aşadar, că opera lui e parțială, legată doar de 
spaţiu, dacă n-am sesiza un detaliu destul de rar în cosmogoniile 
arhaice, şi anume că, înainte de a se destrăma, el îmbătrâneşte, ceea 
ce-l identifică cu însuşi Timpul: Pan-Ku e timpul care creează spațiul, 
proximitate germinativă originară pe care o găsim şi în mazdeism. 


OUL COSMOGONIC 


Socotit de către Jean Chevalier şi Alain Gheerbrant (Dicţionarul 
de simboluri) ca fiind un simbol mitologic universal, oul cosmogonic 
- separat, de multe ori, în două părți, una feminină şi una masculină, 
sau una descensională, legată de pământ, şi una ascensională, asociată 
cerului, e un motiv recurent în miturile lumii. în Mahabharata (cartea 
I, Adiparva: v. V. Kernbach, Miturile esențiale, pp. 56-57), lumea se 
manifestă mai 

întâi ca negură de nepătruns, în care apare, „ca întâia cauză a creației 
un ou uriaş, sămânță veşnică a tuturor fiinţelor, care se numeşte 
Mahadivya" în interiorul căruia sălăşluieşte „lumina cea adevărată... 
eternul brahma, sublim şi inimaginabil, ubicuu, cel care este cauza 
ascunsă şi insesizabilă a realului şi irealului." Din ou - povesteşte mai 
departe textul - a apărut mai întâi Absolutul Brahma, epifanie 
spirituală a principiului germinativ originar, apoi s-au ivit, pe rând, 
alți zei, în serie până la Purusha-Praj apari, „al cărui suflet nu se poate 
măsura şi pe care îl cunosc toţi înţelepţi”. Tipologic, Mahabharata 
prezintă, totuşi, o geneză târzie, fiindcă dacă urcăm în timp, ajungem 
la foarte cunoscuta cosmogonie embrionară din Rig Veda X f{ibid., 
pp. 48), potrivit căreia la începutul lumii s-a zămislit un embrion de 
aur, plutind pe apele cosmice, din care se născu apoi Unicul 
zămislitor al tuturor celor ce există, marele Prajapati, cu care ne-am 
mai întâlnit. 

Un popor obsedat de imaginea sublimă a Soarelui răsărind din ape, 
cum a fost cel egiptean, a ajuns aproape firesc la actul de venerare a 
oului cosmogonic, deşi miturile în această privinţă sunt destul de 
întortocheate, fiind, prin ele însele, un indiciu al sincretismelor 
timpurii prin care a trecut credinţa vechilor egipteni. Manfred Lurker 
(Divinităţi şi simboluri vechi egiptene, ed. rom. 1997, pp. 124-125, 
respectiv 135-136) menţionează „oul ascuns" din Cartea Morților, 
născut în mlaştini ca apanaj al „marelui flecar”. Identitatea zeului nu 
este bine cunoscută, fiindcă poate fi vorba de Amon sau de Geb, zeul 
pământului, dar la fel de bine „zeul flecar" poate să fie Ptah - pentru 
cosmogonia din Memfis, locul unde se consacrau faraonii -, 
meşteşugarul lumii (echivalent grecului Hephaistos), reprezentat în 
chip de olar făurind oul cosmic al începuturilor, din care se va naşte 
Soarele, Ra (în cartea lui Manfred Lurker, imaginea se află la p. 136). 
Interesează aici şi legătura dintre creaţia cosmogonică embrionară, 
ovoidală şi cuvânt, ceea ce confirmă străvechea 

imagine - cu care ne-am întâlnit peste tot în India - a cosmogoniei ca 
diseminare. De altfel, s-a şi spus în repetate rânduri că relatarea 
cosmogoniei lui Ptah (din Memfis), care creează lumea prin „inimă" 
(spirit) şi limbă (cuvânt) este cea mai spiritualizată până la crearea 
lumii din Verb divin în Vechiul Testament ebraic. La fel de adevărat 
este însă şi faptul că povestea cosmogonică a făurarului Ptah nu este 
singura pe care o acreditează Egiptul, ţară a unei culturi şi mitologii 
polimorfe, cu multe diferenţe sau interferenţe regionale. Cititorul 
poate găsi aceste cosmogonii în Istoria credințelor... (ICIR) a lui 
Mircea Eliade, L, $ 26, unde sunt enumerate, pe rând, credinţe legate 
de Colina primordială răsărită printre valurile oceanului primordial, 
de Lotusul cosmogonic din care răsare zeul Soarelui, Ra, sau despre 
„şarpele primitiv, prima şi ultima imagine a zeului Atum" (ibid. p. 
91) 

într-un alt mit, sintetic de data aceasta, creația lumii se explică prin 
victoria zeului strălucitor al soarelui asupra şarpelui demonic 
Apophis, care nu numai că nu dispare în momentul în care este răpus, 
dar reapare de fiecare dată în calea soarelui dimineața când acesta 
renaşte, lupta reiterându-se zilnic, terminându-se întotdeauna cu 
victoria lui Ra. Ajungem în acest fel la motivul cosmogoniei fragile, 
care trebuie să fie reconfirmată zilnic, pentru ca lumea să rămână în 
perimetrul unei ordini armonice. Epifania stihială a acestei garanții 
cosmice este Soarele, victorios în fiecare dimineață, însă miza sacrală 
şi politică a ecuației merge chiar mai departe, implicând funcția 
divină a faraonului: „gesturile faraonului sunt descrise în aceiaşi 
termeni ca aceia folosiți pentru a descrie gesturile zeului Ra sau 
epifaniile solare." (M. Eliade, ICIR, ed. cit. I, p. 94; pt. Apohis, v. şi 
Poezia Egiptului faraonic. Trad. de Ion Acsan şi Ion Larian- 
Postolache, Ed. Univers, Buc, 1974, pp. 123-126) 

Există chiar şi un detaliu anecdotic al unei asemenea omologii, 
surprinse jucăuş şi de către Thomas Mann în Josif şi frații săi, unde 
faraonul şi soţia lui se alintă tandru cu epitete 

animale şi vegetale, ceea ce nu înseamnă câtuşi de puţin doar dragoste 
gingaşă - a explicat la un moment dat marele romancier -, ci în primul 
rând faptul că faraonul şi consoarta lui se prelungesc, prin legea 
consubstanţialității cosmice, în toate regnurile, mult dincolo de 
limitele strâmte ale speciei umane. Detaliul anecdotic amintit se 
referă la apelativele ca atare ale faraonului şi la coregrafia adaptativă 
a anturajului său imediat. Identificat fiind cu Soarele care se naşte în 
fiecare zi, Faraonul are identitate de „copil"” dimineaţa, fiind abordat 
ca atare, apoi creşte odată cu ridicarea soarelui pe cer, ajungând la 
„maturitate" la miezul zilei (când formulele cu care este abordat se 
schimbă) şi „oboseşte”, „îmbătrâneşte" odată cu lăsarea serii, 
pregătindu-1-se anevoioasa trecere nocturnă prin lumea de dincolo 
plină de primejdii. 

Lucrurile se petrec în acest fel şi fiindcă faraonul întrupează ma az, 
ordinea ca atare a lumii, a cărui garanţie el este, şi prin intermediul 
căreia el se „prelungeşte" în fiecare supus al său şi-n toate lucrurile 
sau fiinţele care există în Egipt, fiindcă toate acestea sunt depozitare 
ale ordinii instituite prin victoria asupra haosului. „Faraonul - 
precizează M. Eliade (ibid., p. 95) - este întruparea lui ma ar, care se 
traduce prin «adevăr», dar a cărui semnificație este «ordinea cea 
bună», şi, prin urmare, «dreptul», «justiţia». Ma'at aparţine creaţiei 
originare: ea reflectă deci perfecțiunea Vârstei de Aur. întrucât ea 
constituie temelia însăşi a cosmosului şi a vieții, ma'at poate fi 
cunoscută de fiecare individ în parte." 

Foarte interesant este faptul că mentalitatea egipteană veche consideră 
lumea ca o integralitate avortată, dacă ne este îngăduit să folosim o 
asemenea sintagmă. în cosmogoniile clasice, cum este cea sumeriană, 
iudaică sau greacă - dar aceasta este situația majorității cosmogoniilor 
de care dispunem, şi este firesc să fie aşa (poate că numai cosmogonia 
germanică face excepţie) -, odată creat, universul apare ca o 
consubstanţialitate organică, totală, integratoare, ceea ce înseamnă că 
ea cuprinde 

binele şi răul deopotrivă, deşi - desigur - rolul binelui este acela de a 
lupta împotriva răului pentru a-i contracara efectele. însă răul este în 
lume, face parte din ea, deşi i se opune. într-un text egiptean din 
secolul al XII-lea î.e.n., cunoscut drept Papirusul din Torino (v. V. 
Kernbach, Miturile esenţiale, ed. cit., pp. 163-166: Numele secret al 
zeului Re; Poezia Egiptului faraonic, ed. cit., pp. 104-110. Trad. de 
Ion Acsan şi Ion Larian-Postolache, Ed. Univers, Buc, 1974), 
lucrurile stau puţin diferit, deşi recunoaştem în acest mit figura unui 
deus otiosus, a zeului neatent, impotent sau ostil care nu îşi mai poate 
controla creația. 

Mitul relatează modul în care zeița Isis şi-a câştigat prerogativele de 
mare zeiță, aflând printr-un şiretlic numele atotputernicului zeu Ra. 
La bătrâneţe fiind, zeul obişnuia să se odihnească sub tronul său „de 
sub cele două orizonturi. Dumnezeiasca bătrâneţe făcea să-i tremure 
buzele, şi o dată i se scurse saliva." Isis luă saliva, împreună cu 
pământul pe care căzuse, făuri din el un şarpe şi-l puse în calea lui Ra 
pentru a-l muşca: „veninul îi străbătu trupul [marelui zeu] aşa cum 
Nilul străbate ţara sa", pricinuindu-i dureri de nesuportat. Lamentaţia 
zeului indică imposibilitatea de a găsi un antidot pentru durere, pe 
motivul că fiinţa care l-a muşcat îi este necunoscută, nu face parte din 
lumea pe care el însuşi a creat-o: „Veniţi la mine, voi cei pe care eu v- 
am făcut, o, zei, care aţi ieşit din mine - strigă Ra. -[...] M-a rănit nu 
ştiu ce lucru vătămător. Inima mea a simţit lucrul acela, dar ochiu mei 
nu-l zăresc şi mâna mea nu-l atinge. Nu-l cunosc, cu toate că eu am 
creat totul." Urmează o enumerare a atributelor divine omnipotente 
ale lui Ra, lamentaţia încheindu-se în felul următor: „Am multe nume 
şi multe miezuri; miezul meu este în orişice zeu. [...] Eu am puterea 
să văd ceea ce am creat, şi totuşi nu ştiu ce m-a rănit. Nu ştiu ce este. 
Foc nu este, apă nu este, dar inima mea e cuprinsă de arşiţă, trupul 
îmi tremură..." în schimbul dezvăluirii numelui său secret - a cărui 
cunoaştere conferă celui care l-a aflat puteri magice superioare 
puterii tuturor celorlalți zei -, Isis acceptă să-l 

exorcizeze pe Ra, scăpându-l de durere, ceea ce ne duce cu gândul la 
lupta cotidiană a zeului solar cu şarpele malefic Apophis: el nu este 
înfrânt odată pentru totdeauna, cândva la începuturile lumii, ci-i aţine 
zilnic calea zeului solar resurecţionar, silindu-l în acest fel să-şi 
câştige prin luptă dreptul la renaştere. 

într-o asemenea cosmogonie, „Haosul reprezintă virtualitatea; el este 
deci indestructibil." (M. Eliade, ICIR, L, ed. cit. p. 95). Nu dispare 
odată cu zămislirea lumii, ci se intercalează substanţei acesteia. De 
multe ori stă la pândă, ameninţă din interior, demolează sau ispiteşte, 
mitologia Diavolului nutrindu-se copios din această concepţie. Ceea 
ce caracterizează însă cosmogoniile ovulare este biunivocitatea 
germinației cosmice: oul cosmogonic dă naştere lumii, dar o şi 
resoarbe, eschatologic, pentru a reface unitatea dintâi, motiv pentru 
care oul este atât naştere cât şi moarte. Dualismul substanţial e ilustrat 
la egipteni de către zeul cosmogonic Atum, din Heliopolis, 
„personificare a haosului primordial, din care a ieşit tot ce există" 
(Manfred Lurker, op. cit., p. 42). Atum e asociat şi scarabeului 
(heprer, cuvântul apărând, cu majusculă, ca nume al actantului 
cosmogonic), foarte răspândit ca amuletă pe malurile Nilului, 
imaginea gândacului chtonian rostogolind un grăunte de gunoi sau de 
argilă - asimilat globului pământesc, sau, uneori, de-a dreptul celui 
solar - fiind omniprezentă în Valea Regilor ca imagine cosmogonică. 
Pentru înţelegerea sa, ne vine în ajutor etimologia: ,,... când a apărut 
scrierea - menționează Jean Yoyotte în volumul colectiv Enciclopedia 
civilizaţiei şi artei egiptene, ed. rom. 1974, p. 262 -, scarabeul a fost 
foarte util pentru a nota un termen atât de abstract şi complex cum 
este verbul heper (aproximativ: «a veni la fiinţă luând o formă dată», 
de unde totodată «a fi» şi «a deveni»). Strâns asociat, în baza acestei 
homofonii, la ideile de generaţie spontanee şi de reînnoire, a fost ținut 
la Heliopolis drept o manifestare a demiurgului «venit din el însuşi la 
viață»: zeul 

Hepri, soarele răsărind." Pentru a închide acolada, să precizăm în 
final că Atum este şi zeul care prefigurează eschatologia, sugerând 
într-o faimoasă convorbire cu Osiris că într-un viitor îndepărtat el va 
resorbi lumea, readucând-o în starea de haos, noua naştere de după 
retransformarea lui în şarpe inaugurând un ciclu cosmic purificat. 


COSMOGONIILE ORFICE 


Bibliografie orientativă: M. Ehade, ICIR, H, cap. XXII: Orfeu, 
Pitagora şi noua eshatologie; Reynal Sorel, Orfeu şi orfismul, ed. 
rom. 1998; Jean M. Riviere, Istoria doctrinelor ezoterice, ed. rom. 
1996, cap. II: Misteriile greceşti; Adriano Tilgher, Viaţa şi nemurirea 
în viziunea greacă, ed. rom. 1995; Jean-Pierre Vernant, Mit şi religie 
în Grecia Antică, ed. rom. 1995, cap. Misticismul grec. Orfismul. în 
căutarea unității pierdute; Altred Loisy, Misteriile păgâne şi misterul 
creştin, I, ed. rom. 1996, cap. II: Dionysos şi Orfeu; W. K. C. 
Guthrie, The Greeks and Their Gods, 1961, cap. XI: The Orphics; 
Vittorio D. Macchioro, From Orpheus to Paul. A History of Orphism, 
1930. 

Orfismul s-a răspândit în Grecia antică pe fondul insecurităţii sacrale 
pe care o resimţeau vechii greci în relaţie cu zeii lor. Excesiv de 
umanizați, capricioşi şi punitivi, zeii nu acționau după norma dreptății 
sau a Justiţiei divine; e drept, ajutau din când în când (Athena este 
protectoarea eroilor, Zeus protejează ospitalitatea etc. - exemplele se 
pot multiplica), însă invocarea lor nu avea de multe ori rezultatul 
scontat, cunoscându-se şi episoade când imixtiunea vreunui zeu se 
produce în răspăr cu ceea ce, în momentul respectiv ar fi trebuit să fie 
normat ca justiție. Consecințele acestei stări de fapt sunt numeroase. 
Prima dintre ele constă în subminarea conştientă, ca instrument politic 
coercitiv, al consangvinităţii. Pentru a înţelege, comparaţia cu spaţiul 
semit ar fi, euristic vorbind, cea mai bună 

platformă de lucru, însă putem înlocui Ierusalimul cu oricare oraş 
care funcționează după reguli sacerdotale, parametrii ecuaţiei 
neschimbându-se, în esență, foarte mult. 

Identitatea sacrală a evreului se defineşte prin raportarea sa la 
Templu. Acesta se află în centrul oraşului, înţeles şi ca punct nodal de 
coeziune comunitară, la el raportându-se, prin iradiantă, toate cele 12 
triburi ale lui Israel, seria nesfârşită de seminţii pe care le întâlnim în 
Vechiul Testament promovând consangvinitatea la rangul de liant 
sacral. Oraşul se şi construia, de altfel, prin articularea unor 
microcomunități familiale, în care ordinea era dată de legea sângelui. 
Finalitatea acestei organizări e reprezentată de sacralizarea funcției 
paternale: tatăl e stăpân necontestat, absolut al familiei şi al liniei sale 
genetice, tot aşa cum Yahwe e stăpânul de necontestat al „poporului 
ales", contractul sacral fiind consfințit printr-o „legătură de carne": 
circumcizia (Geneza 17: 10-14). Sacrificiile de fii cerute de către 
Yahwe (Isaac - Avraam, Geneza 22; Nabab şi Abihu, fiii lui Aaron, 
incineraţi punitiv de către Yahwe pentru o greşeală înfăptuită în 
ritualul de sacrificiu, Leviticul 10: 1-3) nu fac decât să confirme 
această relație. 

Dimpotrivă, polis-vl grec se construieşte - cum se vede cel mai bine 
în Republica lui Platon (cartea a II-a) - pe ideea subminării 
premeditate a consangvinităţii: la început sunt circumscrise zidurile 
exterioare de protecţie, apoi numiţi supraveghetorii, şi-n cele din 
urmă, radial şi progresiv, sunt delimitate demele (unităţi social- 
electorale directe, fiindcă demele trimit reprezentanţi în consiliile de 
judecată, modalitatea de promovare fiind votul sau tragerea la sorți), 
prin graniţe premeditat artificiale, care pot face, de pildă, ca doi frați 
cu case alăturate să aparțină unor deme diferite. G. Glotz (Cetatea 
greacă, ed. rom. 1992, p. 30) a sugerat cu fineţe că subminarea 
consangvinităţii a fost un proces politic de durată, datorat 
democraţiei, instrument gracil de care dirigiuitorii Atenei s-au folosit 
pentru a slăbi arhaicele legături de rudenie şi de clan 

genuilic dintre oameni. Cât de mare a fost libertatea personală a 
grecului de rând în climatul coercitiv al democraţiei a demonstrat, 
uşor amuzat, Fustei de Coulanges în Cetatea antică (ed. rom. 1984, 
voi. 2, pp. 194-195); nu ne putem abţine să nu reproducem pasajul 
extensiv, fiindcă e savuros: 

„Iată cum îşi petrece viața un atenian. într-o zi, este chemat la 
adunarea demei sale, unde trebuie să delibereze asupra intereselor 
religioase sau financiare ale acestei mici asociaţii. într-o altă zi, el 
este convocat la adunarea tribului său; aici trebuie să organizeze 
vreo serbare religioasă sau să examineze cheltuielile, sau să dea 
decrete, sau să-i numească pe conducători sau judecători. De trei ori 
pe lună, cu regularitate, trebuie să ia parte la adunarea generală a 
poporului, de unde nu are dreptul să lipsească. Or, şedinţa este 
lungă: el nu este chemat aici numai pentru a vota: venit încă de 
dimineaţă, el trebuie să rămână până la o oră înaintată ca să-i 
asculte pe oratori. El nu poate vota decât dacă a fost prezent chiar de 
la deschiderea şedinţei şi dacă a ascultat toate discursurile. Votul 
este pentru el unul dintre cele mai serioase lucruri; uneori este vorba 
de a-i numi pe şefii politici şi militari, adică pe acei oameni cărora le 
va încredința, pentru un an, interesele şi viaţa sa; câteodată urmează 
a se stabili un impozit sau a se schimba o lege; alteori, trebuie să 
hotărască, prin vot, asupra războiului sau păcii, ştiind bine că, în caz 
de război, îşi va vărsa sângele lui şi al fiului său. Interesele 
individuale sunt indisolubil legate de interesele statului. Omul nu 
poate fi nici indiferent, nici uşuratic. Dacă se înşeală, ştie că tot el va 
trage ponoasele şi că în fiecare vot îşi angajează averea şi viața. U 
Datoria cetățeanului nu se limita la a vota. Când îi venea rândul, el 
trebuia să fie magistrat în dema sau tribul său. în medie, un an din 
doi era heliast, adică judecător şi îşi petrecea întreg anul în 
tribunale, ocupat cu ascultarea pledoariilor şi cu aplicarea legilor. 
Nu exista cetățean care să nu fi fost chemat de două ori în viaţă să 
facă parte din senatul celor cinci sute; atunci, timp de un an, lucra 
aici în fiecare zi, de dimineaţa până seara, primind dispozițiile 
magistraţilor, răspunzând ambasadorilor străini, redactând 

instrucțiunile ambasadorilor atenieni, examinând toate treburile ce 
urmau a fi prezentate poporului şi pregătind toate decretele. în 
sfârşit, dacă soarta sau votul îl desemnau, el putea fi magistrat al 
cetății, arhonte, strateg sau astynom. Se vede de aici cât de mari erau 
obligaţiile unui cetățean în statul democratic, şi cum aceste obligații 
puteau să-i ocupe toată existenţa şi că, pentru treburile personale şi 
pentru viaţa casnică îi rămânea foarte puţin timp. De aceea Aristotel 
spunea, pe drept cuvânt, că omul care trebuie sa muncească pentru a 
avea din ce trăi nu putea fi cetățean. Atât de mari erau exigenţele 
democraţiei. Cetăţeanul, întocmai ca funcţionarul din vremea 
noastră, aparținea cu totul statului." 

O consecinţă a subminării premeditate a consangvinității -prin care se 
stimula insecuritatea personală, miza fiind politică, derivată din 
dorinţa de a se evita nucleele de răzmeriţă şi dezordine - o reprezintă 
laicizarea centrului. într-o cultură cum este aceea de la Ierusalim, din 
Babilon sau din Egipt, centrul, reprezentat de Templu - mă repet... - 
are o funcție sacral-iradiantă: omul se defineşte prin raportarea la 
acest centru, care-l şi protejează la o adică, fiindcă el poate nutri 
speranţa că, adresându-se zeului care sălăşluieşte în templu, el va 
beneficia, prin relația contractuală pe care o are cu centrul, de un 
răspuns asigurător şi de siguranţă. Dimpotrivă, în po/zs-ul atenian, 
templul nu mai funcționează după principiul iradiantei sacrale; el este 
un loc de întâlnire, fireşte, patronează, simbolic, şi sacrificiile 
ritualice obligatorii, periodice, dar nu defineşte sacral persoana care îl 
vizitează. 

Citind cartea, deja menţionată de noi, a lui G. Glotz, Jean-Pierre 
Vernant {Mit şi gândire în Grecia antică, ed. rom. 1995, pp. 290-291) 
consideră că în ea „modificările semnificației centrului care, din 
simbol religios (Hestia, zeiţa căminului) devine simbol politic (vatra 
comună a cetăţii, Hestia koine) sunt evidenţiate [...] într-o manieră 
frapantă." Spre deosebire de vechea identitate gentilică, familială, 
bazată pe logica diferenței (dintre triburi şi clanuri, dintre persoane 
aparținând unor unități consangvine diferite), noul „centru [...] 
reproduce în spaţiu aspectele omogenităţii şi egalităţii, şi nu ca până 

acum, pe cele ale diferențierii şi ierarhiei. Să mai adăugăm că în 
contactul cu realitățile politice pe care trebuie să le exprime, simbolul 
centrului se desprinde de reprezentările religioase cu care era asociat 
până acum. P. Leveque şi P. Vidal-Naquet vorbesc în această privinţă, 
aşa cum am considerat şi noi că o putem face, despre laicizare." 
Recurgând la o sintagmă preluată de la Michel Foucault, democrația a 
fost, în Atena clasică, o tehnică disciplinară. [Pt. aprofundarea temei, 
v. Pierre Leveque, Aventura greacă, I-II, ed. rom. 1987; Eranţois 
Chamoux, Civilizaţia greacă, I-II, ed. rom. 1985; Pierre Vidal- 
Naquet, Vânătorul negru, ed. rom. 1985; Jean-Pierre Vernant, 
Originile gândirii greceşti, ed. rom. cap. IV, Universul spiritual al 
Polis-ului, respectiv V, Criza cetăţii. Cei dintâi înţelepţi. ] 
Desimbolizarea sacrală a centrului prin exercițiul politic al 
democraţiei egalitariste aduce cu sine două alte consecinţe: declasarea 
mythosului în raport cu logosul şi inexistenţa în Grecia a ceea ce am 
putea numi, cu termenii noştri moderni, solitudine religioasă. 
Mythosul - a demonstrat încă Platon în Republica - este o fantezie 
imaginară, fie agreabilă, dacă avem în vedere latura sa pedagogică, de 
poveste spusă copiilor, fie descurajantă etic şi comunitar, dacă îl 
privim din perspectiva moralei agonale, războinice (fiindcă vorbeşte 
într-un mod deprimant despre moarte), motiv pentru care în procesul 
de construire a cetăţii ideale, Socrate şi discipolii săi - după ce 
stabilesc că „mitul, general vorbind, este o minciună, dar există în el 
şi lucruri adevărate (Republica, ed. cit., 377a, p. 146) -, aruncă lanţuri 
grele asupra făcătorilor de mituri: „Mai întâi, deci, pe cât se pare, 
trebuie să-i supraveghem pe alcătuitorii de mituri. Dacă ei compun un 
[mit] bun, să-l acceptăm, dacă nu, să-l respingem. lar apoi vom 
convinge dădacele şi mamele să povestească copiilor miturile 
acceptate şi să le plămădească sufletele cu ajutorul miturilor, mult 
mai mult decât trupurile cu ajutorul mâinilor. Iar dintre miturile pe 
care ei le povestesc acum, multe dintre ele trebuie alungate." (ibid., 
371c, pp. 146-147) 

Desigur, printre „făcătorii de mituri", cei mai imprevizibili sunt 
poeţii, care în alte culturi sunt percepuți ca depozitarii unei 
înţelepciunii revelate, magice, arhaice; dimpotrivă, Socrate şi 
discipolii săi stabilesc că ei trebuie să îşi normeze libertatea de 
inspiraţie: „Se cade ca întemeietorii să ştie canoanele miturilor, pe 
care' poeţii trebuie să le folosească. Iar dacă aceştia s-ar abate de la 
aceste canoane, nu trebuie să le încredinţăm facerea de miruri şi nici 
nu trebuie lăsaţi să le compună." (379a, ed. cit., p. 149) Bunul cititor, 
admirator nostalgic al democraţiei ateniene, ştie de bună-seamă că un 
asemenea încurcă-mituri a fost Homer, pe care Socrate şi discipolii 
săi îl cenzurează atât de acerb, încât te întrebi dacă cenzura totalitară 
de mai târziu a mai adus sau nu şi tehnici inedite. Există şi o carte 
care poate fi citită cu folos în contextul de față: Paul Veyne, Au crezut 
grecii în miturile lor? (ed. 

rom. 1996). 

Episodul cenzurării epopeilor homerice pe motivul că includ prea 
multe pasaje pesimiste despre infidelitatea conjugală a zeilor sau 
despre moarte aduce în discuţie o temă majoră a sentimentului public 
elen antic: concepţia despre moarte. Dacă zeii nu oferă un principiu 
de regularitate justițiară.omului de rând, dacă statul îl controlează prin 
suprasocializare - sacrificiul face şi el parte din acest proces 
disciplinar - atunci el poate râvni ca măcar moartea să îi provoace o 
alinare pentru toate coerciţiile democratic îndurate - ceea ce nu se 
întâmplă. Ecuația clasică a morţii greceşti se găseşte în formula 
homerică a dubletului spectral - eidolon -, care se desprinde de trup în 
momentul morții cuiva, e aidoma înfățișării acestuia din timpul vieții 
şi coboară inevitabil în Hades, indiferent de meritele sau de faima 
celui pierit în țţărână. Credinţa cerea ca leşul să fie înhumat după 
datină, fiindcă eidola cadavrelor neînmormântate rătăcesc neliniştite 
în lumea de dincolo, fără să-şi afle odihna. 

Moartea homerică nu este, aşadar, o prelungire a meritocraţiei; 
dimpotrivă, toate sufletele desprinse de corp ajung în acelaşi Hades 
întunecat, lipsit de speranță, fără ca faptele din 

timpul vieții să fi îngăduit vreo departajare. întâlnit de către Odysseus 
în coborârea sa psihopompă (nekyia) din cântul al XI-lea al Odiseei, 
eidolon-vl marelui Ahile sintetizează cel mai bine această descurajare: 
„De moarte/ să nu-mi dai mângâiere, tu, slăvite. / Mai bine aş vrea să 
fiu argat la ţară, / La un sărac cu prea puţină stare/ Decât aici în iad să 
fiu mai mare." (trad. de George Murnu, Homer, Odiseea, ed. din 
1978, 652 sq., p. 275) Pasaje din categoria acestora sunt sancţionate 
de către Socrate şi discipolii săi în faimosul dialog din Republica: 
dacă ele nu sunt cenzurate - sugerează constructorii cetății ideale -, 
induc luptătorilor şi populaţiei în general un sentiment înfricoşător de 
resemnare, deloc potrivit pentru angajamentul psihologic pozitiv care 
trebuie să îl anime pe un apărător al po/z's-ului. 

Nu întâmplător, unei asemenea concepții clasice despre moartea 
egalitară i s-au adus cele mai multe corecții în mentalitatea 
greacă, erudiţii atrăgând atenția asupra faptului că formula canonică, 
de tip aristocratic, prezentă în epopeile homerice nu reprezintă decât 
jumătatea sumbră a paharului, palierul popular al credințelor 
greceşti perpetuând în timp credințe mai nuanțate, pozitive, 
dătătoare de oarecare speranţă. Un exemplu este mitul celor cinci 
vârste din poemul pedagogic Munci şi Zile al lui Hesiod, cultivator de 
pământ beoţian, unde oamenii primelor două seminţii, de aur şi de 
argint, devin daimones protectori după moarte, iar vârsta a patra - 
interpolată -, cea a eroilor, care întrerupe seria degenerescentă, 
introduce în schemă mitul transportării eroilor merituoşi în Insula 
Fericiților după moarte, aflată dincolo de valurile învolburate ale 
fluviului cosmic Okeanos - tema nefiind cunoscută în tradiția 
canonică homerică. A doua corecție, apropiată sensului de 
daimonizare post mortem, o întâlnim în cultul fertilizator şi 
apotropaic al eroului la mormânt, care dublează cultul homeric 
începând cu secolul al VIII-lea î.e.n. în conformitate cu acest 
cult, complementar celui popular, hesiodic, eroii devin „daimoni 
buni" (agaihos daimones) după moarte, trimițând celor de sus 

energii pozitive. [®° Pt. aprofundarea temei, v. Erwin Rohde, Psyche, 
ed. rom. 1985; Jean Delumeau, Grădina desfătărilor. O istorie a 
Paradisului. Ed. rom. 1997, cap. I, subcap. Vârsta de aur, câmpiile 
elizee şi insulele fericiților,; Jane Harrison, Themis, A Study of the 
Social Origins of Greek Religion, 1989, cap. VEI, Daimon and Hero, 
respectiv IX, From Daimon to Olympian; Ştefan Borbely, De la 
Herakles la Eulenspiegel. Eroicul, 2001.] 

în contextualizarea sacrală, politică şi socială a orfismului un rol de 
seamă l-a mai jucat - cum sugeram, de altfel, mai sus -absența 
solitudinii din religia greacă. Ritualul sacral esenţial al grecilor antici 
era cel de sacrificiu, care presupunea participare, bazele sale fiind 
puse de către Prometeu, prin sacrificiul de la Mekone, foarte cunoscut 
pentru şiretlicul de care a dat atunci dovadă titanul, despărțind carnea 
de oase şi oferindu-le pe acestea din urmă zeilor”, care, neatenți, au şi 
intrat cu uşurinţă în joc. Participarea sacrificială reproducea 
coregrafia socială din ritul democratic; mai mult, după arderea unei 
părți din carne pentru ca fumul de ofrandă să ajungă la zei, şi după 
împărţirea echitabilă a bucăţilor pentru a se realiza fenomenul de 
consubstanţializare, partea rămasă se ardea, fiind de neconceput ca 
cineva să ducă vreo halcă acasă, pentru a se împărtăşi din ea în 
singurătate, sau eventual la adăpostul izolat al familiei sale. 
Coregrafia sacrificială avea un corespondent în funcționalitatea 
socială a agorei şi a templului, care presupuneau, de asemenea, 
dinamici de socializare, Grecia antică fiind, după expresia lui Jean- 
Pierre Vernant, o civilizaţie „de face a face”, a privirilor care se 
intersectează şi, evident, se supraveghează. în mod complementar, 
credințele se transmiteau pe cale orală, ceea ce presupunea tot 
participare, întregul ansamblu fiind dominat politic de abuziva 
instituție a ostracismului, prin intermediul căreia oricine putea fi 
judecat în urma unei delaţiuni şi condamnat la exil, retragerea 
temporală sau definitivă a dreptului la cetăţenie fiind pedeapsa 
supremă pe care o putea primi cineva într-o cetate greacă, unde 
identitatea 

politică definea, condiționa identitatea sacrală: nu puteai participa cu 
drepturi depline - care asigurau consubstanţialitatea - la rituri decât în 
interiorul cetăţii tale, deoarece calitatea de cetăţean era 
indispensabilă în accesul la participarea sacrală; dacă se întâmpla să 
te afli într-o altă cetate, şi acolo avea loc un rit religios, puteai merge 
ca spectator interesat, dar nicidecum ca beneficiar. 

Tema e foarte vastă şi ea explică spectaculoasa înflorire a riturilor 
panelene; în superba carte a lui Jane Ellen Harrison, de pildă 
(Themis), există şi un vast capitol semnat de către Francis M. 
Cornford, care demonstrează că jocurile olimpice, inaugurate tot în 
secolul al "VTfl-lea î.e.n. (776), au fost, la început, rituri panelene de 
fertilizare daimonică, sens indicat atât prin reprezentarea iconică a 
învingătorilor ca oameni din ale căror mâini cresc vrejuri vegetale, cât 
şi de obiceiul, reiterat anul acesta (2004) la Jocurile Olimpice de la 
Atena, de a li se pune laureaţilor coroane vegetale - făcute din frunze 
de măslin - pe tâmplă. 

Religia orfică, aflată la confluenţa cultului apollonian cu cel dionisiac 
(de unde elementele de opoziţie, cum a fost, de pildă, motivul uciderii 
cântărețului Orfeu de către menadele care-l sărbătoreau pe Dionysos), 
a apărut pe fondul frustrărilor sacrale induse de socializarea extremă a 
psihicului social elin, iradianta lui explicându-se atât prin entuziasmul 
cu care ideile orfice au fost îmbrăţişate de către filosofi (Platon, mai 
presus de toți), cât şi prin faptul că aducea în spațiul cetății un 
comportament sacral soft (pentru a recurge la un termen al lui Gianni 
Vattimo), pe care grecii antici îl aşteptau de multă vreme. Orfismul a 
fost, înainte de toate, un cult misteric de participare marginală 
paideică, educativă, dublat de o religie a cărții: existau imne orfice, 
atribuite lui Orfeu şi fiului său Musaios, în care adepţii erau inițiați de 
către orpheotelestes, relația personală dintre maestru şi discipol, 
bazată pe curăţenie lăuntrică (katharsis), introducând în religia cetății 
un principiu de regularitate interpersonală pe care celelalte culte nu îl 
asigurau. 

Comparând tehnica de purificare orfică (katharsis) şi cea exploziv- 
dionisiacă, bazată pe enrhousiasmos [en theos siasmos = a fi locuit de 
către zeu] şi ekstasis [ieşire din sine, 1-limitare], ajungem la o 
distincție clasică pentru această alăturare contrastivă: ambele se bazau 
pe transe extatice - de unde sugestia, omniprezentă în bibliografie, că 
orfismul ar fi exploatat străvechi tehnici şamanice -, diferenţa fiind 
dată de jocul temporal al transei şi de finalitate: ekstasisul dionisiac 
asigura o eliberare vremelnică, foarte intensă, „fierbinte" (prin mania 
-nebunia ritualică dezlănţuită - care-i cuprindea pe participanți), în 
vreme ce karharsisul orfic reprezenta o tehnică de purificare 
permanentă, „rece", sistemică, ceea ce presupunea devoțiune pe viață 
şi un stil existenţial auster, seren, simbolizat de câteva semne de 
recunoaştere ale orficilor, care aveau acoperire doctrinară strictă, dar 
care le-au adus şi o mulțime de necazuri, fiind persecutați. 

Primul dintre aceste semne era vegetarianismul, ceea ce presupunea 
nu numai restricțiile alimentare ca atare, ci, în primul rând, disocierea 
de ritul sacrificial al cetăţii, instituit de către Prometeu la Mekone. 
Marginalizarea relativă prin vegetarianism era asociată abstinenței 
sexuale relative (orficii repudiau rafinamentele sexuale licite în 
cetatea greacă, inclusiv pederastia, dar îngăduiau contactul sexual 
„pur", dintre orfici, pentru perpetuarea sectei) şi abstinenţei de la 
funcțiile politice: politicul, prin implicarea excesivă în ritualul 
cotidian al „cărnii”, tulbură sufletul, motiv pentru care orficul trebuie 
să se abţină de la vanitatea puterii, ceea ce presupunea, desigur, şi o 
retractilitate în ceea ce priveşte participarea la război - căsăpirea 
duşmanului fiind, şi ea, un prejudiciu adus carnalităţii opresive a 
lumii -, prudenţa orficilor de a se alătura armatei (obligaţie esențială 
pentru fiecare membru masculin valid al comunităţii) nefiind deloc 
bine văzută de către judecători şi diriguitori. 

Obsesia negativă a cărnii vine, la orfici, din direcția credinţei în 
transmigraţia sufletelor, care duce, pe o cale regală, 

spre eschatologie, noutate fundamentală în ansamblul credințelor 
eline despre moarte, fiindcă sugera că cineva îşi poate „alege" din 
timpul vieții, prin cumpătare, purificare şi abstinenţă activă, 
„calitatea" ca atare a morţii. Se exorciza, în acest fel, spaima 
pricinuită de moarte, pe care orficii nu o cunoşteau; dimpotrivă, 
urmărind un regim de viață cumpătat, pur, de respectanţă catharctică 
zilnică, ei ajungeau în posesia unei serenități liniștite în pragul 
terifiant al morții, pe care o vor prelua, ulterior, stoicii şi creştinii. 
întreg eşafodajul spiritualist orfic se baza pe un dualism clasic (soma 
- semd), potrivit căruia trupul - soma - este închisoarea - seina - 
sufletului, acesta având de ispăşit o penitenţă datorită unei greşeli 
anterioare. Ecuația - foarte cunoscută - se găseşte în dialogul 
platonician Cratylos (400 c, Opere, III, ed. cit. pp. 274-275): „unii 
spun - zice Socrate - că el [trupul: soma] este mormântul (sema) 
sufletului, acesta fiind îngropat în el în clipa de față. [...] mai ales 
discipolii lui Orfeu îmi par a fi cei care au stabilit numele acesta, în 
sensul că sufletul ispăşeşte pentru cele ce trebuie să ispăşească, iar 
spre a se păstra (sâzetai), el are acest adăpost, care întruchipează o 
închisoare. Aceasta din urmă este, aşadar, trup (soma), precum o arată 
şi numele, al sufletului, până ce îşi va plăti datoria..." 

Mai nebulos, ideea apare şi în Phaidon (62b, Opere IV, ed. cit., p. 
57): „Doctrinele secrete - spune Socrate, arătând că un filosof este un 
om destinat morţii - spun [...] următorul lucru: că noi oamenii ne-am 
afla ca într-un fel de închisoare, din ale cărei lanţuri nimănui nu-i e 
îngăduit să se desfacă singur şi să fugă." „Greşeala", de care 
aminteşte primul pasaj, se datorează reîntrupării, adică unei erori 
făcute în lumea de dincolo, unde - * spre deosebire de celelalte suflete 
- eidolon-vl orficului ştie să evite greşelile, abtinându-se să bea din 
apa uitării - Lethe -, din care beau toate celelalte suflete, pentru a uita 
chinurile îndurate în timpul vieţii pe care tocmai au părăsit-o, 
pregătindu-şi în acest fel reîntruparea. Dimpotrivă, sufletul pregătit, 
„pur" al orficului 

trebuie să bea din apa Memoriei - Mnemosyne -, aflată în dreapta unei 
răspântii cruciale din dreptul palatelor lui Hades, lângă un chiparos 
alb. (v. M. Eliade, ICIR, II, $182: Noua eschatologie, p. 186 sq.) 
Dubletul soma - sema e subsumat, arată cu subtilitate M. Eliade 
(ibid.), problematicii filosofice a diseminării unei entităţi unice 
originare în părți multiple iradiante, ecuaţie de care se leagă şi cele 
două cosmogonii orfice complementare: cea care povesteşte că lumea 
s-a născut din diseminarea unui ou de lumină originar (Phanes), ivit 
din mare, şi cea care îl are în centrul său pe copilul de lumină 
Dionysos Zagreus, sfâşiat (sparagmâs) şi înghițit (omophagia) de 
către Titani, fiii Pământului, Geea. în primul dintre aceste două mituri 
(foarte vechi, de provenienţă evident orientală, dovadă asemănările cu 
cosmogoniile embrionare indiene sau egiptene), la început, în aither, 
Timpul zămisleşte un frumos ou cosmic, din care se desprinde primul 
dintre zei, Eros-Phanes, a cărui făptură e lumină şi iubire totodată, 
acestea fiind şi „motoarele" cosmice care vor plăsmui ulterior lumea. 
(Apud Guthrie, The Greeks..., ed. cit, The Orphics, DI: Outline of 
Orphic doctrine). Concepţia - se grăbeşte să precizeze autorul britanic 
- e diferită de cea hesiodică şi ridiculizată de către Aristofan în 
Păsările; e de menţionat, totuşi, că similitudinea relativă dintre cele 
două scheme, în faza lor incipientă, e dată de poziția arhaică a lui 
Eros (zeu prim la orfici, zeu secund - după Geea - la Hesiod), ceea ce 
explică magnetismul erotic universal al formulei, mai estompat la 
beoţian, mai pregnant la orfici, pentru care lumea întreagă e o 
substanță diseminată la infinit, unde fiecare părticică păstrează 
magnetismul erotic al genezei. 

Datorită acestui magnetism cosmic, oul inițial Phanes -diseminat fie 
prin explozie, fie prin înghițirea sa de către Zeus, pentru a face apoi 
din el oamenii - tinde să se refacă permanent, pentru a se reuni în 
integralitate. Un epifenomen al acestui magnetism cosmic e iubirea 
confraternă, spiritualizată a fiecărui 

orfic pentru membrii sectei din care face parte, ceea ce introduce în 
cultura mediteraniană motivul parentajului spiritual, secund în raport 
cu parentajul natural, la baza sa aflându-se distincția -esențială pentru 
riturile de inițiere - între identitatea naturală şi cea culturală a 
inițiaților. Consecința e - şi orficii credeau puternic în această 
convingere - că noul Phanes, pentru integralitatea căruia fiecare orfic 
trebuie să respecte riturile specifice de purificare (katharsis) şi să 
îmbrace haina albă, „de lumină", este comunitatea „celor drepți şi 
puri" ca atare, ceea ce duce, logic, la relativizarea dependenţei 
politice a orficului şi la asumarea prioritară a unei dependențe 
spirituale. Cetatea, polis-W -sugerau orficii - asigură doar „haina" 
vremelnică, „de suferință" a orficului; ceea ce contează e comunitatea 
spirituală, intracitadină, a tuturor orficilor, enclava „pură" prin 
intermediul căreia orficii devin „frați" cu toți ceilalți orfici, aflați în 
alte cetăți decât cea de reşedinţă. Solidaritatea lor e asigurată prin 
energia spectrală a erosului, a iubirii spiritualizate: un orfic trebuie să 
degajeze eros, să ajute alți orfici să ajungă şi ei în stadiul acestei 
serenități spirituale panerotice, tema fiind spectaculoasă dacă ne 
gândim la funcţionarea de ansamblu a corpului social elin, orficii 
fiind cei care au introdus" iubirea sacrală, eterată în mentalitatea 
elină. Ulterior, linia va urca până în creştinism, fiind resemantizată, 
pe o ramură culturală colaterală, de către gnostici. O analogie relativă, 
care conţine şi disimetrii, cu ritul dionisiac se cuvine să stabilim aici. 
M. Eliade spunea pe drept cuvânt că orficii „au înlocuit orgia prin 
katharsis, tehnică a purificării învățată de la Apollo" (ICIR, H, ed. cit, 
p. 181), corespondenţele dintre cele două rituri fiind, însă, evidente. 
Ambele presupun o transă: „fierbinte", extatică, zgomotoasă în ritul 
dionisiac, „rece", calculată”, transformată în etică de viaţă la orfici. 
Morfologic, ritul dionisiac presupune sfârtecarea animalului de 
sacrificiu (sparagmos) Şi îngurgitarea sa (omophagia), prin 
intermediul căreia se realizează consubstanțialitatea participanților la 
rit. Aici, însă, în cazul 

animalului de sacrificiu, avem de-a face în mod evident cu un 
substitut al zeului epifanic, al lui Dionysos însuşi, venit, ca „străin" 
(xenos), din tărâmuri chtoniene, ceea ce introduce simulacrul extatic 
în coregrafia ritului: sfârtecându-l pe zeu şi îngurgitându-l, bakhoii şi 
bacchantele ating starea de enthousiasmos ( en theos siasmos = a fi 
locuit de către zeu), în care-şi simt fiinţa surmontând limita care îl 
defineşte pe om în raport cu zeii (ekstasis = ieşire din sine). în final, 
orice rit dionisiac presupune trezirea din starea de transă, moment în 
care participanţii îşi dau seama că l-au „ucis" pe zeu, orice rit 
dionisiac terminându-se cu un simulacru funerar, scenariul din 
Bacchantele lui Euripide, în care regina Agave, trezită din transă de 
către bătrânii cetăţii, îşi dă seama îngrozită că tigva „leului” pe care o 
poartă triumfătoare pe scut este, de fapt, capul propriului său fiu, 
Penteu, fiind edificator în această privinţă. 

în realitate, însă, lucrurile sunt mai subtile. Sfârtecând sălbatic trupul 
zeului şi îngurgitându-l, participanţii la ritul dionisiac realizează, de 
fapt, un act de diseminare sacrificială, trecând de la „unu" la 
„multiplu". Pe de altă parte, îngurgitarea zeului înseamnă că el este 
„îngropat" în trupul fiecărui participant la rit, act prin care se 
realizează., în subsidiar, dualismul soma-sema, trupul participanților 
devenind, prin actul colectiv de omophagia, „mormânt" multiplu al 
substanţei divine a lui Dionysos. în episodul funerar de la sfârşitul 
ritului (apodemia, opus epidemiei, riturilor extatice de bucurie care 
întâmpină sosirea zeului), se celebrează, astfel, o dublă moarte: în 
primul rând una a zeului, „dispărut” prin crimă ritualică, „plecat" din 
nou „departe" (ocultare), şi, în al doilea rând, una care marchează 
transfigurarea thanatică daimonică a întregii comunităţi culturale, care 
devine un „mormânt" al zeului, până la proxima sa „venire". Nu sunt 
în posesia prea multor indicii, dar o dilemă hermeneutică ar merita, 
totuşi, amintită aici: dacă ocultarea şi epifania lui Dionysos evocă 
drumul psihopomp al vegetației, care trece „în lumea de dincolo" 
pentru a renaşte 

odată cu sosirea primăverii (marile rituri dionisiace legau, ca anotimp, 
toamna târzie de iarnă!), se poate admite o relaţie etimologică între 
sema greacă („,„mormânt") şi ebraicul semah, care înseamnă 
„sămânţă"? 

Sintaxa ritului sacrificial dionisiac o regăsim şi în cosmogonia orfică 
a oului Phanes. Ivit din aifher, sau înălţat din mare, oul se deschide 
pentru a-i îngădui lui Eros-Phanes să sară din înveliş, pentru ca apoi 
substanţa oului să se pulverizeze în materie, actul de autosfârtecare 
cosmogonică a substanţei originare dând naştere dualismului esențial 
orfic: fiecare om, născut din unirea substanței de lumină cu materia 
opacă, e înzestrat cu un suflet „pur"”, divin, erotic, şi un înveliş 
corporal de materie opacă, de care trebuie să scape. Karharsis-vă 
desemnează, în consecinţă, actul sistematic, întins pe durata unei 
întregi vieţi - ceea ce-l transformă în etică - de „„moşire" a sufletului 
de lumină pe care fiecare orfic îl are în el însuşi, corespondentul 
negativ, dar complementar, al acestei tehnici de purificare fiind 
„suferinţa" corpului ca atare, asociat de către Platon, cum am văzut, 
unei „greşeli" misterioase. 

în interpretarea diacronică a acestei „suferințe", mentalitatea greacă a 
trecut prin două faze distincte, nuanțele diferite ale celor două 
accepţiuni sugerând în mod evident o imixtiune subtilă de ordin 
politic. în faza arhaică a mitului, pe care o putem descifra în 
arhicunoscuta catabază (kathabasis = coborâre) a cântărețului Orfeu, 
silit să coboare în lumea lui Hades pentru a-şi revendica soția, 
frumoasa Eurydike, Orfeu apare ca acuzator al zeilor, pentru 
suferințele pe care este obligat să le îndure. In această ipostază îl 
surprinde Diogenes Laertios {Despre viețile şi doctrinele filosofilor, 
ed. rom. 1963, Cartea I [IV:5], p. 116); ,.... cei care atribuie străinilor 
inventarea filosofiei îl citează pe tracul Orfeu, numindu-l filosof şi 
socotindu-l cel mai vechi dintre toţi. Dar, ţinând seama de ce fel de 
lucruri a spus despre zei, nu ştiu dacă acesta poate fi socotit filosof, 
nici cum să-l numesc pe acela ce se încumetă prin mijlocirea vorbirii 
să 

învinuiască pe zei de toată suferința omenească, ba chiar şi de faptele 
ruşinoase săvârşite destul de rar de câţiva oameni." 

Nuanţa protestatară e estompată însă în cele aproape două secole care 
separă prima atestare a orfismului de perioada clasică a gândirii eline, 
fiindcă în Republica lui Platon, thanatologia orfică este prezentată ca 
un „dar" al zeilor: „Musaios, pe de altă parte, şi fiul său dăruie, din 
partea zeilor, oamenilor bunuri încă mai generoase...; căci ei îi 
conduc pe drepți, prin învățătura lor, la Hades, şi îi aşează pe paturi, 
le pregătesc un ospăț al sfinților, încununându-i şi făcându-i să-şi 
petreacă întregul timp cu băutură; ei socotesc o răsplată minunată a 
meritului un veşnic chef. Dar drepţii au, din partea zeilor, răsplăți 
încă mai îndelungate decât acestea! Căci se zice că cel evlavios şi 
păstrător de jurăminte are parte, mai târziu, de copiii copiilor săi şi de 
un neam în urma sa." (Subl. n. - Șt. B.) Să se fi estompat, între timp, 
voinţa orficilor de a se marginaliza şi de a se diferenţia sacral şi 
comportamental de ceilalți membri ai cetății? Puțin probabil că 
inițiativa ar fi venit din partea sectei; dimpotrivă, se pare că 
diriguitorii cetății s-au aflat puşi în situaţia de a gestiona politic o 
religie cu o aderenţă socială din ce în ce mai mare, aculturând-o şi 
asimilând-o între ziduri. Un proces similar de aculturaţie - aici sursele 
bibliografice sunt unanime - s-a petrecut şi cu ritul dionisiac, 
necontrolat la început, adus apoi în cetate, cu un sanctuar central 
ridicat alături de cel al lui Apollo, măiastră măsură de psihologie 
socială, pe care n-o egalează, în acelaşi context, decât aculturația 
civică a tragediei, aşa cum relatează Aristotel în Poetica (1:13). 
Interferenţele dintre cultul orfic şi cel dionisiac sunt cât se poate de 
vizibile în a doua cosmogonie orfică, cea legată de Dionysos Zagreus, 
despre care cercetătorii spun (cf. Guthrie, op. cit, p. 320; M. Eliade, 
ICIR, II, p. 185) că nu s-ar fi răspândit în spaţiul mediteranean decât 
în perioada târzie, odată cu Protrepticul lui Clement din Alexandria, 
din secolul al II-lea e.n., despre care nu trebuie uitat că este impregnat 
şi cu elemente 

gnostice, care anunţă Stromate-le aceluiaşi, ambele lucrări alcătuind, 
împreună cu Pedagogul, un triptic creştin de învăţătură (v. Claudio 
Moreschini - Enrico Norelli, Istoria literaturii creştine vechi greceşti 
şi latine, I, De la Apostolul Pavel la Constantin cel Mare, ed. rom. 
2001, cap. XIV: Alexandria. Clement). Segmentul tardiv de timp în 
care apare această poveste spectaculoasă indică o interferenţă 
eufemizantă cu ritul dionisiac, realizată pe parcurs; dacă în formele 
aspre, arhaice ale orfismului între cele două culte exista o opoziție 
relativă, ilustrată şi de mitul uciderii cântărețului apollonian Orfeu de 
către menadele lui Dionysos, între timp aceste animozităţi s-au 
estompat. Personal, cred că abia prin acest mit s-a revenit la albia 
dintâi şi că miturile care pun radical în opoziţie dionisiacul şi orfismul 
au reprezentat un efort raționalizant de diferențiere, susținut cu bună 
ştiinţă de către orfici în primul rând, şi de către filosofi ulterior; de 
fapt, aşa cum am sugerat deja, cele două tehnici de „ieşire din sine, 
din limită" nu sunt câtuşi de puţin atât de opuse pe cât par la prima 
vedere, deşi mijloacele prin care se realiza purificarea au certe 
diferenţe de morfologie. 

Mitul cosmogonic al lui Dionysos Zagreus ucis de către titani trebuie 
citit, aşadar, atât în prelungirea cosmogoniei orfice ovoidale, a lui 
Phanes, cât şi în mediul spiritual dualist de tip nou întreţinut de către 
gnoză. [Pt. gnoză, v. I. P. Culianu, Gnozele dualiste ale Occidentului; 
Alexandrian, Istoria filosofiei oculte, cap. Marea tradiţie a Gnozei, 
Claudio Moreschini - Enrico Norelli, op. cit., cap. IX; Jean M. 
Riviere, Istoria doctrinelor ezoterice, cap. V: Gnoza şi gnosticii; A. J. 
Festugiere, Hermetisme et mystique paienne, Aubier-Montaigne, 
1967, cap. I; M. Eliade, ICIR, II, cap. XXIX; Corin Braga, 10 studii 
de arhetipologie, 1999, cap. EI. 5.] Să mai menţionăm însă, înainte de 
a povesti pe scurt mitul, două detaliu interesante relevate de către 
Guthrie (op. cit., p. 320), care sugerează că mitul lui Dionysos 
Zagreus şi al substanţei „titanice" a oamenilor ar putea coborî în timp 
din secole mai îndepărtate de noi decât acela al lui Clement: 
Pausanias, în 

Periegesis (e drept: tot pe la mijlocul sec. II e.n.; la noi, opera sa 


tradus sub titlul Călătorie în Grecia, I-II, 1974), îi atribuie mitul lui 
Dionysos Zagreus lui Onomakritos, unul dintre fondatorii orfismului, 
care a trăit în vremea lui Pisistrate, al doilea detaliu fiind în Legile lui 
Platon, unde se aminteşte despre „natura titanică" a corpului omenesc. 
Potrivit mitului, Dionysos Zagreus era un copil minunat, luminos, fiu 
al lui Zeus, care l-a răsfăţat cu de toate, inclusiv cu atenţia sa 
privilegiată, fapt care stârneşte invidia titanilor, fiii Geei, zeița 
Pământului, care se decid să ucidă copilul. Intenţia funestă nu putea fi 
dusă la îndeplinire decât dacă privirea copilului ar fi fost distrasă de 
ceva, fiindcă Zeus îl înzestrase pe copil cu o privire capabilă să 
înlănţuie duşmanii; în consecință, titanii recurg la un şiretlic, îi aduc 
copilului daruri, printre ele fiind şi o oglindă, care-l fascinează. în 
timp ce îşi privea chipul reflectat în ea, având, deci, privirea 
„captivă", Dionysos Zagreus este înconjurat de către titani, sfâşiat în 
bucăţi (sparagmâs) şi îngurgitat (omophagia), pentru a i se pierde 
orice urmă. Fărădelegea este văzută, însă, de către Zeus, care-i 
incinerează pe titani cu fulgerul său sideral, transformându-i într-un 
morman de cenuşă; mai mult, pentru a li se pierde urma cu totul, Zeus 
făureşte din cenuşa titanilor seminţia oamenilor, inima lui Dionysos 
fiind recuperată de către tatăl zeilor - sau în unele versiuni de către 
Athena -, cusută în pieptul său, de unde el va renaşte. 

Acest mit prezintă similitudini cu un altul, dedicat naşterii lui 
Dionysos din nemuritorul Zeus şi tebana Semele, în numele căreia 
exegeții au recunoscut imediat asemănarea cu Semelo, zeița frigiană a 
pământului roditor. Mitul povesteşte că Semele e flatată că poartă în 
pântec sămânţa celui mai mare dintre zei, nici acesta nelăsându-se 
mai prejos şi lăudându-se peste tot în Olimp cu fiul care i se va naşte. 
Exuberanţa extraconjugală a lui Zeus este sancționată de către 
vicleana Hera, care, ştiind că Zeus prestase jurământul zeilor că-i va 
îndeplini lui Semele orice 

dorinţă, îi sugerează acesteia să-i ceară lui Zeus să i se arate în 
plenitudinea frumuseţii sale divine. Zeus consimte, deşi e îngrozit de 
consecinţe: imaginea, insuportabilă pentru un muritor, o incinerează 
pe Semele, Zeus recuperează pruncul din mormanul de cenuşă de la 
picioarele sale, îl închide în coapsă, şi când vine sorocul, Dionysos se 
naşte „a doua oară" (motiv inițiatic) ca divinitate, păstrând apoi, în 
morfologia ritului, dualismul divin-pământean al originii sale iniţiale. 
Urmând logic teogonia lui Dionysos Zagreus, ajungem la concluzia 
că, din chiar momentul zămislirii lor de către Zeus din cenuşa 
vinovată a titanilor, oamenii sunt duali: au în interiorul lor o sămânță 
de lumină, înconjurată de materie opacă (soma -sema, v. mai sus), şi 
toate acestea fiindcă fiecare titan participant la crimă 
(consubstanțializare!) apucase să mănânce din Dionysos Zagreus, 
înainte de a fi transformat în cenuşă. Cenuşa este, pe de altă parte, 
„vinovată, semnificaţie ce va fi translată ulterior în deficienţe 
fiziologice, ceea ce declanşează procesul reversiv al katharsis-ukd: 
oamenii, predispuşi la boli şi la suferinţe din cauza carenţelor 
originare ale materiei titanice, trebuie să trăiască în aşa fel încât să 
„moşească" fiinţa lor lăuntrică de lumină, serenă şi pură, „albă" (de 
unde: vestimentația orficilor!), ajutând-o să scape de sarcofagul de 
materie opacă în care a fost închis ca într-o închisoare. 


COSMOGONIA GREACĂ 


La Theogonia lui Hesiod am făcut deja referiri în repetate 
rânduri, în context comparativ, motiv pentru care nu vom intra aici în 
prea multe detalii. Cultivator de pământ beoţian de la sfârşitul 
secolului al VUI-lea î.e.n., aproximativ din perioada în care s-au 
articulat şi poemele homerice, Hesiod ilustrează versantul cultural 
popular al mentalităţii greceşti, în vreme ce Homer o reprezintă pe 
aceea aristocratică, agonală, canonică. 

Morfologic - aşa cum se întâmplă, de altfel, în orice moment al 
culturii universale -, palierul popular, compus din legende, eresuri, 
credinţe difuze neatestate canonic, prezintă, din start, sincretisme şi 
licențe de credință pe care nu le găsim la palierul aristocratic, 
normativ. 

Ținând cont de această defalcare, diferenţa cea mai pregnantă dintre 
Homer şi Hesiod o găsim la nivelul imaginarului thanatic, neconcesiv 
la Homer, mult mai nuanţat şi permisiv la Hesiod. Homer nu cunoaşte 
ceva ce, cu o sintagmă modernă, poate abuzivă, am putea numi 
meritocraţie thanatică: în liada şi Odiseea, toate sufletele (dublete 
spectrale ale corpului, eidola), care se desprind de trup în momentul 
morții se îndreaptă fără preget spre împărăţia tristă şi întunecată a lui 
Hades, indiferent de calitatea umană a celui defunct sau de faima pe 
care acesta a dobândit-o în timpul vieţii. Cel mai pregnant, acestei 
convingeri pesimiste îi dă glas umbra (eidolon-xâ) lui Abile în cântul 
al XI-lea al Odiseei, în momentul în care este întâlnită în lumea de 
dincolo de către Odysseus, sosit acolo pentru a afla de la umbra 
prorocului Tiresias cât mai are de îndurat până la întoarcerea în 
Ithaca: „Mai bine-aş vrea să fiu argat la țară, /La un sărac cu prea 
puțină stare/Decât aici în lad să fiu mai mare." (trad. G. Murnu, 
Odiseea, XI, 654-656, ed. rom. 1979, p. 275; citatul figurează printre 
cele „pesimiste", demoralizatoare, pe care Socrate şi discipolii săi l-ar 
extirpa din memorie în momentul construirii cetății ideale, v. 
Republica, n, 386c, Opere, V, 1986, p. 156). 

Dimpotrivă, în poemul pedagogic Munci şi Zile al lui Hesiod, scris de 
către poet pentru moralizarea fratelui său delăsător, Perses, concepţia 
despre moarte se înscrie într-un regim corectiv: în faimosul mit al 
vârstelor, marcat, cu o excepţie bizară, de semintii degenerescente 
(aur, argint, aramă, eroi, fier), oamenii din vârstele de aur şi argint 
devin daimones după moarte (transfigurare, deci), pe când eroii din 
vârsta a patra, interpolată, ajung post mortem în Insulele Fericiţilor de 
dincolo de râul cosmic 

Okeanos, unde se vor odihni în tihnă, bucurându-se nestingherit de 
roadele pământului. [Pt. „Insula Fericiţilor” v. Erwin Rohde, Psyche, 
ed. rom. 1985, p. 68 şi urm.; Jean Delumeau, Grădina desfătărilor,; 
Jean- Pierre Vernant, Mit şi gândire în Grecia antică, cap. |, 
Structurile mitului, v. de asemenea Ovidius, Metamorfoze, ed. rom. a 
Ii-a, 1972, Cartea I, unde poetul latin elimină tacit vârsta eroică din 
schema lui Hesiod, nemenţionând, în consecinţă, nici Insula 
Fericiţilor). 

în Theogonia lui Hesiod (în voi. Opere, 1973), prima divinitate care 
se naşte e Geea (Gaia), zeiţa pământului, apărută la confluenţa cu 
Haosul cel de nepătruns şi cu „Tartarul întunecat”, conceput ca un soi 
de proto-Hades în străfundurile de nepătruns ale lumii subpământene. 
Următoarea divinitate este Eros, „cel mai gingaş" dintre zeii 
nemuritori, numit „îmblânzitor” - adică dotat cu virtuți magice de 
armonizare - de către poet. Despre poziţia paradoxală a lui Eros şi 
despre cariera lui mitică ulterioară am vorbit deja cu prilejul analizării 
Enumei elish: apărut în poziţia a Ii-a, când nu sunt întrunite condiţiile 
pentru o hierogamie, Eros funcționează ca principiu de armonizare: 
tot ceea ce se va zămisli de acum încolo în univers va intra în plasa 
magică ordonatoare întreținută de el, ceea ce va explica şi cariera sa 
de mai târziu, când el va deveni, prin miniaturizare, paredru (însoțitor 
masculin) al zeiţei iubirii, Afrodita. Aceasta e ipostaza în care-l 
cunoaşte opinia curentă, deşi el nu este singurul paredru al Afroditei, 
fiind dublat de înfricoşătorul Hymenaios, zeul iubirii dezlănţuite şi al 
dezvirginării. Eros e reprezentat, până la demonetizare, ca un copil 
şăgalnic, redutabil aruncător de săgeți voluptuos otrăvite, cărora nu le 
rezistă nici muritorii (ceea ce ar fi normal), dar nici zeii cei mari, 
inclusiv Zeus. Puterea imensă a acestor săgeți demonstrează faptul că 
grecii vedeau în iubire o forță magică primordială, dotată însă cu 
virtuţi constructive, armonizatoare. 

Francis E. Peters (Termenii filosofiei greceşti, ed. rom. 1993, p. 97sq) 
consideră, pe bună dreptate, că între cele două accepțiuni 

ale lui Eros - cea primordială, cosmogonică, şi cea ulterioară, din 
complexul Afroditei, zeiță sosită târziu în panteonul olimpian, din 
Orient (cf. Walter F. Otto, Zeii Greciei, ed. rom. 1995, p. 97sq.) - 
există o diferenţă esențială, marcată de logica bisexualităţii, adică a 
contrariilor. în primul caz, Eros e o forţă motrice plăsmuită după un 
model sexual, folosită pentru a explica «<însoțirile» şi «naşterea» 
elementelor mitologice, un fel de «Prim Mişcător» din vechile 
cosmogonii, în vreme ce în al doilea el leagă elemente contrare, cum 
sunt bărbatul şi femeia, participând în acest fel la armonizarea 
puterilor disparate. Citându-l pe Francis M. Cornford, Jean-Pierre 
Vernant sesizează că scenariul cosmogoniei greceşti, în formele sale 
arhaice, marchează o trecere - care pare să-l fi fascinat pe Hesiod - de 
la unitate la dualitate opozitivă: „Din [...] unitate[a] primordială se 
ivesc, prin separări şi diferențieri treptate, perechi de contrarii - 
<întunecatul» şi «luminosul», «caldul» şi «recele», «uscatul» şi 
«umedul», «densul» şi «rarefiatul», «susul» şi «josul»... -, ce vor 
delimita în lume diverse realităţi şi zone: cerul strălucitor şi cald, 
aerul întunecat şi rece, pământul uscat, marea umedă. De asemenea, 
aceste contrarii - care au ajuns să fiinţeze separându-se unele de altele 
- se pot uni şi amesteca pentru a produce anumite fenomene cum sunt 
naşterea şi moartea a tot ceea ce are viață - plante, animale, oameni." 
(Originile gândirii greceşti, ed. rom. 1995, pp. 136-137) 

Să ne oprim puţin, înainte de a răsfoi mai departe Theogonia lui 
Hesiod, la figura Geei, marea zeiță primordială a pământului, care nu 
e câtuşi de puţin atât de lipsită de echivoc pe cât pare la prima vedere, 
mai ales dacă o punem în paralel cu Demeter, zeița pământului fertil, 
roditor, stăpâna misterelor de la Eleusis şi cea care i-a dăruit lui 
Triptolemos primele spice de grâu, pentru a-i învăţa pe oameni cum 
să le cultive. Erwin Rohde (Psyche, ed. cit., pp. 159-160) asociază 
Geei funcția feruilizatoare şi pe cea funerară: „Grija pentru cei vii şi 
pentru cei morţi o are şi divinitatea feminină a adâncurilor 
subpământene, care poartă 

însuşi numele pământului, Gaia sau Ge. De la ea se aştepta, acolo 
unde era adorată, să binecuvânteze muncile agricole. îi revenea însă şi 
domnia asupra sufletelor; împreună cu ele era invocată şi împreună li 
se aduceau sacrificii." în conformitate cu mentalitatea secolului al 
XIX-lea, marele Ulrich von Wilamowitz-Mollendorf (cel care se 
opune, academic şi doct, Nașterii tragediei din spiritul muzicii, al lui 
Nietzsche, printr-un pamflet publicat în ziua de 30 mai 1872) 
consideră că trecerea de la chthon (pământ rece, neprimitor, adânc, 
asociat în mod predilect cu morţii) la ge (pământ fertil, roditor) se 
face doar după ce Geea este fecundată de către zeul celest Uranos (cf. 
Guthrie, The Greeks and Their Gods, ed. cit., p. 218), ceea ce nu 
explică, pe de o parte, numele ei de dinainte de apariţia lui Uranos, şi, 
pe de altă parte, nu lămureşte faptul că în Theogonia lui Hesiod era nu 
apare niciodată, strict lexical, ca fiind asociată subteranei reci, 
demoralizante a morților (chthon), ci numai accepțiunii roditoare a 
pământului, ge. 

în combinaţia de mai târziu cu Demeter, însă, Geea îşi pierde caritatea 
de zeiță procreatoare, roditoare, fiind receptată mai degrabă ca o forță 
plăsmuitoare arhaică; Demeter, de altfel, preia ambele funcţii, cea 
hrănitoare a pământului şi cea thanatică, prin asocierea cu fiica sa, 
Kore-Persephone, soţie a lui Hades. Erwin Rohde (op. cit., p. 161) 
susține că ne aflăm în faţa unei substituţii: „... Demeter, sub numele 
căreia oamenii voiau a recunoaşte o a doua «mamă a pământului», lua 
ICI ŞI Colo, în cadrul cultului, locul Gaiei şi intra în felul acesta într-o 
relație mai intimă cu imperiul sufletelor din adâncurile pământului." 
Arme Baring şi Jules Cashford (The Myth ofthe Goddess, 1993, cap. 
Goddesses ofGreece: Gaia, Hera, Artemis and Athena) invocă o 
veche analogie cu zeița pelasgilor, Eurynome, care se însoţeşte cu un 
şarpe zămislit tot de către ea, Ophion, pentru a da naştere unui ou 
cosmic primordial, acvatic, din care se vor naşte, ulterior, toți zeii, 
atrăgând atenţia asupra faptului că Geea creează oceanul -adică un 
mediu acvatic - înainte de a se acupla cu celestul Uranos, care se 
culcă peste ea, strivind-o dureros (scenă care 

apare şi în mitul lui Eurynome). Trimiterea se face, inevitabil, către 
cuplul babilonian Tiamat - Marduk, din Enuma elish, detaliu remarcat 
deja în 1945 de către R. D. Barnett, în Journal of Hellenic Studies, 
după decopertarea bibliotecii hittite de la Bogaz-Koy (cf. Guthrie, op. 
cit. p. 52 [1]). După toate aceste divagaţii, să rostim şi concluzia: se 
pare, în cele din urmă, că funcţia arhaică a Geei a fost preluată în 
Grecia clasică atât de către Demeter, cât şi de către Thetys, puternica 
zeiţă a palatelor din adâncul mării; aceasta din urmă nu trebuie să fie 
scoasă din ecuaţie, fiind considerată „mamă" originară în unele culte 
târzii, în sincretism cu Geea şi cu Demeter. De altfel, ea îşi 
demonstrează puterea în câteva ocazii privilegiate, cum este, de pildă, 
aceea a salvării pruncului Hephaistos aruncat de către Hera din înaltul 
Olimpului, şi tot ea intră - cum vom vedea imediat - în ecuaţia 
ipotetică a răsturnării de pe tron a preaputernicului Zeus. 

Zămislind marea, Geea se împreunează, în Theogonia lui Hesiod, cu 
Uranos, zeul cerului înstelat, hierogamie din care se vor naşte titanii, 
care urmează unei serii prime de divinităţi ordonatoare, din rândul 
cărora fac parte, între alţii, Okeanos, râul cosmic care înconjoară 
lumea, Hyperion, „zeul luminii", Rhea, viitoarea soție a lui Kronos, 
sau Themis, zeița justiției divine, şi Mnemosyne, zeiţa memoriei. 
Incluzându-i şi pe titani, seria e benefică, ciudat fiind doar ce se 
întâmplă după aceea, fiindcă Geea, însoţindu-se tot cu Uranos, va 
naşte apoi o redutabilă serie malefică de fiinţe monstruoase, formată 
din magicienii Ciclopi - care îi vor făuri lui Zeus fulgerul sideral, 
arma sa cea mai redutabilă -, şi din cei trei Hecatonheiri, fiinţe cu 
cincizeci de capete şi cu o sută de braţe vânjoase, care vor participa, 
în cele din urmă, la gigantomahia lui Zeus, Briareus, Hecatonheirul 
cel mai vânjos devenind, ocazional, protector al marelui zeu. 
Interesant e faptul că seria monstruoasă nu se opreşte aici: mai târziu, 
Geea îl va naşte pe balaurul Typhon - tatăl fiind Tartar -, cu care Zeus 
va duce o luptă aprigă, înverşunată, pe 

muche de cuţit, fiind chiar înfrânt într-o primă instanță. Toate acestea 
se petrec ca şi cum Geea şi-ar fi uitat virtuțile germinative pozitive, 
trecând la răutăți; de fapt, după toate probabilitățile, în faptele arhaice 
ale zeiţei s-au cuplat funcții sosind din direcția a două zeități diferite, 
una fiind cu siguranță un import oriental, dintr-o zonă tipologică 
apropiată de Tiamat, al cărei comportament abuziv, concretizat tot 
prin zămislirea unei serii prodigioase de fiinţe monstruoase, l-am 
relevat deja. 

Theogonia lui Hesiod confirmă unul dintre motivele cosmogonice pe 
care le-am mai întâlnit deja, cu precădere la Apsu şi Tiamat: 
parentajul abuziv, ameninţător. „Geea, întinsul pământ, gemea 
strâmtorat în adâncuri" - scrie Hesiod -, din cauza lui Uranos, „tatăl 
cel crud", care nu numai că se întinsese peste ea, ameninţând-o cu 
sufocarea, dar îi şi închisese toți copiii în adâncuri, urându-i: „Astfel 
de fii se născuseră din Ceru-nstelat şi din Geea, / Fii de temut, care- 
aufost urâţi de crudul lor Tată/ încă din ceasul dintâi, căci după 
naştere, grabnic, /Fără să-i lase să vadă lumina cea strălucitoare, / 
Tatăl cel crud şi-i vâra în grote ascunse în bezne/ Ceru-nstelat şi 
rânjea făcându-şi treaba mârşavă." Uranos recurge la acest gest 
criminal de teamă să nu fie răsturnat de pe tron de către unul dintre 
fiii săi; motivul se va prelungi la Kronos şi, mai departe - ipotetic - la 
Zeus, instituind confruntarea generaţională pe care o întâlnisem şi în 
Enuma elish, cu care Theogonia lui Hesiod - unde, cum s-a spus, 
Geea este ultima dintre marile zeițe chtoniene sosite în spațiul 
mediteranean -împărtăşeşte şi un alt detaliu, pe care-l vom afla şi în 
Edda scandinavă: nu prima generație de zei zămisleşte lumea, ci una 
ulterioară, care se „foloseşte" de primii zei ca de o materie 
plăsmuitoare originară, disponibilă. 

Văzând comportamentul abuziv al lui Uranos, tată „mişel [...] ce 
primul făcut-a sălbatice fapte", Geea îşi îndeamnă progeniturile 
titanice să se revolte - relaţia îndepărtată cu Apsu-Tiamat este 
evidentă... -, dar acestora, speriaţi, „le strânse groaza gâtlejul", şi 
„nimeni nu scoate o şoaptă", cu excepţia curajosului 

Kronos, care acceptă provocarea, primind de la Geea arma răzbunării, 
o seceră de fier alb, cu care îl castrează pe Uranos atunci când acesta 
soseşte „ars de iubire" să se împreuneze cu zeița pământului, 
aruncând apoi mădularul în mare, din spuma căruia se va naşte apoi o 
„mândră fecioară", Afrodita, pe care Hesiod o înzestrează cu virtuți 
fertilizatoare: „unde-şi aşează lăcaşul, răsar rădăcinile vieții". 

După castrarea lui Uranos, funcțiile fertilizatoare ale zeilor deja 
existenţi se dezlănțuie: din sângele mădularului uranian înghiţit de 
către Geea, după ce Kronos îl aruncase peste umăr, se nasc Eryniile, 
zeițele răzbunării, giganții şi nimfele, pentru ca zeița nopţii Nyx să 
nască Moira (destinul) şi Moartea, apoi Somnul, Visele, Hesperidele, 
răzbunarea (Nemesis), Bătrâneţea, Foamea, Uitarea, Durerea etc. 
Marea naşte o serie prodigioasă de zei şi zeițe între care e şi bătrânul 
Nereus şi redutabila Thetys, cititorul putându-şi rezerva plăcerea de a 
urmări întreaga arborescentă genetică direct pe text, dar şi în 
crestomaţia lui N. A. Kun, Legendele şi miturile Greciei antice, care 
trebuie parcursă cu atenţie la notele de subsol (nu toate ediţiile le au!), 
fiindcă miturile sunt asamblate adeseori foarte logic şi închegat din 
diferite surse, luate din perioade culturale diferite. 

însoțindu-se cu Rhea - povesteşte mai departe Hesiod -, Kronos, 
recunoscut ca stăpân al lumii, devine, pe rând, tatăl Hestiei, al lui 
Demeter, al Herei cu „sandale de aur", al lui Hades şi Poseidon, 
numai că povestea parentajului malefic se repetă: ştiind de la Geea şi 
de la Uranos că unul dintre fiii săi e ursit să îl răstoarne de pe tron, 
Kronos îşi înghite pe rând progeniturile, lăsând-o pe Rhea „cernită”. 
Complotând tot cu Geea şi cu Uranos în perioada naşterii iminente a 
unui nou fiu, Zeus, Rhea este trimisă pe insula Creta să nască pe 
ascuns, copilul fiind încredinţat tribului orgiastic al kureților, 
daimones subpământeni care primesc şi misiunea de a bate din scut şi 
din arme atunci când micul Zeus plânge, pentru a nu fi auzit de către 
răzbunătorul Kronos. Pentru a-l păcăli pe acesta, Rhea recurge la 

un şiretlic: înveleşte un bolovan arătos în scutece şi-l prezintă lui 
Kronos, care-l înghite fără să verifice. Ajuns la maturitate, Zeus îl 
răstoarnă de pe tron pe Kronos, îşi înghite prima soție, pe Metis, zeița 
vicleniei oportune (echivalenta Mayei, iluziei cosmice, din complexul 
hindus) şi devine stăpân al lumii, după ce îl obligă pe Kronos să-i 
regurgiteze fraţii şi surorile, de la Hestia la Poseidon. 

Trei episoade care preced asumarea suveranităţii de către Zeus se cer 
a fi relevate chiar şi într-o asemenea ramă genetică sumară. Primul 
dintre ele e titanomahia/gigantomabhia: solidari cu Kronos, titanii se 
revoltă împotriva lui Zeus - excepţie făcând Prometeu, disident -, 
tânărul zeu pedepsindu-i cu greu cu ajutorul fulgerului sideral făurit 
de către Ciclopi (dintr-o generaţie anterioară ciclopului Polifem pe 
care îl întâlneşte Odysseus în drumul său spre casă) şi cu ajutorul 
înfricoşătorilor Hecatonheiri, sloboziţi din adâncul 'Tartarului. Al 
doilea episod e cauzat de mânia punitivă a Geei, mama titanilor 
înfrânți: însoțindu-se cu Tartarul, ea naşte un monstru serpentiform 
fioros, Typhon, înfrânt şi el de către Zeus. în cele din urmă -acesta 
fiind ultimul episod asupra căruia vroiam să ne oprim -, Zeus, Hades 
şi Poseidon îşi împart supremaţia asupra lumii, primul luând cerul, al 
doilea lumea de dincolo şi al treilea marea şi oceanele, pământul 
urmând să fie administrat în comun. Realizată în acest fel, împărțeala 
suscită anumite întrebări, asupra cărora vom reveni, după ce vom 
discuta câteva aspecte legate de structura de ansamblu a mitului. 

Cel dintâi dintre ele vizează verticala cosmogonică, aşa cum şi-o 
imaginau grecii, Hesiod articulând un univers cosmologic format din 
patru straturi: aiiher (eterul), unde sălăşluiesc zeii nemuritori, aerul 
supraterestru, pe care îl respirăm noi, impur, traversat de boli, 
suferinţe şi diferite alte noxe fiziologice şi psihologice - atribuite, în 
general, influenţei malefice a Nopţii (Nyx), fiindcă aceasta zămisleşte, 
în textul hesiodic, vrajba dintre oameni, înşelăciunea, dorul, tânjirea, 
bătrânețea, truda, foamea, uitarea şi durerea - pământul şi lumea 

subterană a morților (Hades), unde coboară sufletele spectrale 
(eidola). Schema generală prezintă imaginea acestor patru straturi, 
însă dacă analizăm versurile 722-819 ale Theogoniei, acolo unde, 
după Titanomahie, este descris de către Hesiod Tartarul, se impun 
inevitabil câteva nuanţe (cf. Alain Ballabriga, Le Soleil et le Tartare, 
1987, p. 257 sq.: L'Univers et l'Abîme; în ed. din Theogonia, pe care 
am citat-o, p. 46 sq.)- Structura verticală e formată - susține autorul 
francez - din Cer, Pământ şi Tartar (nu Hades), ea fiind ilustrată de 
pilda nicovalei aruncate din cer, care figurează în Theogonia: acesteia 
i-ar trebui nouă zile de zbor să ajungă pe pământ în a zecea zi, şi tot 
nouă să zboare până jos, în Tartar, pentru a ajunge acolo într-a zecea 
zi, distanţa dintre ele fiind, aşadar, simetrică. Tartarul mai e denumit 
ca „loc fără ieşire", terifiant, fiindcă „zeii, cât sunt de puternici/ Simt 
îngrozite fioruri gândind la acele tărâmuri." 

Pentru a-i pedepsi pe uriaşii cu o sută de braţe (Hecantonheirii: 
Kottos, Gyes, Briareus), Poseidon închide Tartarul cu „o poartă grea 
de aramă" şi-l împrejmuieşte cu un zid de nepătruns, dar nu acestea 
sunt detaliile care ne interesează în primul rând, ci fiinţele şi 
fenomenele pe care le generează Tartarul, toate fiind asociate 
sterilității. Din Tartar izvodesc „marea cea stearpă" şi „pământul 
umbros", aici sălăşluieşte Ceru-nstelat (adică Uranos, soţul abuziv şi 
de tristă faimă al Geei), aici stă puternicul Atlas, care sprijină pe 
umeri bolta cerului, de aici se ivesc Somnul şi Moartea, pentru a-i 
nelinişti pe muritori, şi tot prin acest prag ambiguu intră şi ies din 
lume, „fugărindu-se" mereu, fără posibilitatea de a se ajunge 
vreodată, Noaptea şi Ziua, asociate, inevitabil, lui Helios, zeul 
soarelui. Prin Tartar trece, în cele din urmă, şi râul întunecat Styx, pe 
care jură zeii. 

Hesiod povesteşte că râul cosmic Okeanos îşi împarte apa în 10 părti: 
primele 9 înconjoară pământul şi mările, pe când a zecea parte, „unda 
cea subpământeană curge prin noaptea cea neagră", apa ei fiind 
folosită pentru a-i pedepsi pe zeii 

Impenitenţi sau pe cei care jură strâmb: vinovaţii, obligaţi să bea din 
apa Styxului, zac apoi „fără răsuflet" şi „fără de glas" „într-un pat 
cuprins de adâncă tăcere" timp de un an de zile, după care suferă alți 
nouă ani în recluziune punitivă, departe de ceilalți zei, pentru a fi 
reprimiți apoi în Olimp doar în al zecelea an: imaginea e grandioasă, 
însă panteonul clasic olimpian nu menţionează o astfel de torpoare. O 
găsim însă departe, în Ramayana, asociată fiind demonului 
Kumbhakarna, tratele lui Ravana, regele demonilor: datorită unui 
blestem al lui Brahma, Kumbhakarna nu putea fi trezit din somn decât 
o zi din an, restul de timp petrecându-şi-l dormind în ungherele 
tainice, subterane ale palatului. Ravana apelează la el pentru a lupta 
împotriva prințului Rama şi a armatei maimutelor, condusă de către 
Hanuman. 

Al doilea aspect derivă din logica paricidului pe care îl instituie 
Kronos, atunci când se revoltă împotriva lui Uranos, castrându-l cu o 
secere şi luându-i puterea. La generația următoare, a titanilor, 
Theogonia confirmă tema sacrificiului anuiparental, prin teama lui 
Kronos de a fi răsturnat de către unul dintre fiii săi, ceea ce în ultimă 
instanță se întâmplă, Zeus revoltându-se împotriva tatălui său şi 
preluând suveranitatea asupra lumii. Te-ai aştepta ca, odată cu noua 
ordine divină, care pare stabilă, definitivă, secvenţa paricidului virtual 
să dispară, ceea ce, de fapt, nu se întâmplă, motivul constituindu-l 
titanul Prometeu (frate cu Kronos şi cu Atlas, cel care susține pe 
umeri întreaga boltă a cerului, pe un drum care duce spre grădina 
Hesperidelor). Prometeu e pedepsit de două ori: prima oară pentru 
curajul de a fi furat focul vegetal de la zei în beneficiul oamenilor 
(ascuns într-o tulpină de nartex, o plantă nodulară asemănătoare 
bambusului), când Zeus o creează pe funesta Pandora, pe care 
Prometeu i-o duce fratelui său, din curiozitatea acesteia născându-se, 
apoi, toate relele care îi copleşesc pe oameni, şi a doua oară atunci 
când este înlănțuit de celebra sa stâncă şi încredinţat vulturului, 
motivul nefiind focul - cum 

îndeobşte se mai crede, culpa fiind, totuşi, prea neînsemnată -, ci 
faptul că Prometeu ştie ceva pe care nici zeii nu îl ştiu, şi anume cum 
poate fi răsturnat Zeus de pe tron. 

în urma suferințelor îndurate, titanul dezvăluie, în cele din urmă, 
secretul: în numărul mare de hierogamii extraconjugale pe care le 
comite părintele zeilor, stârnind de fiecare dată exasperarea iertătoare 
a Herei, el nu trebuie să se însoţească cu zeiţa Thetys, fiindcă Moirele 
i-au prescris acesteia că va naşte un fiu superior tatălui său. Pentru a 
evita un asemenea cataclism, zeii se grăbesc să aranjeze o nuntă între 
Thetys şi muritorul Peleus, pe care Thetys îl şi părăseşte rapid, nu 
înainte de a îl naşte pe marele Ahile, mult superior ca putere tatălui. 
De nunta dintre Thetys şi Peleus se mai leagă un episod important, 
care va duce în cele din urmă la declanşarea războiului împotriva 
Troiei, care intră în economia Iliadei şi Odiseei lui Homer. Nunta are 
loc în peşterile încăpătoare ale centaurului Cheiron, la ea participând 
toţi zeii, cu excepția zeiţei discordiei Eris, care nu fusese pofută, 
pentru a nu tulbura ospăţul, aşa cum îi era firea. Supărată, ea dă 
târcoale peşterii, şi apoi decide să se răzbune: ia un măr de aur din 
grădina Hesperidelor, scrie pe el Celei mai frumoase şi o aruncă 
nevăzută pe masa de nuntă. Mărul este disputat de către Hera, Athena 
şi Afrodita, aceasta din urmă promiţându-i judecătorului 
circumstanţial Paris - care păştea turmele pe muntele Ida - mâna 
preafrumoasei Helena în schimbul mărului; Paris, nesăbuit, decide în 
favoarea ei, o răpeşte apoi pe Helena din iatacurile soțului ei 
Menelaos, care i se plânge fratelui săi Agamemnon, rezultatul fiind 
mobilizarea eroilor împotriva Troiei, Paris fund fiu secret al lui 
Priam, îndepărtat de către acesta din cetate fiindcă Moirele îi 
prescriseseră că va fi vinovat de distrugerea ei. 

Dintre toate motivele menţionate până acum, împărțirea suveranității 
şi a sferelor de influenţă între cei trei frați mari, Zeus, Hades şi 
Poseidon, suscită cele mai multe dileme, pe motivul că pământul nu 
este luat de către nici unul dintre ei, 

mitul sugerând că el va fi guvernat în comun, ca un punct de 
confluență. Precizarea e bizară., fiindcă Geea, Rhea şi Demeter sunt 
toate asociate pământului; în plus, povestirile de la începuturile lumii 
au relevat faptul că Geea e suficient de puternică pentru a stârni 
teamă. La rândul ei, nici Demeter nu este mai prejos: atunci când îi 
este răpită fiica, Kore-Persephone, pentru a-i fi dată de soție lui 
Hades, ea ajunge la o înţelegere ciudată cu zeii uranieni, obţinând 
permisiunea ca Persephone să trăiască trei pătrimi din ani pe pământ, 
alături de mama ei, şi o pătrime în lumea întunecată a umbrelor, 
alături de soţ. Ciclul reproduce, fireşte, traseul daimonic al seminţei şi 
al vegetației, obligate să petreacă o pătrime din an în împărăţia sterilă 
a iernii, însă pactul încheiat de către Demeter rămâne, totuşi, straniu, 
dacă ne gândim că alături de Zeus, pe cel mai înalt tron din Olimp se 
află Hera, patroana căsătoriilor: dacă puterea ei ar fi fost reală, ea nu 
ar fi fost prezentată ca o victimă uşoară a divinităților chtoniene, cum 
este Demeter. Observaţie care ne aduce înapoi la pământ şi la 
funcţiile sale cosmologice. 

Motivul pentru care Pământul nu este dat în tutelajul divin al nimănui 
în momentul împărțirii funcțiilor de suveranitate între Zeus, Hades şi 
Poseidon, urmând să fie guvernat în comun, îşi află explicaţia în 
protoistoria mitologiei eline, unde o religie uraniană, venită în 
peninsula greacă din N-E (de unde vin, de altfel, si aheii), s-a 
suprapus peste un fond de culte chtoniene, legate de logica fertilităţii 
regenerative a pământului odată cu sosirea primăverii, aşa cum a 
demonstrat superb Jane Ellen Harrison, in Themis. Perspectiva 
metodologică fusese preluată de la Johann Jakob Bachofen, 
nonconformistul coleg al lui Nietzsche de la Universitatea din Basel, 
care lansase în două lucrări aproape uitate azi, Simbolismul funerar 
(1859) şi, mai ales, Matriarhatul (1861), imaginea unei Grecii 
predilect chtoniene, axate pe cultul fertilizator al „Marii Zeiţe", opus 
piramidei preponderent masculine din Olimp. 

Publicând Psyche, în 1894 (ed. rom. 1985), Erwin Rohde a reiterat 
interesul pentru „îngrijirea şi cinstirea morţilor” (titlu din carte!), 
dedicând capitole întregi Cultului zeilor chtonieni şi, în principal, 
unui Zeus Chtonios - „subpământeanul" - o alta decât ipostaza clasică, 
uraniană, a zeului atotputernic pe care o cunoaştem. Rohde, care scrie 
- ca şi Harrison, de altfel - într-o epocă de dinaintea descifrării 
silabarului micenian de la Knossos, Linearul B, de către John 
Chadwick şi Mihael Ventris (1953) ** - 

** V, John Chadwick: The Decipherment of LINEAR B, Cambridge University 
Press, 1958. Linearul B (aprox. 1450 î. e. n.) aparține culturii miceniene, 
urmând, în timp, semnelor picturale ale scrisului "hieroglific”, situate de către 
arheologi în segmentul 2000-1650 î. e. n., şi Linearului A, minoic, păstrat cel 
mai bine pe un faimos "disc de la Phaistos", unde vedem o succesiune de forme 
aşternute de la dreapta la stânga, pentru ca, la imprimare, ele să apară în 
oglindă, de la stânga la dreapta. Linearul A nu a fost încă descifrat. Pentru 
descifrarea Linearului B, Ventris şi Chadwick au trebuit să surmonteze bariera 
de prestigiu ridicată de către Evans, descoperitorul Knossosului, potrivit căruia 
cultura minoică era total diferită de cea continentală, miceniană, ceea ce 
însemna că nici cele două Lineare nu aveau cum să comunice. în 1940, Michael 
Ventris a publicat un studiu în American Journal of Archaeology (ulterior 
repudiat) în care susținea că baza lingvistică pentru descifrarea Linearului B 
este...etrusca. Ulterior, interesul descifratorilor s-a mutat pe greacă, Chadwick 
omagiind-o pe americanca Alice E. Kober, căreia ştiinţa îi datorează enorm, ea 
dispărând însă prematur, la 43 de ani. Ventris a avut, în toată istoria 
Linearului B, o poziție ştiinţifică delicată, venind din afara filologiei clasice. în 
iunie 1952, el a anunţat descifrarea silabarului la BBC, fiind suspectat de 
veleitarism, pe motivul că asemenea descoperiri epocale nu se anunţă la un 
post de radio, ci în revistele ştiinţifice acreditate. Ulterior, Chadwick şi Ventris 
au plasat un text în Journal of Hellenic Studies (1953), dând dovadă de extremă 
prudenţă atât în titlu {Evidence for Greek Dialect in the Mycenaean Archives), 
cât şi în sugestia că ar fi izbutit o descifrare integrală. Versiunea ştiinţifică 
apare abia în 1956 (Documents in Mycenaean Greek, Cambridge University 
Press), an în care Ventris moare într-un accident de maşină (la 6 sept.) . 
Chadwick continuă publicarea inscripţiilor traduse: The Knossos Tablets. A 
Transliteration by John Chadwick, J. T. Killen and J. -P. Olivier, apărută în 
ediții succesive tot la Cambridge. Mai vezi: Martin P. Nilsson: The Minoan- 
Mycenaean Religion and its Survival in Greek Religion, Lund, C. W. K. 
Gleerup, 

atribuie cultul chtonian „evoluţiei religioase posthomerice" (op. cit., 
p. 157), perspectivă infirmată ulterior de către Jane Ellen Harrison 
(Themis, 1903), Lewis Richard Farnell (The Cults of the Greek States, 
I-V, 1896-1909) sau Martin P. Nilsson (The Minoan-Mycenaean 
Religion and its Survival in Greek Religion, 1927), care mută cultele 
chtoniene, bazate pe venerarea unei „Mari Zeite", într-o perioadă mult 
anterioară lui Homer. Sugestia lui Jane Ellen Harrison, potrivit căreia 
Dionysos - considerat a fi alogen, sosit în spațiul grec din Tracia - a 
preluat funcţiile unui demon autohton al vegetației, aducător de 
foloase energetice din spaţiul subpământean (Eniautos, Agathos 
Daimân), a suscitat atât interes, cât şi polemici înverşunate, dubiile 
fiind risipite ulterior prin neaşteptata descoperire din Linearul B, unde 
numele lui Dionysos apare în genitiv, într-un text în care, dacă ţinem 
cont de vechimea sa - spuneau adepţii originii exclusiv trace a zeului - 
„nu avea cum să figureze, ca zeu „străin" (xenos), sosit mai târziu în 
spaţiul elen din zona septentrională. 

Harrison mai susţine în cartea sa că mitologia greacă s-a sedimentat 
prin suprapunerea cultului celest, olimpian-uranic, sosit în Grecia 
dinspre N-E, peste un cult inițial chtonian, autohton, axat pe magia 
resurecționară a vegetației, teză care a trezit, şi ea, dezbateri aprinse. 
Timpul a dat dreptate, în cele din urmă, acestei perspective 
metodologice, confirmate şi prin descifrarea Linearului B, unde 
Ventris şi Chadwick au identificat cultul unei „Mari Doamne, Stăpână 
a Labirintului", Potnia, ale cărei atribute s-au diseminat ulterior în 
biografiile chtoniene ale lui Demeter, Athena şi Ariadna, din ciclul 
cretan al lui Theseus. Interesantă e şi etimologia cuvântului Pallas, cu 
care Athena este regulat asociată, pe care Edgar Bowden (Cybele The 
Axe Goddes, 1992) o derivă din pallakis („concubină"), ceea ce 
sugerează o 

Lund-London-Paris-Oxford-Leipzig, 1927; Louis Gernet: 
Anthropologie de la Grece antique, F. Maspero, Paris, 1968; B. C. 
Dietrich: The Origins of Greek Religion, Walter de Gruyter, Berlin- 
New York, 1974. 

relație hierogamică, asociată unui paredru, atât Athena (care îi 
protejează în mod tradițional pe eroi), cât şi Demeter (însoțită de 
Triptolemos), sau Ariadna (părăsită în cele din urmă de către Theseus, 
după ce îl ajutase în uciderea Minotaurului cretan cu un gest tipic de 
„Zeu legător"”) corespunzând acestei formule. 

Dintre cele trei figuri feminine menţionate, aş exclude-o însă pe 
Demeter, fiindcă a fost mamă; celelalte două rămân în afara relaţiilor 
de familie, Athena fiind, alături de Artemis, fecioara redutabilă a 
Olimpului (într-o piramidă divină - repet -tutelată de către anemica 
Hera, patroana căsătoriei). Cred că fecioria celorlalte două are la bază 
rațiuni ritualice, asemănătoare celor care le împiedică pe vestalele 
romane de mai târziu, cât timp se află în funcţie, să se căsătorească. în 
aceeaşi categorie poate fi situată şi Kore-Persephone, deşi evidențele 
empirice par să ne contrazică: ea devine, împotriva voinţei sale, soția 
lui Hades, detaliu marital pe care îl cunoaşte toată lumea. Ciudată e, 
însă, „neconsumarea" căsătoriei de către Persephone, dacă ne este 
îngăduit să formulăm în acest fel situaţia: pe de o parte, ea petrece 
mai mult timp din an într-un perimetru extramarital, alături de mama 
ei, pe suprafaţa plină de verdeață a pământului, şi, pe de altă parte, nu 
avem cunoştinţă să fi născut copii, deşi miturile greceşti sunt 
întotdeauna foarte scrupuloase în a furniza toate genealogiile divine. 
Funcțiile de fertilitate ne îndreptăţesc s-o aşezăm, tipologic, pe Kore- 
Persephone în rândul „„vestalelor"” abstinente: ea rămâne, 
preponderent, fiica mamei sale. Ajunge chiar să fie „petită” de către 
Theseus pentru fratele său de arme, Peirothous, nesăbuință pedepsită 
de către Hades cu legarea celor doi de un tron subpământean de 
piatră. 

Se pare, totuşi, că, aici, s-au suprapus câteva detalii, decalate ca etaje 
mitologice, soțul Hades apărând mai târziu în schemă: la început, 
Kore-Persephone a fost „fecioara"” subpământeană pețită de către un 
paredru - ceea ce sugerează hierogamii resurecționare, de fertilitate -, 
dramatizarea răpirii ei de către Hades venind mai târziu. E, de altfel, 
aproape imposibil 

să nu alăturăm păţania funestă a lui Theseus de Dummuzi- Tammuz, 
paredrul sumerian al zeiţei Innana-Ishtar: amândoi rămân în lumea 
umbrelor după contactul cu femeile, ceea ce sugerează o ipostază 
hivernală, daimonică. Gheorghe Muşu (Lumini în depărtări, 1981, 
cap. Theseus - Thaseus, pp. 282-286) a intuit subtil, asociindu-l pe 
erou, prin etimologia numelui, unei mitologii a albului. 

încheiem acolada legată de preeminenta în timp a cultelor chtoniene - 
ceea ce explică neîmpărţirea pământului între Zeus, Hades şi 
Poseidon - cu multiplele incidenţe chtoniene pe care le au aceşti zei. 
Epifaniile chtoniene ale lui Zeus sunt bine cunoscute, cea sub formă 
de taur subpământean, din mitul Europei, fiind cel mai spectaculos. 
Cum am văzut, Erwin Rohde identificase un Zeus Chtonios printre 
cultele greceşti, care trimite spre o ipostază arhaică a zeului, 
anterioară celei uranice. Farnell (op. cit, p. 43) vorbeşte de un Zeus 
Leukaios („cel alb"), asociat luminii emergente din adâncuri, vântului 
şi tunetului aducător de ploaie. Jane Ellen Harrison (ed. cit., pp. 174- 
175) menţionează un Zeus Moiros, asociat celui de-al doilea măslin 
din Akademia Atenei, pomenit şi de către Pausanias (Călătorie în 
Grecia, I, Cartea I, 30 [2]; ed. cit., p. 98), călătorul grec vorbind, spre 
sfârşitul aceleiaşi cărți, şi de un Zeus guvernator al anotimpurilor, 
ceea ce sugerează tot funcții de fertilitate. 

A doua identitate, tot la Harrison, este Zeus Kataibares, „cel care 
coboară", imagine care ne aduce în memorie picurii de apă care cad 
din cer cu fiecare ploaie, dar şi ploaia de aur sub forma căreia Zeus o 
cucereşte pe Danae, închisă de către tatăl ei într-un iatac inexpugnabil 
subteran. La Homer, Zeus este „cel ce mână norii." Naşterea face din 
el un Katachthonios, fiind crescut sub pământ de către kuretii din 
insula Creta, şi exemplele ar putea continua; în opinia lui Guthrie (op. 
cit., pp. 35-65), au existat, de fapt, două instanţe divine inițiale cu 
funcţiile lui Zeus, una cretană, chtoniană, şi una de import, uraniană 
(cu funcțiile aferente ale unui zeu meteorologic), prima dintre ele 
dând în cele 

din urmă, prin disjungere, perechea Zeus - Dionysos, aşa cum o avem 
în piramida clasică. 

în cazul lui Poseidon, lucrurile par să fie mai simple (cf. Guthrie, 
ibid., p. 94 sq.). El este Enosichthon sau Ennosigaios, cauzând toate 
cutremurele de pământ. Episodul întâlnirii cu Demeter şi al cuceririi 
ei în vreme ce aceasta rătăcea în căutarea fiicei sale îl face un 
Hippios, asociat calului şi panspermiei, dând mai departe riturile 
cabaline de sacrificiu cu funcție vegetală de care vorbeşte şi 
Pausanias atunci când ajunge în dumbrava sacră de la Olympia (op. 
cit., I, Cartea a V-a, 27, p. 419 sq.); tot în calitate de Hippios, zeu al 
cailor neînstruniţi, îl venerează şi Athena, în Odiseea, în momentul 
deşănţării lui Odysseus în Insula Pheacilor. 

Hierogamia cu Demeter - pentru a scăpa, aceasta se metamorfozează 
în iapă, Poseidon abordând-o sub forma unui armăsar - i-a prilejuit lui 
Wilamowitz-Mollendorf (cf. Guthrie, ibid., pp. 96-97) lansarea unei 
ipoteze potrivit căreia Poseidon -al cărui nume derivă din posis + das 
(„soţ al pământului”) - ar fi fost la origine un daimon al fertilității, cu 
epifanii periodice, fiind venerat şi ca Phytalmios („cel care face 
plantele să crească"), însumând toate aceste fire, ajungem la concluzia 
că formula finală de care dispunem în monografia clasică a zeilor 
olimpieni s-a articulat prin fuziunea a două etaje - unul chtonian şi 
unul uranian, celest -, primul etaj fiind preponderent, întrucât 
pământul se găseşte în fiinţa fiecăruia dintre zeii cei mari. Credinţa 
uraniană, indo-europeană, care a pătruns în Grecia venind din partea 
de N-E a peninsulei a accentuat amprentele celeste, grăbind 
disjungerea palierului chtonian de cel uranian. Separarea nu s-a făcut 
mecanic, ci prin păstrarea şi - în unele cazuri - resemantizarea 
atributelor chtoniene; un argument etimologic surprinzător aduce în 
acest sens volumul deja citat The Myth ofthe Goddess, de Arme 
Baring şi Jules Cashford (ed. cit. p. 365, în cap. Demeter and 
Persephone), unde cele două autoare exprimă dubii privind 
extragerea numelui marii zeițe din Da/Ge 

100 


+ Meter, mamă, înclinând mai deerahs Î« care numeşte seminţele de 
2" dyaf £t?*"*m " Dyaus, „zeul indo-europeant iT anterioară 
Vedelor? (,. M .Eliade, ICIRTd. at. 8) 


COSMOGONIA VECHIULUI TESTAMEN 

1000 î.e.n.: Regele David 

aprox. 970 î.e.n.: primul Templu din Ierusalim, construit de către 
Solomon; acesta moare aprox. în anul 930, succesiunea înverşunată la 
tron ducând la divizarea Israelului în două regate, cel de nord 
(„regatul lui Israel"), cu capitala la Samaria, fiind cucerit în 721 î.e.n. 
de către asirieni. Regatul de sud, „al lui Iuda", este condus de regi din 
Casa lui David; 

605 î.e.n.: regele babilonian Nabucodonosor îi înfrânge în luptă pe 
egipteni şi pune stăpânire pe o parte a Regatului de Sud; evreii se 
revoltă în două rânduri (597, 587 î.e.n.), rezultatul fiind cucerirea 
Ierusalimului de către Nabucodonosor II, distrugerea Templului şi 
deportarea masivă a evreilor instruiți (funcționari, preoți, meşteşugari, 
învăţători etc.) în Babilon (587-586 î.e.n.): zeci de mii de oameni sunt 
forţaţi să-şi părăsească locurile de baştină, unii dintre ei - nu mulţi - 
reuşind să se refugieze în Egipt; 

539 î.e.n.: regele persal Cyrus supune Babilonul, eliberân-du-i pe 
evrei; mulți dintre ei se întorc în Iudeea şi Galileea; 

aprox. 520 î.e.n.: se construieşte al doilea templu din Ierusalim, mult 
mai modest decât acela al lui Solomon, rațiunile fiind, prioritar, de 
ordin economic: exilul forţat babilonian pauperizase poporul şi cele 
două regiuni, care au fost nevoite să suporte şi trauma unor schimburi 
eterogene de populaţie. 


Geneza 

Primele fragmente din Cartea Genezei au fost elaborate, după toate 
probabilitățile, în timpul exilului babilonian, textul fiind desăvârşit 
după întoarcerea din exil. în consecinţă, Geneza a fost concepută ca 
textul identitar al unei etnii sacrale care se defineşte pe sine ca „popor 
ales al lui Dumnezeu", ceea ce nu înseamnă câtuşi de puţin privilegii - 
cum în mod vulgar se mai crede, în primul rând de către antisemiţi -, 
ci restricții austere de comportament: „poporul ales", în logica 
Genezei şi a Exodului, e poporul care consimte să trăiască în 
conformitate cu restricțiile 

102 


sacrale impuse de către Yahwe. Conceptual, distincția e marcată de 
către cele două contexte în care apare cuvântul Elohim în Torah (pt. 
Torah, v. Dicţ. enc. de iudaism, ed. cit., pp. 816-826): ca nume al lui 
Dumnezeu, pe de o parte, şi ca Elohim Acharim („alte divinităţi”, 
„idoli"), pe de alta, poporului ales interzicându-i-se venerarea sau 
cultul unor Elohim Acharim, dotați cu semn iconic, cu „chip cioplit"; 
interdicția apare de 20 de ori în Torah, fiind cea mai frecventă dintre 
toate restricțiile culturale formulate. 

Exegeza a stabilit că în elaborarea Genezei s-au îngemănat cel puţin 
trei filoane religioase: unul nordic, elohimic, unul sudic, Yahwist, a 
treia influenţă venind din direcția imaginarului religios babilonian, 
asimilat cu prilejul exilului, în această categorie intrând, de pildă, 
Grădina Edenului şi asocierea nemuririi cu fibra vegetală (prin pomul 
vieții Şi al nemuririi), care nu se găseşte în imaginarul sacral iudaic, 
dar apare în spaţiul sumerian şi, ulterior, în cel babilonian, în 
complexul zeiţei Innana-Ishtar şi în Epopeea lui Ghilgameş, unde 
apare, între altele, şi un potop punitiv, trimis de către zei, cu mult 
înaintea celui foarte cunoscut al lui Noe. Cele două locuri de 
provenienţă, cel nordic, Elohimic, marcat prin textele „E", şi cel 
sudic, Yahwist, marcat în exegeză prin textele ,„J", au drept locuri 
sacrale de focalizare două „locuri înalte” de cult (bamoth), muntele 
venerat al Nordului fiind Horeb, iar cel al Sudului, Sinai (ci. Anne 
Baring - Jules Cashford, op. cit., p. 418). 

în asamblarea acestor tradiţii, „cheia" - insuficient elucidată până azi - 
e dată de cuvântul însuşi Elohim, care este pluralul cu desinenţă 
masculină al cuvântului Eloah („un zeu"). După calcule scrupuloase, 
Eloah apare de 200 de ori în Vechiul Testament, iar Elohim de peste 
2000 de ori; etimologic, Eloah derivă din alah („a înspăimânta"), alih 
(„a fi înspăimântat; a căuta refugiu din calea a ceva ce te 
înspăimântă"), similitudine care i-a făcut pe mulţi cercetători să 
creadă că Eloah şi Allah vin din aceeaşi rădăcină, cu atât mai mult cu 
cât ambele divinităţi corespund sugestiei lansate de nume: sunt 
punitive, stihiale, putând fi abordate doar pe calea 

supuşeniei, şi nu pe aceea a iubirii. Pentru a complica şi mai mult 
situația, mitologia comparată nu uită să-l menţioneze pe canaaneanul 
EI, zeu cu epifanie taurină, psihopompă, foarte aproape, morfologic, 
de Baal, nume generic pentru „stăpân divin" în aceeaşi geografie 
culturală; de Baal şi de El, venerați prin efigii taurine, se leagă, de 
fapt, interdicția de a-i venera pe Elohim Acharim, din Torah, Baal 
fiind, dintre toate divinităţile de proximitate, zeul împotriva căruia 
Vechiul Testament avertizează cel mai înverşunat. O face nu fără 
temei, dacă stăm să ne gândim bine: strânşi sub Muntele Sinai, pentru 
a-l aştepta pe Moise, evreii intră îhtr-o situaţie de vid sacral - 
echivalentul „deşertului" în care sunt plimbaţi pentru a li se pierde 
memoria -, moment în care strâng aur şi fac din el o efigie divină 
taurină, un vițel (Exodul 32), pus în frunte pentru a fi urmat de către 
popor, adică se comportă aşa cum ar fi procedat, în momente de criză 
similare, închinătorii lui Baal. 

Pluralul masculin al lui Elohim continuă să dea de furcă exegeților, 
interpretările fiind divergente. Unii cercetători soluţionează simplu 
dilema, afirmând că Elohim este însoţit întotdeauna de un verb la 
singular, ceea ce nu este adevărat, cel puţin în celebrul pasaj din 
Geneza 1:26 nu, unde Dumnezeu vorbeşte fără echivoc la plural 
atunci când îndeamnă la facerea omului, ca şi cum nu ar fi singur. 
Alţi exegeți susțin că pluralul este unul de majestate, sau că 
Dumnezeu reprezintă totalitatea multiplă concentrată în Unitate, ceea 
ce ar justifica pluralul, dar sunt şi antropologi care spun că Elohim 
reprezintă apartenenţa de substrat la o religie politeistă, pe care 
ulterior Yahwismul, auster şi discreţionar, a înlocuit-o. Ţinând cont 
de faptul că Geneza este text identitar, zămislit ca reacție ideologică 
la vicisitudinile exilului babilonian, monoteismul aspru şi 
aniconismul interdictiv pot fi concepute şi ca strategii de diferențiere 
cu efect integrativ: punând numele divinității la plural, învățații 
exilului ar fi dorit să sugereze că toate divinităţile de proximitate 
reprezintă, în esență, epifaniile plurale, nelegitime, ale unui singur 
zeu „autentic, aflat 

în „posesia" poporului lui Israel. Episodul viţelului de aur, pe care l- 
am citat deja, subliniază că Aaron, făurarul efigiei, nu consideră că ar 
exista o incompauibilitate între divinitatea pe care o slujeşte şi 
imaginea acesteia. Abia Moise va distruge viţelul, comunicând 
poporului său că din acel moment divinitatea nu are chip. 

Mai există şi alte argumente la această dezbatere -fastidioase în 
aparenţă - pe care nimeni nu le va putea soluţiona vreodată logic, ci 
doar doctrinar: în Geneza 1:26, unde se află controversatul pasaj cu 
Elohim pus la plural, se spune: „Să facem om după chipul nostru, 
după asemănarea noastră..." - toate acestea într-un monoteism punitiv, 
stihial, în care divinitatea nu are imagine. în Geneza 1:27, sincopele 
logice continuă, atunci când textul spune că „Dumnezeu a creat pe om 
după Chipul Său, l-a creat după chipul lui Dumnezeu; i-a creat [la 
plural!] de sex masculin şi de sex feminin", deşi cel creat va fi doar 
Adam, pe care Dumnezeu îl va descoperi că este singur pe pământ 
(Geneza 2:18), motiv pentru care o va crea pe Eva din coasta lui 
Adam (Geneza 2: 21-23). Pentru a risipi dubule că aş comite un 
sacrilegiu, precizez că aceste aspecte mă interesează strict 
antropologic; doctrinar, tensiunile logice pot fi surmontate, scriindu- 
se deja biblioteci vaste despre această chestiune. Antropologic, totuşi, 
se pare că, în elaborarea textului, s-au contopit „două Geneze": una de 
la început, când Dumnezeu se oglindeşte mulţumit în creaţia lui, 
văzând că ceea ce a creat „este bine", şi a doua în care este 
nemulțumit de creația sa, pe care nu o mai poate controla, aici intrând 
episodul cu Grădina Edenului şi cu căderea în păcat. 

„Imaginarul multor poveşti din Geneza este indubitabil sumerian şi 
babilonian" - scriu Arme Baring şi Jules Cashford (op. cit., p. 428). 
Roland de Vaux (Ancient Israel, ed. cit.) a scris cartea clasică a 
acestui subiect, influenţa babiloniană ne mai fiind contestată de 
nimeni în lumea exegeților, cu excepția bigoților (mulţi dintre ei fiind 
pe Internet, cu pagini agresive). lată două 

exemple, în afară de Grădina Edenului, de sugestia că Adam şi Eva ar 
putea dobândi nemurirea, dacă mănâncă din pomul potrivit (sunt 
pedepsiţi fiindcă au mâncat din pomul cunoaşterii, dar sunt alungaţi 
din Eden din raţiuni preventive, pentru a nu mânca din pomul vieții şi 
al nemuririi - care sugerează, cel puţin ipotetic, logica 
transsubstanțierii prin consumarea unei substanţe vegetale, ceea ce ne 
duce cu gândul la zeii resurecționari ai fertilităţii, la Epopeea lui 
Ghilgamesh şi la Mesopotamia, dar nu la spaţiul strict semitic). 
Primul exemplu este dat de cele 7 zile ale Creaţiei, care reproduc 
zilele calendarului lunar babilonian. Al doilea e chiar mai subtil 
(ibid., p. 421): în Geneza, Dumnezeu făureşte mai întâi lumina (1:3), 
mai târziu vegetația, sămânță cu sămânță şi rod cu rod (1:11), apoi, în 
ziua a patra (1: 14-19) el creează soarele şi luna, pentru a separa ziua 
de noapte, aşezând cele două astre „în întinderea cerului". Orice text 
de exegeză doctrinară ne poate lămuri că prima lumină, apărută 
înaintea sursei astronomice (soarele), este una spirituală, deşi sub 
aspect antropologic lucrurile pot fi gândite şi altfel: prin asocierea cu 
vegetaţia, care apare înaintea soarelui şi a lunii, lumina dintâi 
reprezintă energia daimonică a vegetației resurecționare, pe care o 
găsim în multe mitologii: e „lumina" care face ca planta să treacă 
peste proba grea a iernii, asigurând renaşterea. în Geneză (1:12), 
pământul produce vegetaţie înainte de apariția soarelui: Dumnezeu 
constată lucrul acesta, şi-l include în ordinea imuabilă a creației, 
constatând că „este bun”. Anne Baring şi Jules Cashford (op. cit, p. 
421) atrag atenția asupra faptului că succesiunea reproduce ordinea 
din calendarul babilonian, unde Nergal, zeul păstoritului şi al 
turmelor tutelează ziua a treia, în vreme ce Nabu, zeul astronomiei, 
stăpâneşte ziua a patra. 

Geneza este o cosmogonie nesacrificială, foarte elaborată, fiindcă 
Dumnezeu creează lumea prin cuvânt, analogia făcându-se cu 
egipteanul Ptah. Inedită e şi poziţia divinității în raport cu creaţia sa: 
în alte cosmogonii, cum am mai văzut, divinitatea nu e separată de 
creație, mai mult, în unele cazuri, ea aparține chiar 

unei generaţii divine secunde (cazul lui Marduk, sau cazul lui Odhin, 
de la germani); dimpotrivă, în Vechiul Testament, ea se află în afara 
creaţiei, fiind nesubstanțial unită cu ea. Neînţelegeri putem avea şi în 
cazul asentimentului divin de la sfârşitul fiecărei zile de creație, când 
Dumnezeu se opreşte, se reflectă mulțumit în cele făcute şi constată 
că „este bine”. Anne Baring şi Jules Cashford (ibid., pp. 420-421) au 
remarcat că sentinţa reproduce un model juridic mesopotamian, unde 
fiecare meşteşugar era obligat să parafeze declarativ calitatea de 
„lucru bun" a produselor pe care le trimitea la piaţă, viciile ascunse 
sau munca de mântuială atrăgând asupra sa consecinţe legale grave (o 
temporal... - cum am exclamat deja...). 
E limpede însă că asentimentul lui Dumnezeu nu este unul de ordin 
moral, unde binele este contrapus răului, fiindcă dacă ar fi aşa, el ar 
putea sugera că lucrul tocmai făcut ar putea fi şi „rău" tocmit, cu 
disfuncționalităţi ce se cer a fi remediate, ipoteză imposibilă în contextul 
iudaismului, fiindcă ar da de înţeles că Dumnezeu poate face şi 
„greşeli", ceea ce contravine calităţii de divinitate perfectă a Creatorului. 
Sentința înseamnă, de fapt, că fiecare lucru creat este într-o măsură 
potrivită pătruns de Duhul Sfânt; altfel spus: că a intrat în armonia 
generală, bună pentru totdeauna, a cosmosului. 
Un ultim aspect ce se cere a fi relevat ţine de etapizarea Creaţiei în 
şase zile de lucru şi într-una de sărbătoare, detaliul fiind oarecum 
inedit pe ansamblul cosmogoniilor pe care le cunoaştem, unde Creaţia 
se zămisleşte, în general, într-o atemporalitate originară plenară. 
Zămislind universul într-o succesiune de mai multe zile, Dumnezeul 
Genezei înscrie lucrurile pe care le creează în istorie, ceea ce 
înseamnă, cu alte cuvinte, că istoria este epifania de sine a lui 
Dumnezeu. Consecințele sunt importante pentru „fiinţa creaturală" 
(ca să folosim o expresie a lui Merleau-Ponty), care este omul: el 
apare, din start, ca ființă a istoriei, ca fiinţă închisă în istorie, motiv 
pentru care iudaismul nu permite resacralizarea, întoarcerea spre 
timpul plenitudinar 

dintâi (Mo tempore), aşa cum întâlnim la majoritatea riturilor arhaice, 
unde, în momentul în care comunitatea resimte un deficit de 
sacralitate, sau are parte de un eveniment menit să îi dezechilibreze 
bagajul de sacralitate, ea revine ritualic la timpul dintâi, pentru a se 
resacraliza. (V. Mircea Eliade: Sacru şi profan; Nostalgia originilor, 
Aspecte ale mitului etc. etc.) 

Dacă iudaismul ar cunoaşte riturile de resacralizare, s-ar sugera fie că 
Dumnezeu, autor al Creaţiei, produce manifestări de sine eterogene - 
ceea ce e incompatibil cu teza perfecțiunii de sine a divinității -, fie că 
el pune în mişcare un Timp care-şi pierde, pe parcurs, portanta 
sacrală, sugestie de asemenea opusă doctrinei perfecțiunii 
suprasensibile a lui Dumnezeu. într-un mod foarte interesant, 
consecinţele sunt spectaculoase şi în ceea ce priveşte Cartea Sfântă 
(Torah). în cazul majorităţii dintre noi, obişnuinţa -filologică sau 
hermeneutică - ne obligă să revenim la textul dintâi atunci când dorim 
să înfăptuim un gest cultural sau sacral plauzibil: numai textul- 
sursă, spunem, este cel autentic, adăugirile ulterioare fiind 
apocrife, puţin credibile, erodate de vreme şi de neînţelegeri. 
Procedând în acest fel, noi atemporalizăm întrucâtva disciplina 
noastră: sugerăm că toate achiziţiile istorice ale textului-dintâi sunt 
inferioare textului de bază, alogene, apocrife, fiindcă textul „obiectiv" 
e numai acela de la care „distorsiunile" ulterioare pornesc. 

Procedând în acest fel, noi suspectăm istoria de neautenticitate, ceea 
ce în iudaism - prin logica însăşi a Genezei -nu se întâmplă: noi 
cauționăm originea, nu şi curgerea temporală care ne desparte de ea. 
Iudaismul procedează invers: el dă credit Timpului, fiindcă Timpul, 
Istoria, sunt epifanu de sine ale Divinităţii din Geneză. Această 
concepție, foarte suplă, îşi găseşte expresia în reflexele istorice ale 
Torei, sau - altfel spus - în modul extensiv în care poporul lui Israel 
înţelege Cartea Sfântă. în sens restrictiv, Torah este Pentateuhul, 
adică primele 5 cărți din Vechiul Testament: Geneza, Exodul, 
Numeri, Leviticul şi Deuteronomul (Sefer Torah). într-un prim sens 
extensiv, el devine 

ansamblul celor 24 de cărți care formează Vechiul Testament, în 
forma canonică admisă de către evrei. Lărgind mai departe cercul, 
spiritul Torei cuprinde şi arborescenta Midrashurilor, a comentariilor 
rabinice, formulate în diferite secole, privind faptele şi spiritul Bibliei. 
Există şi şcoli care includ în acelaşi corp mare, dinamic, şi Mishna, 
„repetiția" în timp şi hermeneutica „legii orale", făcând ca în acest fel 
cadrul inițial, sacru, al Pentareuhului să se extindă şi asupra 
„epifanulor” şi reflexelor sale istorice. Se poate întâmpla ca, pentru 
argumentarea vreunui detaliu relevant din Torah, un comentator să 
recurgă la Midrashuri din secolul VH, apoi din XII sau XIII, 
motivaţia - care pe noi ne contrariază filologic şi hermeneutic - fiind 
aceea că Torah este atât textul-sursă, cât şi achiziţiile sale ulterioare, 
strânse mănunchi în timp. Desigur, nu putem ignora, formulând în 
acest fel lucrurile, şcolile exegetice puriste, extrem de riguroase, care 
nu permit asemenea aglutinări cu elemente alogene, împărțind şi 
Torah în trei „etaje" (cercuri) de sfinţenie, dintre care primul - cel la 
care fiecare cititor trebuie să ajungă - reprezintă revelaţia lui Moise de 
pe Muntele Sinai. 


COSMOGONIA SCANDINAVĂ 


Cosmogonia sacrificială a popoarelor din nordul Europei o 
găsim, în principal, în Edda islandezului Snorri Sturluson (cea 1220 
€.n.), care a consemnat, în ciuda secolului eminamente creştin în care 
a fost compilat textul, tradiții precreştine. Titlul textului se leagă de 
descoperirea, între 1639-1643, a Codexului Regius, datat ca redactare, 
cu aproximație, în jurul anului 1250 e.n. învățații episcopului 
Brynjolfur Sveinsson, în posesia căruia a ajuns Codexul, au stabilit că 
textul prezintă similitudini cu Edda lui Snorri Sturluson, datată cu 30 
de ani mai devreme, dar că tradiţia literară pe care o dezvăluie merge 
înapoi în timp, spre secolul al XI-lea e.n. sau chiar spre cel anterior. 
Prin intermediul 

aceleiaşi regresii filologice, învățații episcopului Brynjolfur 
Sveinsson au ajuns la foarte cunoscutul Saemundr Sigfusson (1056 - 
1133), de la care nu ne-a rămas nici o operă scrisă, dar care a locuit, 
ca şi Sturluson, tot la Oddi, un mare centru spiritual islandez, de unde 
ar veni, se pare, şi numele textului, Edda fiind o scriere „de la Oddi", 
numele integral fiind Saemundar Edda hins froda („Edda înţeleptului 
Saemundr"). [Cf. Vilâgirodalmi lexikon, I, Cam-E, Akademiai Kiado, 
Budapest, 1978] 

In româneşte, textul epicizat a apărut în Walhalla şi Thule, I-II, BPT, 
1977. Anterior, o ediţie de amator, foarte scurtă, a publicat şi Eugen 
Boureanul: Mitologia Eddelor, 1922. Bibliografia accesibilă la noi nu 
este vastă; v. Georges Dumezil, Mit şi epopee, ed. rom. 1993; M. 
Eliade, ICIR, n, cap. XXI: Celţi, germani, traci şi geți. Cartea de bază 
rămâne aceea a lui Georges Dumezil, Mythes et Dieux des Germains. 
Essai d'interpretation comparative. Librairie Ernst Leroux, Paris, 
1939. Pt. eroii Finherjari şi Berserkiri, v. Ştefan Borbely, De la 
Herakles la Eulenspiegel. Eroicul (2001). Alte titluri: Jacob Grimm, 
Deutsche Mythologie, 2 voi; Hermann Schneider, Die Gb'tter der 
Germanen; Renaud-Rrantz, Structures de la mythologie nordique; 
Folke Strom, Loki. A existat şi un joc interactiv pe Internet bazat pe 
teme ale mitologiei scandinave, Mythica (www.mythica.com), 
suprimat anul acesta de către tehnicienii de la Microsoft. 

Edda povesteşte că, la începutul lumii, exista o pustietate devoratoare 
hivernală, Ginnungagap, din care a apărut uriaşul de gheață Ymir, 
hrănit de vaca primordială Audhumbla. Aceasta, neavând ce mânca, 
lingea suprafața de gheață, dând la iveală într-o primă instanță şuviţe 
de păr, apoi un cap şi un corp, şi în acest fel s-a născut Buri, cel dintâi 
dintre zei. Acesta a avut un fiu, Bor, căsătorit cu uriaşa Bestia, din 
acest mariaj născându-se cei trei frați Odhin (Woden, Wodan, 
Wotan), Vili şi Ve. 

Ymir confirmă paradigma divinităților primordiale abuzive, 
amenințătoare, el dedându-se mereu la stricăciuni împreună cu ceata 
din ce în ce mai mare a uriaşilor de gheaţă, pe 

care îi zămislise - spune povestea - din sudoarea de la subsuori. 
Excedaţi de răutatea lui Ymir, Odhin, Vili şi Ve se decid să îl 
înfrunte, îl ciopârțesc, şi se folosesc de sângele lui pentru a-i îneca pe 
toţi uriaşii de gheaţă, cu excepţia lui Bergelmir şi a soției sale, care 
izbutesc să fugă într-un trunchi de copac găurit, pentru a continua 
linia genetică a uriaşilor hivernali; ei se aşează la marginea lumii, 
continuă să împărtăşească ura împotriva zeilor grupaţi în jurul lui 
Odhin, şi vor reapărea la sfârşitul lumii, Ragnarok, pentru a se 
răzbuna pentru dezmembrarea lui Ymir. In jurul uriaşilor de gheaţă se 
strâng şi o mulțime de pitici, a căror putere e copleșitoare; inamiciția 
lor pentru zei e notorie, adevărat fiind şi faptul că aceştia nu se prea 
aventurează în ținuturile locuite de către uriaşi şi pitici, preferând 
locuri mai sigure (dar nu întotdeauna foarte plăcute)... 

Cadavrul dezmembrat al lui Y mir este aruncat de către cei trei zei 
mari în Ginnungagap: carnea lui Ymir devine pământ, oasele lui 
devin munţi, dinţii şi fălcile lui se transformă în stânci, sângele lui în 
râuri, mări şi oceane, şi ţeasta lui devine cerul, suspendat pe 
firmament de către patru pitici foarte puternici. 

Odată cu dezmembrarea lui Ymir, în lume creşte copacul axial 
Yggdrasil (Y ggdrasill, ambele ortografii apărând în Edda), un imens 
frasin cosmic. Frasinul este unul dintre cei doi copaci de foc ai 
mitologiei europene, celălalt fiind stejarul, care produce vâscul tăiat 
ceremonios de către druizi. Un alt frasin găsim în mitul vârstelor din 
Munci şi Zile (Hesiod), unde seminția a treia, a luptătorilor stihiali din 
vârsta de aramă, care se căsăpesc între ei, este făurită tot din lemn de 
frasin, indiciu care trimite spre un străvechi cult dendrolatric. 

în partea de nord a Europei, la germani, celți şi scandinavi, stejarul şi 
frasinul intră într-un complex inițiatic de transsubstanţiere, analogia 
fiind dată de vâscul druizilor, conceput drept sufletul etern, „alb", 
vegetal al stejarului, ascuns de frunzişul opulent al acestuia atât timp 
cât stejarul este verde; odată ce „„moare", însă, atunci când i se scutură 
frunzele, în pragul iernii, sufletul etern iese la iveală, concepție care 
duce la un dualism pe care l-am găsit deja în dubletul soma - sema din 
orfism. în cazul Nordului, la mijloc se află focul, combustia ignică, pe 

nia) sau Caesar (De Bello Gallico): trecând prin foc, fiind consumat 
de el, corpul dezmembrat al nordicului dă la iveală sufletul etern, 
atemporal, alb, pe care trupul doar îl „găzduieşte", ecuaţia apoteozei 
thanatice fiind vizibilă în două dezvoltări particulare: în observaţia - 
făcută şi în privinţa dacilor (v. M. Eliade, De la Zaîmoxis la Genghis- 
Han, ed. rom. 1980), că nordicii nu se tem de moarte, aruncându-se 
exuberant în rugurile de sacrificiu, şi în cultura funerară a dolmenelor 
din N-V Europei, unde oasele defunctului sunt consacrate - învelite 
fiind într-un linţoliu alb -abia după ce stau 7 ani sub pământ, timp în 
care învelişul de carne dispare cu totul. Aceleiaşi concepții inițiatice îi 
aparţine şi relaţia dintre zeii celți Balor şi Lugh (cel alb), primul fiind 
divinitatea psihopompă, neagră, subpământeană, care trece prin foc, 
autodistrugându-se, pentru a-i da naştere lui Lugh. Cu un aspect 
particular ne vom întâlni în capitolul dedicat riturilor de iniţiere şi de 
sacrificiu. De la Balor ne vine, pe de altă parte, Balaurul, a cărui 
identitate triadică - prin care este asociat teluricului, focului şi 
zborului, fiindcă are aripi - confirmă proveniența. 

Toate aceste detalii de ordin inițiatic, cu deschidere existențială 
evidentă, fiindcă implică transsubstanțierea vieții prin intermediul 
morții, explică două dimensiuni fundamentale ale cosmogoniei 
scandinave: dezmembrarea lentă, iminentă a ordinii articulate a 
cosmosului axial sprijinit de către Yggdrasil şi situarea universului 
într-o relație perspectivică eschatologică. Spre deosebire de celelalte 
cosmogonii, cea din Edda pregăteşte Creaţia pentru moarte, care este 
adevărata ei finalitate, motiv pentru care cosmogonia scandinavă este 
aceea care le dă cititorilor cele mai multe frisoane" metafizice. 
Numai în India arhaică, în hinduism, întâlnim o dinamică 
eschatologică atât de 

pronunţată, însă cadrul şi detaliile sunt, fireşte - cum am văzut deja -, 


altele. 

Frasinul cosmic Yggdrasil - relatează mai departe Edda -acoperă, cu 
crengile sale, cele nouă lumi suprapuse, vertical fiind conceput în aşa 
fel încât să unească lumea morţilor, a oamenilor şi a zeilor (axis 
mundi). Copacul este sprijinit de trei rădăcini uriaşe: una coboară în 
fotunheim, ţinutul uriaşilor, unde se află fântâna, inaccesibilă, a lui 
Mimir, din care curge înţelepciunea (marele zeu Odhin îşi va sacrifica 
un ochi pentru a fi lăsat să bea din această fântână), a doua se 
prelungeşte în ținutul ceţos Niflheim, al morților, unde sălăşluieşte 
balaurul Nidhogge, care roade rădăcina Y ggdrasilului atunci când se 
satură să înfulece corpurile muritorilor care îi cad de sus, de pe 
pământ, şi a treia rădăcină coboară lângă fântâna lui Urd (Trecutul; 
Legea), una dintre Nomele destinului - asemănătoare Moirelor 
greceşti, celelalte două fiind Verdandi (Fiinţa Prezentului) şi 
Skuld (Necesitatea) -, unde zeii Aseni îşi țin sfatul. 

Trunchiul lui Yggdrasil se află în „lumea de mijloc", a oamenilor 
(Midgard), iar crengile în lumea de sus a zeilor, unde sălăşluiesc zeii 
Asenii (Aesir), concentrați în jurul marelui zeu Odhin. Mai există şi o 
altă categorie de zei, ai fertilității, Vanii (Vanir), mai vechi decât 
Asenii (preponderent războinici); Vanii trăiesc într-un ţinut mărginaş 
şi apos din tărâmul de mijloc al piramidei axiale, Vanenheim, ceea ce 
îi înzestrează cu funcţii chtoniene, fertilizatoare, opuse celor 
celeste, preponderent sterile. Este evident că în asamblarea acestei 
repartiţii divine s-a cuplat o paradigmă celestă, agonală, sterilă, cu 
una originar chtoniană, legată de fertilitate; mitul spune, de altfel, că 
pentru a sigila un fragil pact de pace, după o beligerantă înverşunată, 
din care Asenii au ieşit învingători, cele două grupe de zei schimbă 
între ele diferite divinități, Asenii ieşind mai bine din acest troc, 
primindu-i pe gemenii Freyja şi Freyr, copiii zeului mării, Njord, care 
au, amândoi, funcții accentuate de fertilitate. După unele indicii - 
lucrurile nu sunt însă clare, fiindcă soţia consacrată este 

Frigg... -, Freyja devine consoarta lui Odhin, textul menţionând un soţ 
pierdut, Od sau Odur, care ar putea fi Odhin. O similitudine 
funcțională există la nivelul Finherjurilor, eroii virtuoşi recuperaţi de 
către Walkyrii de pe câmpurile de bătălie (v. mai jos), care se împart, 
odată ajunşi în Asgard, în două grupe: unii sunt resuscitaţi în 
Walhalla, marea sală a zeilor Aseni, unde tronează Odhin, iar ceilalți 
ajung în Sessrunmir, sala guvernată de către Freyja. 

Pentru a sintetiza piramida axială a lumii, iată „harta" celor nouă 
ținuturi cosmice pe care le străjuiește frasinul cosmic Yggdrasil: 

1) Lumea subpământeană: cele trei rădăcini menționate 

deja; 

2) Ținuturile de mijloc (corespunzând trunchiului): Midgard 
(tinutul oamenilor); Riesenheim (ţinutul uriaşilor hivernali, 
urmaşii lui Ymir prin intermediul fugarului Bergelmir); 
Vanenheim (ţinutul zeilor Vani); 

3)  Tinuturile de sus (de la nivelul crengilor): Muspelheim (,, Țara 
Focului"); Lichtalfenheim („Tara spiriduşilor de lumină"); Asgard 
(tinutul zeilor Aseni, în centrul căruia se află Walhalla, marea sală de 
ospeţe). (Cf. Walhalla şi Thule, ed. cit., I, p. 15) 

După dezmembrarea uriaşului Ymir, cei trei zei mari, Odhin, Vili şi 
Ve îşi dispută supremaţia asupra lumii, ea fiind câştigată în cele din 
urmă, prin mijloace şamanice şi magice, de către Odhin, care se 
răstigneşte nouă zile la rând pe Yggdrasil, şi când „renaşte" (există 
şi indicii că ar fi fost împuns cu o lance, numeroşi cercetători 
nepregetând să atragă atenţia asupra similitudinii de morfologie cu 
răstignirea lui lsusl), descoperă la baza copacului Runele, care sunt, 
pe de o parte, litere, iar pe de alta concatenări magice ale 
universului, cel care deţine runele fiind şi stăpânul magic al lumii, ca 
„Zeu legător”. 

Printre Aseni se află şi maleficul zeu al focului, Loki (relativ apropiat 
de Lugh, celticul), care se însoţeşte cu uriaşa Angurborda, zămislind 
trei progenituri înspăimântătoare, care îşi vor avea rolul lor foarte 
bine determinat în bătălia divină finală, 

care va consfinți prăbuşirea lumii şi a frasinului cosmic Yggdrasil 
(Ragnardk): lupul Fenrir, pe care zeii îl vor păstra în Asgard, pentru 
a-l ține sub supraveghere, şarpele Jormungand, care va înconjura 
Midgardul, şi zeița morţii Hei, pe care scandinavii şi-o reprezentau 
dual, tăiată în două la mijloc, pe verticală: o parte a ei este străvezie, 
albăstruie, iar o altă parte descompusă, opacă, de culoarea întunecată 
a lumii subpământene. 

Dualitatea se răsfrânge asupra modului în care scandinavii şi celtii îşi 
reprezentau omul, o jumătate a lui fiind „terestră”, aparținând „vieţi, 
iar o altă jumătate „morţii”. Textul clasic - cel mai sibilinic, de altfel, 
în această privinţă - se află în lucrarea lui Caesar, De Bello Gallico 
(cartea a Vi-a, 18), unde Imperatorul sugerează că galii au o parte de 
„noapte" în fiinţa lor, pe care trebuie să o „consume": „Galii [...] 
determină durata [anului] nu după numărul zilelor, ci după cel al 
nopților. Calculează zilele de naştere şi începutul lunilor şi al anilor în 
aşa fel încât noaptea precede zilei." Yann Brekilien (La mythologie 
celtique. Editions Jean Picollec, Paris, 1981, p. 53) aminteşte în acest 
sens că în Mabinogi de Peredur (care va deveni Percevall), există un 
motiv al copacului gemelar, tăiat în două pe verticală, asociat lumii de 
dincolo, Sid: o parte a copacului arde până la temelii în timpul anului, 
devenind cenuşă, pe când al doilea rămâne verde, analogia cu omul şi 
cu vâscul, fiinţa „eternă", post-ignică a stejarului, fiind evidentă. In 
mitologia scandinavă, gemelaritatea este un fapt curent: un ochi al lui 
Odhin se află în Asgard, în... posesia stăpânului atotcunoscător, pe 
când al doilea este la Mirnir, în lumea subpământeană. Cei doi zei 
gemelari de care am amintit deja, Freyja şi Freyr, copiii zeului mării, 
Njord, au şi ei o disimetrie thanatică: Freyja este asociată eroilor 
morți resuscitați, în contrapartidă cu Odhin, pe când Freyr aparține 
exclusiv vieții. 

Edda mai povesteşte că zeii Aseni se tem permanent de cucerirea 
Asgardului pe care îl locuiesc - „lupul cenușiu îşi tine ochii aţintiți 
asupra Asgardului", obişnuia să spună Odhin celor care îl întrebau de 
ce îşi ia continue măsuri defensive de prevedere, el, 

care este cel mai puternic dintre zei -, motiv pentru care fortificarea 
cetății ocupă un loc important în poem. în centrul acesteia se află sala 
de ospăț Walhalla, unde Asenii ospătează continuu, consumând 
carnea unui mistreţ uriaş, Sâltrimnir, care are proprietatea magică de a 
se regenera în fiecare noapte. Asenii ştiu însă că armata lor, oricât de 
redutabilă ar fi, nu este suficientă pentru a-i înfrunta pe Vani şi pe 
uriaşii de gheață; din această cauză, Odhin trimite pe câmpurile de 
bătăliile frumoasele Walkyrii, care adună leşurile eroilor merituoşi - 
Finherjarii -, le aduc în Walhalla, pentru a fi resuscitate, şi în acest fel 
efectivul armatei Asenilor sporeşte neîncetat. 

Finherjarii nu sunt, însă, singurii eroi pe care îi cunoaşte mitologia 
scandinavă; mai puternici decât ei sunt Berserkirii, eroii ursulini, 
stihiali, care luptă cu ghearele şi cu dinţii, sufocându-şi duşmanii. 
Berserkirii se află, în raport cu eroii civilizatori resuscitaţi, 
Einherjarii, în poziţia în care îi găsim pe luptătorii stihiali ai vârstei 
de aramă - care se ucid între ei - din mitul vârstelor al lui Hesiod 
(Munci şi Zile): aici, tradiţia homerică, agonală, va fi preluată de către 
vârsta a patra, interpolată, cea a eroilor, luptătorii nestăviliți ai vârstei 
de bronz fiind mult mai puternici. Mai mult chiar, ei manifestă - cum 
spuneam mai sus -şi o altă similitudine cu oamenii mitologiei 
scandinave, fiind făuriți din lemn de frasin. Berserkirii refuză 
resuscitarea, nu urcă în Walhalla, pentru a se alătura armatelor zeilor 
Aseni, ci rămân în adâncul umed al pădurilor, pentru a se dezintegra 
de bătrâneţe; comportamentul lor se caracterizează printr-o torpoare 
ursuză, magică, numeroşi bătrâni obosiţi ai basmelor germane culese 
de către Frații Grimm fiind vestigii legendare, folclorizate, ale 
sălbaticilor Berserkiri. (v. Ştefan Borbely, De la Herakles la 
Eulenspiegel. Eroicul, 2001). 

Deşi îşi sporesc armata cu fiecare zi care trece, Asenii nu vor putea 
evita sfârşitul lumii şi al frasinului Yggdrasil, Ragnarok („amurgul 
zeilor", cum apare la Richard Wagner), când cele două grupe de zei şi 
uriaşii friguroşi resentimentari - pe motiv că 

doresc să răzbune dezmembrarea părintelui lor, Y mir - se vor înfrunta 
pe şesul Vigrid. De partea atacatorilor, care vor izbuti să treacă de 
„puntea curcubeului", Bifrost, care apăra Asgardul, se vor afla zeul 
malefic Loki şi progeniturile sale, lupul Fenrir, zeița subpământeană 
Hei şi şarpele de tip ouroboros Jormungand, monstrul Midgardului. 
De aceeaşi parte se vor afla câinele monstruos Garm, al zeiţei Hei, 
care îl va ucide pe Tyr, zeul asen al războiului, care-şi pierduse un 
braţ într-o luptă anterioară cu Fenrir, şi uriaşul ignic Sutur, victorios 
asupra lui Freyr. 

Ragnarb'k-vl va fi precedat de trei ani cu frig năpraznic, fiind cauzat, 
în timp, de erorile sacrale ale zeilor şi oamenilor, referitoare cu 
precădere la morți: Edda are chiar şi o imagine de neuitat, a corăbiei 
negre Naglfar, construită de către duşmanii Asenilor din... unghiile 
netăiate ale morților; devenind suficient de mare, fiindcă oamenii şi 
zeii uită să facă pedichiura rituală a leşurilor pregătite pentru a lua 
drumul lumii de dincolo, ea va fi lansată pe apele negre ale morții de 
către uriaşii ghețurilor, la cârmă aflându-se Loki, rrickster-vl malefic 
al zeilor Aseni. Odhin însuşi piere în această luptă, fiind înghițit de 
către lupul Fenrir; mai mult chiar, odată cu Ragnarb'kvl, Nidhogge, 
balaurul care roade rădăcinile Yggdrasilului va izbuti să taie seva de 
viaţă a frasinului cosmic, care se va prăbuşi la pământ cu un zgomot 
infernal. înainte de Ragnarok, presimţind grozăvia care se va 
întâmpla, Lif (Viaţa) şi Lifthrasir (Dorinţa de viaţă) izbutesc să se 
ascundă în trunchiul frasinului cosmic Yggdrasil, prăbuşindu-se odată 
cu el; peste câteva cicluri cosmice, când ecourile Ragnarokvlui se vor 
fi uitat, ele vor da naştere unei noi seminţii cosmice, mai curate decât 
cea anterioară. Nimeni nu poate spune dacă această acoladă optimistă 
face parte organic din dramatica poveste a cosmogoniei scandinave, 
sau este doar o pioasă interpolare corectivă ulterioară. 

Filologic, dilema nu va putea fi rezolvată până în momentul apariției 
unor detalii textuale inedite, însă, sub aspect logic, ipoteza interpolării 
pare a fi cea mai plauzibilă. Cosmogonia 

scandinavă are structura unei eschatologii metafizice cu substrat 
inițiatic: moartea, cangrena răului urcă insidios în univers, purtând 
totul spre un final negativ apoteotic în care va pieri şi marele zeu care 
guvernează lumea, stăpânul Runelor, Odhin. Altfel formulată ecuația: 
viaţa, cu toate bucuriile şi suferinţele pe care le încercăm în ea, nu 
reprezintă decât amânarea unui sfârşit spre care converg toate cele 
existente. Aşa se face că destinul zeilor Aseni e determinat de 
moarte; de-a lungul Eddei, ei au parte de o seamă de întâmplări 
memorabile, care le dezmembrează trupul şi îi apropie ineluctabil de 
Ragnarok: Odhin îşi pierde un ochi în lumea de dincolo - îl dă, de 
fapt, gaj înțeleptului Mimir -, Tyr lasă un braţ în gura lupului Fenrir; 
frumosul Balder, fiul lui Odhin şi al Friggăi, coboară tragic în lumea 
de dincolo, fiind lovit de o creangă de vâsc, aruncată de către zeul 
asen orb Hodr, într-unui dintre episoadele cele mai cunoscute ale 
poemului. în centrul metafizic al complexului se află însă fascinantul 
Loki, zeu ignic şi metamorfic; tolerându-l, cultivându-l chiar, aşa cum 
fac Odhin şi Thor, cărora le place să se plimbe cu el, suportând 
adesea şi vicisitudini neaşteptate din cauza acestei însoțiri, zeii 
Walhallei cresc sămânţa Ragnarb'k-vhri în propria lor cetate. Loki 
este, pe de altă parte, culegătorul vâscului de pe trunchiul de foc al 
stejarului; e imposibil să nu te gândeşti, citind acest episod, la druizii 
cu care ne vom întâlni în capitolul care urmează. 

INIȚIERI ŞI SACRIFICII 


Poate că cea mai bună introducere în problematica inițierilor 
este aceea de a avertiza împotriva folosirii abuzive a termenului. Se 
spune, chiar şi-n cercuri simandicoase, că Odysseus rătăceşte zece ani 
pe mare în drumul său de întoarcere spre Ithaca pentru a se „iniția". E 
inexplicabil de ce trebuie să facă acest lucru: în războiul de sub 
zidurile Troiei el este lăudat de mai multe ori pentru iscusinţa sa de 
neegalat, pentru înțelepciune şi pentru mărețele sale fapte de arme (v. 
Ştefan Borbely, De la Herakles la Eulenspiegel. Eroicul, 2001, cap. 
Eroul homeric, respectiv Ahile vs Odysseus, plus bibhografia 
aferentă), ceea ce implică un statut cel putin egal cu acela al celorlalți 
eroi, şi-n unele cazuri chiar superior. E şi rege, fiind recunoscut ca 
atare: un camarad de arme inferior, „neinițiat", n-ar fi fost admis la 
adunările căpeteniilor; nu i s-ar fi încredinţat sceptrul, pentru a vorbi 
şi nu ar fi fost trimis în misiuni menite să îi sporească gloria, or 
Odysseus are parte de toate acestea, fără ca textul să fi sugerat 
vreodată că s-ar afla într-o situaţie de inferioritate faţă de ceilalți. 
Antropologia aduce, şi ea, suficiente argumente pentru a acredita 
ideea că soţul răbdătoarei Penelope nu are motive pentru a se iniția 
după ce petrecuse zece ani sub zidurile Troiei, luptând umăr la umăr 
cu toți marii eroi ai Aheilor. Odysseus poartă o cicatrice la picior, pe 
care i-o descoperă, clandestin şi conspirativ, doica sa din copilărie, 
Eurikleea, atunci când îl spală pe picioare, odată ajuns acasă în Ithaca 
(Odiseea, XIX, 505 sq.). De această cicatrice se va folosi Odysseus 
ca semn de recunoaştere, atunci când le va dezvălui, tot conspirativ, 
slujitorilor săi, că a revenit în cetate (ibid., XXI, 255-301) 

Eroul are, altfel spus, toate indiciile unui „trup însemnat”, deşi 
vânătoarea de pe muntele Parnesos, la care dobândise rana, amintită 
în două rânduri în Odiseea (XIX, 563-611; XXI, 282-287) nu are în 
mod inechivoc caracteristicile ritualice ale unei iniţieri. La fel de 
adevărat este însă şi faptul că un om neinițiat n-ar fi fost admis la o 
asemenea vânătoare, însă pentru a aproxima adevărul antropologic al 
vizitei cinegetice la bunicul Autolykos (hoţ vestit, căruia Odysseus îi 
datorează numele...), trebuie să avem în vedere şi foarte cunoscutul 
episod al incursiunii nocturne a lui Odysseus, însoțit de Diomedes, în 
tabăra troienilor, din /liada (Doloneia: X, 235 sq.), când Odysseus îşi 
protejează capul cu o masivă cuşmă încrustată cu dinți de mistreţ 
„tare îndesiţi”, „bine de tot rânduiţi" (ibid., 251-252), or, prin 
coroborare, cele două episoade sugerează o legătură inițiatică, 
totemică. Nu întâmplător, primul slujitor întâlnit de către erou la 
revenirea sa în Ithaca este un porcar, extrapolări prea multe nu se pot 
face, fiindcă riscăm să suprainterpretăm textul, însă detaliile sunt prea 
iscusit concatenate pentru a nu sugera o posibilă relaţie logică. 
Vânătoarea de pe muntele Parnesos nu e singurul eveniment din 
complexul odiseic care să sugereze o inițiere. Relevant este, prin 
structură, şi momentul în care Odysseus este racolat pentru expediţia 
troiană, la care participă împotriva voinţei sale: tocmai 1 se născuse 
fiul, Telemah, şi în aceste condiţii el nu doreşte să îşi părăsească 
soția, pe Penelope. Jurământul îl face însă vulnerabil la chemarea 
aheilor; pentru a scăpa, totuşi, de înrolare, el se preface nebun în 
momentul în care delegaţia aheilor, formată din Agamemnon, 
Menelaos, Nestor şi Palamedes, soseşte în Ithaca, apucându-se de arat 
cu un plug la care înjugase un asin şi un cal, pentru a semăna sare în 
brazdă. Palamedes dejoacă stratagema lui Odysseus, aşezându-l în 
calea plugului pe micuțul Telemah; fireşte, Odysseus opreşte plugul 
înainte de a da peste pruncul nevinovat, şi în acest fel le arată tuturor 
că este în toate mințile. 

Dincolo de povestea patetică se află substratul antropologic al 
episodului, el trimițând la morfologia unui rit de inițiere. La sosirea 
delegaţiei ahee, Odysseus regresează într-un stadiu preraţional, chiar 
dacă prefăcătoria lui nu este decât o stratagemă; el se autodistruge, se 
dispersează, pentru a renaşte în calitate de tată: într-adevăr, trezirea 
sa din nebunia simulată nu are loc decât în momentul în care 
Palamedes îi pune la încercare instinctele de tată. Episodul nu are, 
desigur, conotaţia directă a unui rit de inițiere, dar el reiterează un 
scenariu inițiatic tipic, în care, la nivel simbolic, Odyseus trece prin 
„cadavrul" copilului său, pentru a „renaşte". 

Structura de ansamblu a ritului inițiatic este şi mai pregnantă în 
cazul celeilalte stratageme de evitare a înrolării pentru războiul troian, 
al cărei protagonist este marele Ahile. Mama sa, zeiţa Thetys, ştie de 
la ursitoarele Moire că fiul ei va pieri în floarea vârstei dacă va 
participa la război; el va fi, cu certitudine, cel mai însemnat dintre 
eroii care vor asedia Troia, dar nu se va întoarce. In consecinţă, în 
momentul în care Agamemnon şi Menelaos lansează campania de 
recrutare a eroilor pentru expediție, Thetys îl ascunde pe Ahile pe 
insula Skyros, în palatul regelui Lykomedes, unde eroul este pus să 
îmbrace veşminte femeieşti şi să participe la îndeletnicirile specifice 
acestei jumătăți graţioase de umanitate. Singurul care mai cunoaşte 
ascunzătoarea este profetul Calhas, care i-o dezvăluie lui 
Menelaos; Odysseus şi Diomedes o pornesc imediat într-acolo, şi 
pentru a-l deconspira pe erou, recurg la o stratagemă iscusită: ei intră 
în cetatea lui Lykomedes deghizați în negustori, etalând mărfuri 
luxoase, de damă, care încântă privirea prințeselor, numai că în 
mijlocul lor aşează câteva arme. Planul este dus la îndeplinire de către 
însoțitorii negustorilor deghizați, care se prefac că atacă cetatea; 
toți bărbaţii se mobilizează, cel mai înverşunat fiind Ahile, care 
smulge armele dintre podoabele întinse în faţa sa şi se repede cu ele 
pe ziduri, pentru a înfrunta duşmanul. 

Prefăcătoria, regresia iraţională, asumarea vremelnică a unei identități 
străine fac, toate, parte, din recuzita coregrafică a riturilor de inițiere, 
numai că ceea ce ne atrage aici atenţia, în primul rând, este 
spectaculosul motiv al „trecerii prin femeie", ilustrat de veşmintele de 
împrumut ale lui Ahile. Orchestratoarea acestei deghizări este mama, 
detaliu care aproape că nu mai trebuia precizat, fiindcă „trecerea prin 
mamă" - cu sensul separării de ea - este momentul inaugural 
indispensabil al oricărei iniţieri. 

Coregrafia clasică arată în felul următor: în momentul în care neofitul 
este pregătit să înfrunte probele fizice ale ritului inițiatic, mama lui 
îmbracă haine cernite, îşi jeleşte fiul, ca şi cum acesta ar pleca pentru 
totdeauna, în moarte. Simbolic, şi chiar efectiv, are toate motivele să 
procedeze astfel: odată plecat din casa părintească, neofitul devenit 
iniţiat nu va reveni niciodată acolo, întorcându-se, de regulă, la „casa 
bărbaților”, pentru a se pregău de căsătorie. Prin inițiere, identitatea 
lui naturală va „muri", fiind înlocuită cu cea culturală: ca o regulă, 
comunitățile arhaice nu recunosc identitatea naturală, ci numai pe 
aceea culturală, dobândită prin intermediul inițierii. în unele triburi 
arhaice, această disjuncţie este marcată de tabuizarea relației dintre 
inițiat şi părinți în viaţa de după inițiere: ei se prefac că nu se mai 
cunosc, mimează ignoranţa reciprocă, chiar dacă se întâmplă să se 
întâlnească pe potecile aşezării sau cu prilejul unor îndeletniciri 
comune. Chiar şi în comunităţile religioase bine structurate, 
raționalizate, din zilele noastre, vestigiile acestui obicei aparent bizar 
reapar în momentul abordării spațiului sacral, fie el biserică sau 
moschee: femeile stau separat de bărbaţi, de regulă în stânga - partea 
malefică - a incintei, şi nu comunică în timpul ritului, ca şi cum nu s- 
ar cunoaşte. 

în cazul lui Ahile, travestirea prin veşmânt femeiesc nu reprezintă 
singurul indiciu - există unul şi mai pregnant, asociat, din nou, 
mamei. Protoistoria mitului atribuie biografiei lui Ahile un episod 
similar celui pe care-l avem, în forma sa clasică, în 

122 


complexul lui Demeter. Ştiind de la Moire că fiul său va muri tânăr, 
Thetys freacă cu ambrozie pruncul şi îl ţine în foc pentru a-i conferi 
nemurirea, numai că într-o noapte Peleus se trezeşte, întrerupe ritul şi 
îl încredinţează pe Ahile centaurului Cheiron, îndepărtându-l de 
mamă. în fel acesta, mama ,„moare" pentru el, la nivel simbolic, 
episod care intră în consonanţă cu restul mirului. 

Separarea de mamă a neofitului este înscenată în unele comunități 
arhaice printr-un gest pe care nu îl găsim peste tot, dar este de o 
relevanță simbolică deosebită. înveşmântată în haine cernite, mama 
îşi desface picioarele, neofitul plecând spre locul de inițiere printre 
picioarele ei, în sensul invers naşterii. „Trecerea prin mamă" apare şi 
aici; pe de altă parte, ea are rolul de prag, de loc de trecere între două 
identități, cea naturală şi cea culturală, ceea ce ne duce la cartea 
clasică a ritualisticii de inițiere: lucrarea lui Arnold van Gennep, 
Riturile de trecere, publicată la noi în traducere în anul 1996. 
„Riturile săvârşite chiar pe prag - scrie Arnold van Gennep - sunt 
rituri de limită” (p. 29), „rituri de separare" de lumea anterioară, 
făcând parte din categoria riturilor preliminare ale unei coregrafii de 
iniţiere. întregul scenariu cuprinde, în esenţă, trei momente 
concatenate între ele: 

- separarea neofitului de identitatea naturală în care vieţuise până 
atunci (riturile de dezagregare); 

inițiere propriu-zisă, suportată într-un spaţiu extracomunitar, care 
comportă, la rândul ei, cinci subfaze: 1) probele de anduranţă, foarte 
dureroase, pe care le suportă neofiții; 2) „îngurgitarea" lor de către 
animalul totemic, adică trecerea prin „originile" comunităţii şi 
regurgitarea lor ca „nou-născuţi" (moartea lor ca „om natural" şi 
renaşterea ca „individ cultural"; 3) aflarea miturilor de origine ale 
comunității, care sunt de regulă adevăruri ezoterice, comunicate în 
condiţii restrictive speciale; 4) imitarea mitului constitutiv al 
comunităţii, de obicei sub forma unei vânători a animalului totemic, 
la care iau parte 

toți inițiați, fiecare dintre ei trebuind să treacă „proba sângelui", a 
uciderii; 5) consubstanţializarea prin consumarea cărnii animalului 
vânat, sub forma unei mese ritualice ale cărei resturi se distrug - de 
obicei prin ardere -, pe motivul că ele sunt „contaminate" cu 
suprasarcini sacrale, care dacă ar fi duse în spaţiul comunitar, ar 
dezechilibra sacral comunitatea respectivă; - revenirea inițiaților în 
spaţiul comunităţii (riturile de agregare, de reintegrare). 

Concluzia minimală pe care o putem stabili până acum este că 
miturile cosmogonice .şi sacrificiile sunt intercalate în structura 
integrativă a unui rit de inițiere. Miturile cosmogonice le sunt relatate 
neofiților după ce aceştia trec cu succes probele de anduranţă şi 
depăşesc „proba întunericului" (sunt îngurgitaţi de către animalul 
totemic al tribului şi regurgitaţi, ceea ce înseamnă, la nivelul primei 
secvenţe, distrugerea ca atare a corpului): abia în această fază ei 
dobândesc drepturi sacrale depline în cadrul comunităţii, fiind 
„consacraţi" prin ascultarea miturilor. Sacrificiul intră în logica ritului 
de inițiere prin actul de repetare a vânătorii primordiale, ceea ce 
presupune că fiecare nou iniţiat trebuie să ucidă, pentru a trece 
personal proba sângelui. 

Acestei problematici Freud i-a dedicat, în Totem şi tabu (1913; ed. 
rom. 1991, în voi. I de Opere), o interpretare originală, pe care o vom 
rezuma. Subulitatea demonstraţiei rezidă in faptul că ea nu se 
datorează unui antropolog de profesie, ci unui om care priveşte 
mentalitatea arhaică din perspectiva psihologiei adâncurilor. Freud 
porneşte de la câteva aserțiuni asociate direct structurii riturilor de 
inițiere, pe care le vom putea folosi şi în abordarea generală a 
fenomenului. Concret, este vorba de faptul că proba sângelui din 
coregrafia ritului de iniţiere - atunci când neofitul, „renăscut" ca 
identitate culturală, participă la uciderea animalului totemic al tribului 
- reprezintă, strict sintactic, un ultraj („crimă") la adresa originii 
sacrale a comunității: vânând animalul totemic, asociat, în subsidiar 
„Părintelui" cosmogonic 

al comunităţii respective, inițiatul experimentează terifianta maximă 
de care poate avea cineva parte; aceea de a ridica mâna, de a „ucide" 
originea comunităţii sale. Toate acestea - subliniază Freud - se petrec 
într-o fază premorală a umanităţii, şi traduc raportul cel mai 
înspăimântător pe care îl poate avea cineva cu sacrul. 

Pe de altă parte, parentajul abuziv intră - cum am văzut -în ecuaţia de 
bază a multor cosmogonii: Tiamat, Uranos, Kronos, Ymir, Yahwe 
chiar - prin sacrificiile de primogenitură pe care le cere - intră în 
categoria părinților cosmogonici abuzivi, prin a căror înlăturare, de 
cele mai multe ori violentă, este creată lumea. Urmărind structura - 
sugerează Freud -, noi mai putem sesiza şi o altă similitudine: prin 
intermediul sacrificiului primordial, al fiilor răsculați împotriva 
tatălui, se înlocuieşte paradigma paternă cu una. fraternă, compusă 
din zeii generaţiei secunde care iau parte la „crimă": „hoarda paternă 
- scrie Freud (op. cit., p. 153) - a fost înlocuită de clanul fratern, 
întemeiat pe legăturile de sânge. Societatea se bazează acum pe 
complicitatea la o crimă săvârşită îft comun, religia pe conştiinţa 
vinovăţiei şi pe căința subsecventă, morala pe necesitățile acestei 
societăți, pe de o parte, şi pe trebuinţa de ispăşire generată de 
conştiinţa vinovăţiei, pe de altă parte." 

Cum se ajunge la morală, din unicitatea unui fapt premoral (crima 
totemică) ? Prin - arată Freud - serializarea retorică (sau ideologică, 
am spune noi azi) a crimei dintâi: zeii tineri, reuniți într-un „clan 
fratern" al cărui secret covârşitor este uciderea în comun a „Tatălui, 
prezintă crima ca fiind necesară pentru buna funcţionare ulterioară a 
lumii. în acest fel, crima totemică se transformă în rit, adică într-un 
fenomen de serializare exorcizantă: prezentând crima ca fiind 
„necesară", ba mai mult, sugerând că ea va fi periodic reiterată de 
acum încolo, pentru ca universul să „funcţioneze" cum se cuvine, 
frații tineri exorcizează, spulberă spaima exercitată de către omor prin 
- spune Freud -«supunere retroactivă" (ibid., p. 150). 

Conţinutul acesteia este, şi el, foarte subtil. Pe de o parte, reprezintă 
interiorizarea unei culpe, adică a unei negativități, ceea ce duce la 
definirea oricărei morale ca pe un fenomen de exorcism, ceea ce 
înseamnă, pe scurt, faptul că, metodologic vorbind, dacă dorim să 
cercetăm motivaţia metafizică sau psihologică a unei morale, trebuie 
să vedem nu ceea ce această morală relevă, prezintă ca pozitivitate, ci, 
dimpotrivă, ceea ce ascunde. Mergând pe această ecuaţie străveche de 
psihologie politică, mulţi exegeţi ai polisului grec (Fustei de 
Coulanges, Jean-Pierre Vernant, Moses I. Finley), au pus la baza 
funcţionării destul de bizare a cetăţii ateniene raționalizarea spaimelor 
pe care această cetate le încearcă: poliantropia (teama pricinuită de 
înmulțirea numărului de locuitori peste nivelul de subzistență al 
cetății), dezordinea (vizibilă în raporturile dintre cetate şi ritul 
dionisiac, sau chiar în relațiile tensionate cu secta orficilor) sau râsul, 
anatemizat, de pildă, în Republica lui Platon (II, 388e sq., Opere, V, 
p. 159), unde Socrate spune: „însă oamenii noştri nu trebuie nici 
râsul să-l iubească. Căci atunci când cineva ar izbucni într-un hohot 
de râs nestăvilit, un astfel de exces aduce o schimbare excesivă. [...] 
Deci, dacă cineva ar înfățișa oameni Slăviți stăpâniţi de râs, nu va 
trebui să primim asemenea versuri şi cu atât mai puţin dacă ar fi 
vorba de zei." 

Revenind la raportul dintre inițiere şi sacrificiu, să mai precizăm şi un 
alt aspect, legat de modul în care un om al unei comunități arhaice îşi 
reprezintă individualitatea unui preopinent, sau - termenul e departe 
de a fi cel mai potrivit - „persoana". Pentru noi, ea înseamnă atât 
aspectul exterior, plăcut sau dezagreabil, cât şi suma - pozitivă sau 
negativă - a însuşirilor sale lăuntrice: întregul moral şi afectiv pe care 
această persoană îl circumscrie, altruismul său, sau, dimpotrivă, 
laturile sale incomode. Pentru omul comunităţii arhaice, însă, corpul 
ca atare - aici, „lăuntricitatea" e total irelevantă... - e perceput ca un 
înveliş de sacralitate, cu o dublă deschidere: acest înveliş are o 
relevanţă ontologică - el este persoana pe care o am în faţă, cu 

care mă confrunt, cu care iau masa sau care îmi oferă un cadou, adică: 
o sursă de suprasarcină sacrală - şi, pe de altă parte, el reprezintă 
legătura dintre respectiva entitate şi originea ei sacrală, dobândită, în 
cazul oamenilor trecuţi printr-un rit de inițiere, prin 
consubtanţializarea pe care o întâlnim de mai multe ori în perimetrul 
unui asemenea rit. 

In consecinţă, atunci când cineva ucide - am în vedere aici întreg 
spectrul sintactic al crimei, de la sacrificiul totemic originar la 
„Simpla" participare a cuiva la o vânătoare banală, unde se doboară 
animale pentru hrană -, el comite un act de lez-sacralitate: aduce 
atingere unui echilibru de sacralitate, provoacă un efect dual, benefic 
sau malefic, în funcție de situație. Consecința e că sacrul, în indiferent 
ce formă s-ar manifesta el, are o accepțiune duală în antropologie, în 
dezacord cu unilateralizarea cu care ne-a obişnuit mentalitate creştină: 
sacrul e benefic şi malefic totodată, energetizează şi maculează 
simultan, ceea ce îl obligă pe omul comunităţii arhaice să stea mereu 
la mijloc: nici prea departe de sursa sacrală ca atare, dar nici prea 
aproape, pentru a evita contaminarea negativă. [Pt. aprofundarea 
temei, v.: Emile Durkheim, Formele elementare ale vieții religioase, 
ed. rom. 1995, cap. V: Riturile piaculare şi ambiguitatea noțiunii de 
sacru; M. Eliade: Sacru şi profan; Aspecte ale mitului; A. R. 
Radcliffe-Brown, Structură şi funcţie în societatea primitivă, ed. rom. 
2000, cap. Despre tabu; Arnold van Gennep, Riturile de trecere, ed. 
cit., cap. I: Clasificarea riturilor; Idem, Totemismul. Starea actuală a 
problemei totemice, ed. rom. 2000; Marcel Mauss - Henri Hubert, 
Teoria generală a magiei, ed. rom. 1996; Idem, Eseu despre natura şi 
funcția sacrificiului, ed. rom. 1997; Marcel Mauss, Eseu despre dar, 
ed. rom. 1993; Julius Ries, Sacrul, ed. rom. 2003.] 

Dubla accepţiune a sacrului este cel mai potrivit reprezentată în 
relaţie cu totemismul şi cu interdicția sacrală, tabu, ultimul termen 
fiind, în polineziană, opusul noţional al lui noa (îngăduit, accesibil, 
obişnuit). Tabu-vl presupune existenţa unei 

energii sacrale misterioase, Mana, care poate lipsi sau poate fi, 
dimpotrivă, dozată în exces. Contactul cu mana - fie el benefic sau 
malefic - dezechilibrează portanta sacrală a cuiva, motiv pentru care 
cel atins de suprasarcina sacrală trebuie să se „purifice"” pentru a 
redobândi echilibrul de sacralitate. Putem observa această dinamică 
neutralizatoare la o vânătoare banală, întreprinsă cu scopul asigurării 
mijloacelor de subzistență. Plecarea ca atare a vânătorului este 
precedată, de regulă, de rituri de „îmblânzire” a portantei sacrale a 
animalului care urmează să fie sacrificat. De regulă, acest lucru se 
produce prin intermediul unui simulacru anticipativ: conturul 
animalului este desenat pe nisip (în alte locuri se aduce o efigie a 
animalului respectiv, un dublet): acestea sunt în prealabil 
„îmblânzite" de către participanţii la rit; se rostesc formule de 
„lertare", i se „explică" victimei motivele pentru care va fi sacrificată, 
etc. Apoi efigia sau conturul sunt înțepate cu sulița, lovite cu săgeți 
sau incizate cu săbii, pentru ca puterea ostilă a animalului să fie 
neutralizată. După vânătoare, dacă aceasta s-a soldat cu un succes, 
ritul de lustrare (neutralizare a portantei sacrale excedentare) se 
petrece la graniţa exterioară a comunităţii, înainte ca leşul să fie 
introdus în perimetrul comunitar: el este „spălat" de energia sacrală 
suplimentară, şi în acest fel dobândeşte drept de liberă intrare în 
spaţiul comunitar. 

Sintaxa vânătorii pe care am descris-o e arhicunoscută în ritualistică, 
motiv pentru care ne limităm să adăugăm doar câteva remarci, utile 
pentru înţelegerea generală a fenomenului. Toate au în vedere, fără 
excepţie, economia sacrală a comunităţii: e singurul punct de vedere 
pe care trebuie să îl luăm în considerare. în consecinţă, orice 
asemenea rit - chiar şi vânătoarea în aparenţă anodină - e un fapt 
public: el este cunoscut de către toată lumea, se comunică în prealabil 
comunității. Nici un membru al vreunei comunităţi arhaice nu pleacă 
„pe ascuns" la vânat, la adăpost de privirile eventual „invidioase” sau 
„frustrate" ale celorlalți; dimpotrivă,, el transformă acțiunea sa 

într-un gest public, pentru ca în acest fel portanta sacrală excedentară 
a acțiunii cinegetice să se neutralizeze. La celălalt capăt al acţiunii, 
carnea animalului vânat se distribuie, în parte, zeilor, căpeteniei şi 
unor familii din proximitate, de regulă rude: niciodată ea nu este 
consumată exclusiv de către cel care vânează. Toate acestea au ca 
substrat decretarea acţiunii ca fapt public; dacă nu s-ar întâmpla aşa, 
câțiva membri ai comunității -sau chiar comunitatea ca atare, luată în 
întregimea sa - ar resimţi o anxietate sacrală: echilibrul de sacralitate 
a fost ameninţat, perturbat, ceea ce impune gesturi compensative de 
neutralizare. 

Situaţia e generală, dar o ilustrăm printr-un caz particular al riturilor 
de trecere şi de prag, acela funerar. O comunitate arhaică nu 
reacționează la moarte aşa cum o facem noi; pentru ea, apariția unui 
cadavru undeva în comunitate înseamnă că acolo „s-a deschis o 
poartă spre moarte", prin care pot pătrunde în lumea celor vii energii 
sacrale negative, care pot dezechilibra economia de sacralitate a 
comunității. în consecință, „poarta" respectivă trebuie să fie „închisă" 
(profesorul Nicolae Bot a lucrat, la noi, foarte mult pe această temă), 
motiv pentru care „legarea" mortului şi accesoriile complexului 
legător din domeniul ritualisticii thanatice devin prioritare: nu 
reverenţa faţă de cel dispărut guvernează, aici, doliul, ci dorinţa de a-l 
„lega" pentru totdeauna pe mort de lumea de dincolo, pentru a nu se 
mai întoarce. 

Interacțiunea sacrală din complexul funerar se mai manifestă sub un 
anumit aspect particular, pe care îl putem, de asemenea, generaliza: 
prin ex-teritorializarea excedentului de sacralitate produs de cadavru, 
prin izolarea sa simbolică de restul comunităţii, cazul antropologic cel 
mai cunoscut fiind sărbătoarea. O comunitate arhaică generează 
sărbători nu pentru a-i „bucura" pe membri săi, sau pentru a le 
întreține buna-dispoziţie, ci pentru a izola simbolic - spațial şi 
temporal - un exces de sacralitate care o ameninţă şi pentru a 
neutraliza acest surplus. Să luăm, de pildă, cazul unei înmormântări, 
aşa cum o 

cunoaştem noi din zilele noastre: oamenii se îmbracă frumos, mortul 
este şi el pregătit, cu hainele sale cele mai bune, sunt orânduite 
bucatele, băutura, casa mortului devine, vremelnic, centrul 
comunității, toate acestea sugerând ex-temporalizare şi ex- 
teritorializare. în Bucovina, am întâlnit personal, la Dorna 
Candrenilor, şi alte aspecte, care ţin tot de logica unei izolări 
intracomunitare prin intermediul „sărbătorii”. în primul rând, chiar 
dacă decesul ajunge să fie cunoscut rapid în sat - lucru care, de obicei, 
se întâmplă -, nimeni nu merge la casa mortului până când familia 
acestuia nu termină preparativele de ex-teritorializare. La priveghi, un 
suflător în bucium anunţă, din afara gospodăriei, toate sosirile, pentru 
ca portanta sacrală a contactului cu casa mortului să se neutralizeze în 
patru zări. In biserică, există un moment dramatic - şi, în mod 
paradoxal, violent sau chiar gălăgios - când copiii sunt îndemnați să 
desfacă pomul celui decedat, care e purtat tot timpul pe lângă sicriu. 
Se creează o busculadă, „sălbatică" în raport cu locul în care se 
desfăşoară acţiunea - o biserică -, şi „roadele" pomului - în cazul de 
faţă bomboane, prăjituri, în general dulciuri - sunt smulse cu frenezie. 
Momentul demonstrează că orice rit funerar este, simultan, şi un 
sacrificiu. 

Vestigiile acestei neutralizări a portantei sacrale excedentare le găsim 
peste tot în antropologie; voi lua, intenţionat, câteva cazuri 
raționalizate, pentru a demonstra că ritul neutralizării funcționează 
chiar şi acolo unde aspectele mitice originare au fost estompate. 
James George Frazer (Creanga de aur, ed. rom. 1980, voi. II, cap. 
XX/3) a dedicat un capitol separat Tabuurilor privind femeile în 
perioada menstruației şi a naşterii: menstruaţia, dar şi naşterea, sunt 
resimtite ca „deschideri de porţi”, prin care intră în comunitate surse 
de suprasacralizare, motiv pentru care femeile ajunse în situațiile 
respective sunt izolate, de-teritorializate în raport cu spațiul comunitar 
şi supuse unor interdicții care presupun dezagregare. După naştere, 
sau la terminarea ciclului, 

ele sunt reagregate, prin intermediul unor rituri de egalizare a funcției 
sacrale. în privinţa naşterii, lucrurile par a fi, totuşi, puţin mai 
complicate, fiindcă prin eliberarea de sarcină, femeia aduce în 
comunitate o „suprasarcină sacrală", sub forma, evident, a unui copil. 
Dificultatea ritualistică a situaţiei vine, în cazul de faţă, din 
virtualitatea funestă a gemelarităţii, asocierea gemenilor cu 
negativitatea fiind prezentă în multe comunităţi arhaice, unde naşterea 
gemenilor este resimțită ca un dezechilibru sacral care nu poate fi 
neutralizat, motiv pentru care, în multe comunităţi arhaice, unul dintre 
cei doi gemeni este sacrificat. [Pt. gemeni, v. J. R. Harris, The Cult of the 
Twins, Cambridge University Press, 1906; E. M. Loeb, The Twin Cult in the 
Old and New World. In: Miscellania P. Rivet, Mexico City, 1958, voi. I; W. H. 
Sangree, La gemellite et le principe d'ambiguite. In: L'Homme, 11/1971; A. 
Adler, Les jumeaux sont rois. Ibid, 13/1973, le cahier; D. Ward, The Divine 
Twins. An Indo-European Myth in Germanic Tradition. In: Folklore Studies, 

19, Berkeley - Los Angeles, 1968; L. Levi-Makarius, Le sacre et la violation des 
interdits, Paris, 1974; Vincent and Margaret Gaddis, The Curious World of the 
Twins, Hawthorn Books, New York, 1972; Peter Packer, Death of the Other 
Seif Cowles Book Co., New York, 1970; Rene Zazzo, Les jumeaux, le couple et 
la personne, PUF, Paris, 1960; Peter J. Mittler, The Study of the Twins, 
Harmondsworth, Penguin Books, 1971; Georges Dumezil, Le roman des 
jumeaux et autres essais. Vingt-cinq esquisses de mythologie (76-100) publies 
par Joel H. Grisward, NRF, Gallimard, Paris, 1995] 

Un caz cu totul special apare în sacrificiile de primogenitură, 
episodul din Geneza 22, când Yahwe îi cere lui Avraam să-l sacrifice 
pe unicul său fiu, Isaac, fiind cel mai cunoscut. Morfologic, ritul 
corespunde unei coregrafii de exteritorializare: la indicația lui Yahwe, 
Avraam călătoreşte trei zile până la muntele unde se va săvârşi 
„arderea de tot", motivaţia imediată fiind - aşa cum bine se ştie - 
verificarea tăriei de credință pe care o are tatăl. Sub aspect ritualic, 
însă, sacrificiul de primogenitură - 

cunoscut la multe popoare - se explică prin credinţa că suprasarcina 
sacrală pe care o reprezintă primul născut nu poate fi neutralizată; el 
trebuie să dispară, în condiţii de regulă ceremoniale, pentru ca familia 
- Şi, prin intermediul ei, întreaga comunitate - să se reechilibreze 
sacral. Inversul formulei este valabil pentru cutumele de succesiune: 
moştenirea îi revine, de regulă, tot primului născut (în timpuri mai 
noi, desigur, când el nu mai este eliminat sacrificial), fiindcă în fiinţa 
lui se concentrează doza majoră de sacralitate a familiei. 

Există şi două vestigii raționalizate ale acestei stări de fapt, care apar 
în locuri geografic îndepărtate una de cealaltă, în forme degradate, 
menite să trimită doar estompat spre motivaţia antropologică 
originară. în Epopeea lui Ghilgamesh, eroul cu acest nume, rege al 
străvechiului oraş Uruk, se comportă imprevizibil şi abuziv cu supuşii 
săi, aflându-se foarte departe de paradigma suveranului înţelept, care 
conduce prin intermediul unor legi şi fapte drepte. Dimpotrivă, 
Ghilgamesh exasperează Urukul: desparte soți de soţii, copii de 
părinți, motiv pentru care locuitorii cetăţii li se adresează zeilor, 
pentru a lua măsurile corective care se impun. In aparenţă, ne aflăm în 
faţa unui abuz social şi politic; cel puţin, aceasta e accepțiunea pe care 
i-am da-o noi, azi. Apelul la zei demonstrează însă faptul că, în 
spaţiul sumeriano-babilonian în care se petrece acțiunea, 
comportamentul stihial al lui Ghilgamesh este resimțit ca un exces 
sacral. Se întâmplă ca şi cum sacrul ar fi în mod excesiv concentrat în 
posesia unei singure persoane; în consecinţă, zeii decid să făurească, 
în afara cetăţii, o contrapartidă a lui Ghilgamesh, un sălbatic de o 
forță neobişnuită, de asemenea stihială, Enkidu, prin apariţia căruia 
portanta exclusivă a sacrului se „împarte”. 

Al doilea caz este, în aparenţă, unul strict politic, şi apare în adunările 
căpeteniilor din Jliada lui Homer, unde accesul cuiva la cuvânt este 
precedat de luarea în mână a unui sceptru; acesta circulă de la 
căpetenie la căpetenie, este cerut, şi în acest fel 

portanta sacrală excesivă a căpeteniilor este, rând pe rând, 
neutralizată. Concluzia pe care o putem stabili, inventariind toate 
aceste exemple, este în consonanţă cu teza echilibrului de sacralitate 
pe care deja am amintit-o: rostul primordial al sacrificiului, la 
nivelul unei comunități arhaice, nu este acela de a tranzacționa o 
relație cu divinul - prin intermediul unei ofrande, în schimbul căreia 
te aştepţi ca zeul să îți întoarcă anumite beneficii (do ut des) -, ci de a 
neutraliza dezechilibrul sacral al comunității respective. Ne aflăm, 
aici, în faţa unei modificări de nuanţă: miza sacrificiului nu se mai 
explică prin relaţia de aservire față de divin, ci prin economia 
intrinsecă de sacralitate a comunității respective. 

Formulând mai frapant lucrurile: prin intermediul unui sacrificiu, o 
comunitate se apără pe sine de un exces de sacralitate. Putem înţelege 
acest fenomen prin separarea - strict metodologică, bună doar pentru 
uzul demonstraţiei de faţă - a riturilor închise şi a riturilor deschise 
care apar în economia de viaţă a unei comunități. înţelegem prin „rit 
închis" ansamblul riturilor de integrare a portantelor sacrale; 
dimpotrivă, „riturile deschise" sunt fenomene de decompresie, de 
eliberare de suprasarcină sacrală. 

Cel care a lucrat foarte bine pe asemenea teme, atrăgând atenţia 
asupra faptului că o societate produce întotdeauna - şi simultan - 
structuri ŞI antistructuri, geneza lor fiind permanentă, a fost Victor 
Turner (The Ritual Process. Structure and Anti-Structure, Corneli 
University Press, Ithaca, New York, 1977). După demonstraţia, foarte 
subtilă, din carte, orice comunitate care acționează în conformitate 
cu legile echilibrului de sacralitate - şi nu e lege care să 
funcţioneze mai bine la nivelul unei societăţi... -, generează rituri sau 
gesturi de apropiere de sacru, dar, totodată, şi anti-rituri, prin 
intermediul cărora ea se apără de un exces de sacralitate. în categoria 
riturilor de agregare a sacrului - demonstrează Victor Turner - trebuie 
să includem ansamblul riturilor de resacralizare secvenţială cu care 
suntem 

obişnuiţi: riturile anuale de fertilizare, ofrandele animale sau vegetale, 
reiterarea cosmogoniilor prin simulacre etc. Dimpotrivă, în categoria 
formelor deschise intră sărbătorile de luxurianţă sau de exces: 
carnavalul, jocurile histrionice, diferitele rituri cu substrat comic, 
riturile de deriziune etc. 

E suficient să ne gândim, în prelungirea demonstraţiei antropologului 
american, la funcția sacrală a nebunului de curte din Europa Evului 
Mediu sau chiar din secole mai apropiate de noi. în aparenţă, rolul 
histrionului de la curțile regale sau imperiale a fost acela de a-i distra 
pe suverani şi curteni, fapt care se şi întâmpla, în forme uneori 
spumoase, uneori subversive sub aspect politic, fiindcă nebunul de 
curte putea rosti, fără să fie pedepsit, adevăruri neplăcute pe care alții, 
din prudenţă, şi le reprimau. Din această cauză, el devenea, nu o dată, 
o platformă de manipulare pentru anturajul suveranului, fiind folosit 
pentru comunicarea unor opinii defavorabile, care, spuse direct, ar fi 
atras asupra autorilor acţiuni punitive sângeroase. Aceste 
aspecte sunt bine cunoscute, motiv pentru care insistența asupra lor ar 
putea deveni obositoare. Interesantă este, însă, motivaţia 
antropologică a prezenţei nebunului de curte în umbra 
suveranului, de care - aproape sigur - mulți „beneficiari" nici nu erau 
conştienţi: prin prezenţa nebunului de curte, care se identifica, 
antitetic, cu suveranul, sacrul concentrat la nivelul suveranului se 
dispersa, realizându-se în acest fel un rit de neutralizare a portantei 
sacrale excesive. Concret, au fost şi cazuri în istorie când nebuni de 
curte au fost sacrificați în locul suveranului, gestul fiind echivalat 
unor rituri de lustrație; dacă suveranul şi nebunul de curte n-ar fi fost 
receptaţi ca fiind „o singură persoană", această substituție n-ar fi fost 
posibilă. [Pt. aprofundarea temei, v. Paul Radin, Trickster. A Study in 
American Indian Mythology. Philosophical Library, New York, 
1956; William J. Hynes, William G. Doty (ed.), Mythical Trickster 
Figures. Contours, Contexts, and Criticisms. The University of 
Alabama Press, Tuscaloosa London, 1997; Beatrice K. Otto, 

Fools Are Everywhere. The Court Jester Around the World, The 
University of Chicago Press, Chicago London, 2001.] 
Demonstrația lui Victor Turner are, însă, şi o subtilitate în 
plus, care ne aduce în proximitatea superbei lucrări a lui Rene 
Girard, Violenţa şi sacrul (ed. rom. 1995). Orice societate - deci şi 
comunitățile arhaice -, sugerează Victor Turner, se împart, ca 
tipuri de gestionare a timpului, între rutină şi descongestionare; 
i prin rutină se „acumulează" timp, într-o regularitate cotidiană 
; aparent ternă, în care fiecare clipă este egală cu cealaltă, în vreme 
'f ce prin descongestionare, o comunitate se eliberează de povara 
e acumulată a timpului rutinier. Nuanţa demonstrației lui Victor 
Turner constă în cronologia aleatorie a descongestiei: pe lângă 
sărbătorile de regularitate anuală (cele de întâmpinare a anului 
; nou, cele solstiţiale etc), orice societate generează sărbători 
spontane, prin intermediul cărora suprasarcina sacrală şi 
tensiunea acumulată prin intermediul regularității sunt 
eliminate. 
In frumoasa carte a lui Rene Girard, acest fenomen de decompresie 
periodică se produce prin raportul dintre sacrificiu şi „violență 
sacrificial": eterogenitatea tranzacţiilor sacrale din viaţa de fiecare 
zi (plecarea cuiva la vânătoare, sosirea străinilor în comunitate, 
menstruaţii, naşteri, decese etc. etc.) produce la nivelul fiecărei 
comunităţi - demonstrează Rene Girard - o continuă acumulare de 
sarcini sacrale excedentare (,, criza. sacrificială"), pentru a căror 
eliberare societatea „nu are timp" să aştepte o dată anume, fiindcă 
până atunci funcţionarea sa sacrală s-ar perturba periculos. în 
consecinţă, comunitatea respectivă improvizează, cu frenezie chiar, 
sacrificii şi în afara perioadelor obişnuite de ofrande, pentru a se 
reechilibra sacral. Condiţia acestor sacrificii neregulate este 
neutralitatea sacrală a victimei: de regulă, aceasta este aleatoriu 
aleasă, chiar prinsă la drumul mare, şi încredinţată morţii fără să fi 
purtat vreo vină anume. 
Ajungem în acest fel la morfologia „ţapului ispăşitor”, căreia acelaşi 
Rene Girard îi va dedica - în afara paginilor din 

Violenţa şi sacrul - o carte separată: Țapul ispăşitor (ed. rom. 2000). 
Ritul apare, de altfel, şi în Vechiul Testament, în Leviticul 16, unde 
beneficiarul sacrificiului periodic de lustraţie este demonul deşertului, 
Azazel, într-un context cosmologic în care se sugerează că buna 
funcţionare a universului este „împărțită" între Divinitate şi Azazel; 
dualismul sincretic, pre-yahwist al formulei - destul de bizare, de 
altfel - se mai discută de către exegeţi. 

Nu vom insista asupra aspectelor teoretice ale ritului ţapului ispăşitor, 
ci vom aplica modelul asupra unor forme raţionalizate foarte 
cunoscute din Grecia antică: ritul sacrificiul - şi inițiatic, totodată - 
dionisiac şi ritul social care însoţeşte reprezentarea unei tragedii 
antice. Cu unele dintre aceste aspecte ne-am ocupat deja în volumul 
De la Herakles la Eulenspiegel. Eroicul (2001; cap. Jocuri şi 
spectacole), ceea ce ne va determina să repetăm lucruri deja 
cunoscute. Am ales aceste două exemple dintr-un motiv cât se poate 
de simplu: în ambele cazuri, demonstraţia pe care o preconizăm 
merge într-o direcție contrară opiniilor obişnuite, care privilegiază 
riturile „închise", integrative. în cazul ritului dionisiac, se insistă cu 
precădere pe epifania lui Dionysos, întâmpinată exuberant de către 
participanţii la rit, dar se uită aspectul complementar şi antitetic al 
coregrafiei, pe care exegezele foarte avizate nu uită să îl amintească, 
şi anume că Dionysos este întâmpinat doar pentru a fi ulterior 
sacrificat şi expulzat din comunitatea inițiaţilor. Ca atare, ritul are 
două jumătăţi antitetice: prin epidemie se marchează bucuria 
întâmpinării exuberante a zeului, iar prin apodemie, plecarea sa în 
lumea de dincolo (ocultarea), „moartea" zeului. Orice rit dionisiac 
complet - piesa Bacchantele a lui Euripide stă mărturie în acest sens - 
converteşte bucuria în tristeţe şi lamentaţie, sau, altfel spus: viața în 
moarte. Coregrafia finală a unui asemenea rit este întotdeauna 
funerară: dubletul acesta funcţionează perfect în scenariul complet al 
ritului, cele 

două momente extreme - exuberanţa extazului şi jelania morții - 
neputând fi separate între ele. 

Asimilate Marilor Dionisii, sărbători civice prin care îşi câştigau 
legitimitate în polis, tragediile antice au şi ele - cum a demonstrat 
Guy Rachet în Tragedia greacă (ed. rom. 1980) structura unor rituri 
de lustraţie, de expulzare, tragoidia fiind cântecul vesel-funerar 
intonat cu prilejul sărbătorilor ţapului ispăşitor. într-o tragedie - cum a 
demonstrat încă Aristotel, în Poetica - un personaj cu însuşiri 
deosebite cade sub incidenţa greşelii tragice - hamartia -, fiind apoi 
expulzat ritualic. Uneori, vina nu îi aparţine, ci o moşteneşte 
genealogic; cu toate acestea, procesul de lustrație nu poate fi oprit, ci 
îşi urmează nemilos cursul. Pe de altă parte, sub aspect strict uman 
sau logic, unei asemenea victime i s-ar putea da o şansă să se 
îndrepte; se întâmplă, de multe ori, ca însuşirile sale intrinseci să fie 
atât de nobile, încât reconversia greşelii în calitate umană să pară 
verosimilă. Cu toate acestea, procesul de expulzare e, în toate 
cazurile, implacabil: el nu poate fi oprit, nimic logic nu i se poate 
opune, ceea ce duce la concluzia că, în cetatea antică, spectacolul ca 
atare al tragediei - care dura, câteodată, o jumătate de zi, sau chiar 
mai mult - reprezenta, prin el însuşi, o psihodramă colectivă, prin 
intermediul căreia comunitatea se purifica, expulzând o victimă. Azi, 
noi asistăm la o tragedie ca la un spectacol sublim, înzestrat cu 
conotații morale grave, pe când cetatea antică se raporta la ea - toți 
cetăţenii participând... - ca la un fapt antropologic, ca la un rit, în care 
spectatorul era, în primul rând, participant: zgomotos de multe ori, 
aşa cum îl descriu martorii, deloc tăcut, cum suntem noi azi, şi 
câteodată violent în exprimarea sentimentelor sale. Textele vechi care 
ne-au rămas - nu multe - nu redau, fireşte, contextul social al 
reprezentării: în realitate, contextul era mult mai detensionat decât ni- 
] putem imagina azi, spectacolul însuşi fiind receptat de către 
participanţi ca un katharsis. 

TRAGEDIA GREACĂ 


Vom rezuma în continuare* Excursul lui Gilbert Murray (inclus 
în corpul volumului Themis, de Jane Ellen Harrison) dedicat 
persistenţei formelor ritualice în tragedia greacă. * Profităm - 
considerând că este locul oportun - să parcurgem câteva concepții 
clasice legate de naşterea tragediei, din convingerea că relaționarea 
acestor puncte ar putea furniza desluşiri utile. 

După Hegel”, esenţa tragicului o reprezintă manifestarea forței divine 
la nivelul omului: ,„... putem spune în general - scrie filosoful german 
- că tema propriu-zisă a tragediei originale este divinul, dar nu divinul 
aşa cum constituie el conţinutul conştiinţei religioase ca atare, ci aşa 
cum se incorporează el în lume, în acțiunile individuale..." Expresia 
acestei manifestări, precizează Hegel, este eticul, conceput ca 
substanţa divină filtrată prin interioritatea omului. 

„„... în teoria pe care ne-o dă, în Estetica, privitor la tragedie -scrie 
Johannes Volkelt” -, Hegel este un optimist unilateral. [...] In teoria 
asupra tragediei, Hegel ignoră ascuţirea pesimistă pe care a cunoscut- 
o momentul «negativităţiu» în ideea sa de evoluţie şi îşi îndreaptă 
atenţia unilateral numai asupra concilierii, ca ţel urmărit de evoluţie." 
Citatul de mai sus din Hegel atrage însă atenția şi asupra unei 
sintagme esenţiale în complexul tragic: cea de acțiune individuală, 
potrivit căreia tragicul e reflexul unei circumstanțializări, al unei 
situații, sau - cum o numeşte 

* Reluăm aici pasaje din voi. De la Herakles la Eulenspiegel. Eroicul, 2001: 
pp. 158-181. 

' Gilbert Murray: Excursus on the Ritual Forms Preserved în Greek Tragedy. 
în: Jane Harrison: Themis, ed. cit., pp. 341-363 

? G. W. F. Hegel: Prelegeri de estetică. MI. Traducere de D. D. Roşea. Editura 
Academiei RSR, Bucureşti, 1966, voi. 2, p. 595 

* Johannes Volkelt: Estetica tragicului. în româneşte de Emeric Deutsch. 
Prefață de Alexandru Boboc. Editura Univers, Bucureşti, 1975, p. 178 

Johannes Volkelt” - al unui raport «destinai», perceptibil în „suferinţa 
care îl afectează şi îl doboară pe omul măreț în raportul lui cu 
desfăşurarea umanitală a evenimentelor”. Direcţia tragicului e însă 
unilaterală: prins în fluxul vinei tragice, omul măreț evoluează doar 
spre destrucție, evadarea din lanţul tragic fiind imposibilă: „Tragicul 
este [...] întotdeauna - scrie Volkelt - un proces evolutiv: din germeni 
periculoşi, aflaţi în caractere şi în situații, rezultă conflicte şi lupte 
funeste, suferințe şi fărădelegi; au loc felurite cotituri, vicisitudini, 
încâlciri în desfăşurarea sinistrelor întâmplări; evoluţia distrugerii 
exterioare şi interioare parcurge numeroase trepte de intensitate, până 
ce, în cele din urmă, prăbuşirea este inevitabilă." 

Transpunând totul din domeniul esteticului în acela al psihologiei 
comportamentale, derivate direct din ritualistică, ne putem pune cu 
îndreptăţire întrebarea - parafrazându-l oarecum pe Paul Veyne, cel 
din Au crezut grecii în miturile lor? -: ce anume au văzut grecii în 
tragedie? Care era obiectul admiraţiei cu care au investit ei acest gen 
al artei spectaculare, destul de stereotip ca structură? întrebarea e, 
desigur, necanonică, din categoria acelora care se rostesc doar 
arareori în medii simandicoase, academice. Cu toate acestea, e dificil 
să dai un răspuns satisfăcător, mai ales dacă intri în zonele mişcătoare 
ale psihologiei colective. Tragediile se reprezentau public; la ele 
participa, cu puţine excepții, întreaga cetate. Festivalurile atrăgeau 
spectatori din afara Atenei; casele erau, în marea lor majoritate, pline 
de oaspeți. în mijlocul acestei efervescenţe colective, două întrebări 
se pot strecura discret, fără teama de a comite vreun sacrilegiu: se 
simțeau grecii în largul lor văzând 

* Ibid., p. 160 

° Ibid., p. 76 

€ Paul Veyne: Au crezut grecii în miturile lor? Eseu despre 
imaginația constituantă. Traducere de Bogdan Ghiu. Prefaţă de Zoe 
Petre. Editura Univers, Bucureşti, 1996 

iminenta destrucție a eroilor mari, aduşi pe scenă? Care e morfologia 
reală a acestei bucurii comunitare? 

Tragedia prezenta, prin definiţie, o destrucţie, o „greşeală", o tranziție 
„de la fericire la nenorocire". „O intrigă bine închegată - scrie 
Aristotel în cap. XIII al Poeticii - trebuie să fie [...] simplă mai 
degrabă decât dublă, aşa cum se pretinde. Mai trebuie iarăşi ca 
schimbarea de situaţii să nu ducă de la nenorocire la fericire, ci, 
dimpotrivă, de la fericire la nenorocire, şi nu din pricina unei josnicii 
înnăscute, ci a unei greşeli mari, săvârşite fie de un om cum a fost 
vorba, fie de unul mai bun, mai curând de unul mai rău." 

Tragedia prezintă, aşadar, o fractură existențială, manifestată prin 
căderea în rău, în greşeală, bulversarea unei armonii, concept esențial 
pentru greci. Greşeala - aflăm tot din Poetica lui Aristotel - are 
caracterul unei fatalități, cu rol de iminenţă: ea se va produce cu 
necesitate pe traseul existenţial al cuiva, nici un zeu neavând 
posibilitatea de a îndrepta lucrurile. E un alt tip de religiozitate aici, 
decât cel din Homer: acolo, Athena putea interveni, trăgându-l de păr 
pe Ahile, pentru a preîntâmpina săvârşirea unei nesăbuinţe; aici, 
puterea de imixtiune benefică a zeilor era exclusă. Greşeala tragică 
avea un caracter supraindividual şi suprareligios: odată declanşat de 
zei, prin sancţionarea hybris, mecanismul tragic scăpa de sub control: 
distrugea cu necesitate. La Hesiod (şi în mentalitatea greacă în 
general), hybris avea alternativa lui Dike, a corecţiei existențiale prin 
respectarea zeilor; în tragedie însă, această alternativă lipseşte. 

Tot Aristotel atrage atenția asupra unui alt aspect esenţial: în 
complexul tragic, schimbarea de la bine la rău nu duce „din pricina 
unei josnicii înnăscute”, ci din cauza unei circumstanţe exterioare 
omului: tragedia reprezintă confruntarea omului cu o situaţie, pe care 
aptitudinile sale intrinseci nu o pot influenţa. E o 

' Aristotel: Poetica, ed. cit., p. 69 

. teroare a circumstanţializării existențiale extreme aici: putem 
accepta ideea că grecii se simțeau în largul lor văzând toate acestea? 
Tragicul fixează fiinţa în tensiune, deschide drumul implacabil spre 
moarte, prin consumarea unei anticamere prelungite a ei, care este 
vina: să credem, deci, într-o psihoză colectivă, menită să perpetueze 
voluptuos tensiunea, în locul detensionării, care e legea de bază a 
funcționării oricărui grup? Mai ales că - aşa cum precizează Corul din 
Rugătoarele lui Eschyl -, omul e şi împovărat de grija pentru 
descendenții său, orice gest al lui repercutându-se asupra generaţiilor 
care vin: „Orice te-ai gândi să faci, feciorii şi neamul tău vor plăti lui 
Ares ispaşa cuvenită. la seama bine: puterea lui Zeus e dreaptă." 
Hybris e, în epoca tragediei (la nivelul percepţiei colective, 
normative) o limită pragmatică, nu speculativă, aşa cum o vor 
comenta filosofii. Ea presupunea, într-o primă instanţă, recunoaşterea 
limitei care-l separa pe om de zeu. Această limită avea un nume 
precis: moartea, specifică oamenilor, nespecifică zeilor. în Perșii lui 
Eschyl, Corul o spune fără echivoc: „...mormane de morţi, până-n a 
treia generaţie, vor spune multe primilor oameni că nici un muritor nu 
trebuie să nutrească gânduri mai presus de firea-i trecătoare; căci 
excesul, pârguindu-se, dă spicul greşelii, şi recolta ce se culege e 
recoltă de lacrimi." Idealul e „bogăţia neprimejdioasă", numită tot de 
Eschyl, în Agamemnon; şi aici, hybris are o conotaţie strict 
pragmatică: „Nenorocirea e fiica cutezărilor neîngăduite, la oamenii 
cuprinşi de o trufie vinovată, după ce casele lor s-au umplut de 
bunuri. Mai presus de toate stă măsura. Ceea ce trebuie să dorim e o 
bogăție neprimejdioasă, destulă pentru o minte înțeleaptă." 

Tragedia s-a împărțit întotdeauna în două perspective. Prima e cea 
„înaltă", filosofică: ea laudă limita, ca indiciu de trecere de la inform 
la măreţia formei. „Apariția hotarului - scrie în acest sens Gabriel 
Liiceanu - [...] echivalează cu actul de 

' Gabriel Liiceanu: Despre limită. Editura Humanitas, Bucureşti, 
1994, p. 35 

naştere al ființei." Expresia acestei „hotărâri întru existenţă" este 
tragicul: „Cu tragicul ne aşezăm într-o zonă a ființei populată de 
existente finite şi conştiente. Situaţia tragică nu este compatibilă decât 
cu ființe conştiente, ființe confruntate cu limita." 

Cealaltă perspectivă ţine de psihologia comportamentală de grup. 
Moses I. Finley, în Politics in the Ancient World”, atrage atenția 
asupra erorii de a se confunda mentalitatea greacă antică medie cu 
ideile care ne-au rămas despre această Grecie de la filosofi sau de la 
exegeti; în realitate, puțini înțelegeau sensul profund al unei sentințe 
înțelepte sau al unei tragedii. Sensul metafizic, originar al zoon 
politikon-ukă aristotelic - precizează Moses I. Finley"! - este acela de 
om menit, prin telosvl său, să trăiască în structuri urbane de tip polis: 
deci, să accepte limite. De aceea, preocuparea primordială a cetății- 
stat se lega de un concept numit stâsis, semnificând dezordinea din 
interiorul zidurilor: omul de rând era chemat, prin comportamentul 
său, să nu provoace stâsis, pe când diriguitorul bun era lăudat pentru 
eforturile pe care le întreprinde pentru a ține discordia în afara 
zidurilor. 

Pe lângă cenzură - scrie Moses I. Finley” -, echilibrul era întreținut 
prin ceea ce Barrington Moore Jr. a numit „ritualizarea injustiției”?" 
(conotarea codului legislativ prin inserții cutumiare, menite să 
reglementeze injustiția - neegalitarismul - ca mecanism de funcționare 
a polisului), şi prin abila manipulare a 

» Idem: Tragicul. O fenomenologie a limitei şi depăşirii. Editura 
Humanitas, 

Moses VSy: Politics in the Ancient World. (ed. princeps: Cambridge 
University Press, 1983). Mi-a fost accesibilă numai versiunea 
maghiara: Politika Iz okorban. Forditotta Greskovits Endre. 
Europa Konyvlaado, Budapest, 1995 i Ibid., (ed. magh. cit), p. 58 
"3 BarrtagfonMtL Jr,. Injuste: the Social Bases of Obedience and 
Revolt, London, 1978 

raportului dintre lucru şi sărbătoare, prin subuilul mecanism al 
ceremoniilor liturgice. Tragedia era sărbătoare liturgică. Moses |. 
Finley îl citează în acest sens pe J. K. Davies, care a contabilizat 
numărul sărbătorilor liturgice ateniene din vremea lui Demosthenes: 
erau, anual, 97 (!), ceea ce însemna că în medie o dată la trei zile, 
polisul exercita control direct, prin intermediul sărbătorilor, asupra 
comportamentul cetățenilor. Devine explicabil de ce singurătatea n-a 
devenit concept public elin decât târziu, în şcolile filosofice post- 
aristoteliciene... Modul de viaţă din polis era existenţa comunitară; 
obsesia - derivată din proximitate tangibilă -: mulțimea. însă ,,... 
mulțimea are puterea să ne trimită la moarte" - spune Socrate în 
Criton (48a)™. 

„Cultura vechilor greci - scria Rabindranath Tagore!" - s-a dezvoltat 
între ziduri. [...] Asemenea ziduri lasă urme adânci în spiritul 
omului.” Fenomenul e cel mai bine definit de Platon, în Criton; 
citarea câtorva pasaje ne absolvă, totodată, de suspiciunea de a 
construi pe extrapolări psihologizante moderne. Fragmentele sunt 
luate din dialogul pe care Criton îl poartă, în închisoare, cu Socrate, în 
preziua sosirii corăbiei din Delos; îndemnat să evadeze, filosoful 
contraargumentează prin respectul „sfânt"” cu care un cetăţean e 
obligat să primească deciziile cetăţii sale. Sub aspect retoric, Socrate 
imaginează aici un dialog între Legile Cetăţii şi Filosof; primul 
argument al Legilor e predeterminarea: un copil aparţine Cetăţii încă 
dinainte de a se naşte: „Ia spune, cu ce ne-am făcut vinovate, noi şi 
Cetatea, faţă de tine, de cauţi să ne pierzi? Nu noi te-am adus pe 

4 3. K. Davies: Demosthenes on Liturgies: A Note. în: Journal 
ofHellenic Studies, 87 (1967), pp. 33-40 

D Platon: Criton (sau Despre datorie, dialog etic). Traducere de 
Marta Guţu. în: Platon: Opere I. Ediţie îngrijită de Petru Creţia şi 
Constantin Noica. Studiu introductiv de Ion Banu. Editura Ştiinţifică, 
Bucureşti, 1974, p. 67 

'* Rabindranath Tagore: Sadhana. Ed. Cultura Naţională, Bucureşti, 
1926, apud: Anton Dumitriu: Cartea întâlnirilor admirabile. Editura 
Eminescu, Bucureşti, 1981, p. 239 

lume? Nu prin mijlocirea noastră a luat tatăl tău pe mama ta şi ți-au 
dat viață? "7 în continuare, se precizează raporturile dintre individ şi 
polis: individul nu există decât în măsura în care se supune legilor din 
polis, morala sa fiind echivalentă cu eticul prescris de către cetate: 
„Oare ai ajuns atât de înţelept încât să nu-ţi dai seama că ţara este mai 
presus de tatăl tău, şi de mama ta, şi de toți străbunii tăi: mai vrednică 
de respect, mai augustă şi mai sfântă? Că ea cântăreşte mai greu atât 
în ochii zeilor, cât şi în ochii oamenilor cu judecată bună? Că trebuie, 
mai mult decât pe tatăl tău, să o respecţi, să n-o înfrunţi şi să-i faci pe 
plac chiar când e aspră cu tine; înduplecând-o dacă poţi şi, dacă nu, 
făcând ce-ţi porunceşte, răbdând fără murmur orice suferinţă: să fii 
bătut, să fii închis, să pleci la război, unde te aşteaptă rănile sau 
moartea? Da, toate acestea trebuie făcute, căci binele constă în 
săvârşirea lor..." 

S-a spus, în exegeza tragediei, că despărțirea interpretului de cor 
reprezintă o formă de emancipare individuală. E de menţionat, totuşi, 
că exârchonvl nu se bucură de libertate în raportul său cu grupul, 
simbolizat de cor; dimpotrivă, corul sancţionează individul, îi 
normează comportamentul, acţionează coercitiv în ceea ce-l priveşte. 
Corul acţionează, aşadar, ca limită a individului, ca o reamintire 
perpetuă a faptului că individuația merge în direcția vinei. „Bogăția 
neprimejdioasă", invocată de către Eschyl, îndeamnă individul să fie 
deopotrivă cu ceilalți; a te separa înseamnă greşeală, cădere. Ar fi, cu 
toate acestea, o nepotrivire să credem că etica tragicului îndeamnă la 
acceptarea necritică a normei celor mulți; dimpotrivă, structura sa e 
elitistă, prin aducerea-n prim-plan a greşelii unui om prin definiție 
superior. De aici rezultă „starea de spirit pesimistă faţă de lume" din 
tragic, cum o numeşte Volkelt. Să mutăm una din întrebările lui în 
interiorul pâlisvăw grec; toți adepţii superbei „libertăţi" 

17 Platon: Criton, 50d, ed. cit., p. 71 

'5 Ibid., 51 a-b, p. 71 

eline ar trebui să mediteze pe marginea ei, înainte de a-şi rosti 
elogiile: „Ce fel de lume înspăimântătoare este aceea în care puteri 
nemiloase pândesc din toate părțile ca să-l tragă înapoi pe cel ce se 
avântă, să-l târască în dezonoare pe cel ce se străduieşte şi triumfă, să- 
] învăluie în mediocritate pe cel ce se distinge, să-l ruineze şi să-l 
distrugă pe cel elevat, rafinat, profund?"!? 

întrebarea e departe de a fi nouă: a pus-o şi Erwin Rohde, în Psyche, 
preocupat de totala aneantizare a voinţei individuale în structura 
tragică; oamenii - indiferent de calitatea lor intrinsecă, de forţa sau 
voința dovedite cu alte prilejuri - aşteaptă efectul mecanismului negru 
al destrucției: „... totuşi, în aceste tragedii şi în altele, ceea ce dă 
impuls acțiunii şi o orientează într-o direcţie anumită nu este de 

duce la pieire într-un moment în care spiritul său nu era liber. Oedip, 
Deianeira se pedepsesc ei înşişi pentru faptele teribile pe care le-au 
săvârşit fără a şti ce fac. [...] O putere întunecată aduce nenorocirea 
asupra oamenilor, îi împinge la fapte în faţă cărora amuţeşte judecata 
prea grăbită despre «vina lor» şi despre relaţia dintre suferință şi 
greşeala săvârşită." 

Cea mai dificilă întrebare, insuficient soluţionată până azi, vizează 
sursele antropologice ale tragediei. Opinia, des împărtăşită, este că la 
baza tragediei de mai târziu se află reprezentările spontane, cu 
substrat cultic, ale corurilor îmbrăcate în piele de ţap (tragikoi 
choroi); ulterior, după sec. VIII î.e.n., ele au fuzionat cu ceremoniile 
dionisiace, pielea de țap (fragoi) asigurând materia primă din care se 
confecționau măştile protagoniştilor. 

Sinteza opiniilor despre originea antropologică a tragediei a fost 
întreprinsă de către Guy Rachet k căruia îi sunt îndatorat 

9 J, Volkelt, op. cit., p. 165 (sintagma citată imediat anterior e la pag. 
164) 

2 E, Rohde, op. cit., pp. 336-337 

a Guy Rachet: Tragedia greacă. Traducere de Cristian Unteanu. 
Editura 

în mare parte pentru consideraţile care urmează; cum demonstrează 
şi autorul francez, dezbaterea privind sursele religioase ale tragediei 
sunt departe de a fi încheiate, o ecuaţie unică fiind imposibil de 
furnizat. Există doar opțiuni: suişuri şi coborâşuri pe o linie exegetică 
destul de accidentată, în care cea mai nouă concepție nu înseamnă 
câtuşi de puţin că ea e şi sintetic-viabilă. Vom extrage, cu precădere, 
aspectele care interesează cultul eroic în interferențele sale cu credința 
în dăinuirea sufletului după moarte şi cu dionisiacul. 

Ceea ce spune Aristotel despre originea tragediei e departe de a fi 
edificator. Foarte vag, în Poetica IV, Stagiritul trimite spre trygoidia, 
dansul ceremonial al vinului nou, de Anthesterii, dar ocurenţa nu e 
numită. A rămas însă cunoscută, şi arhi-citată, ideea potrivit căreia 
tragedia izvorăşte din improvizaţiile ditirambice ale corului de 
satyri din cortegiul dionysiac: „Ivită dar din capul locului pe calea 
improvizărilor (ca şi comedia de altminteri: una mulțumită 
îndrumătorilor corului de ditirambi, alta celor de cântece licenţioase, 
din cele ce până în zilele noastre, mai stăruie prin alte cetăți), tragedia 
s-a desăvârşit puţin câte puţin, pe măsura dezvoltării fiecărui nou 
element dezvăluit în ea, până când, după multe prefaceri, găsindu-şi 
firea adevărată, a încetat să se mai transforme." Dificultatea teoriei 
constă în acceptarea radicalei conversii tematice, sintactice şi ritualice 
prin care, după Aristotel, a trecut tragedia, gen „hazliu", „satiric" la 
origini: „în ce priveşte întinderea, pornită de la subiecte mărunte şi de 
la un stil hazliu, explicabil prin obârşia ei satirică, într-un târziu a 
câştigat gravitate, iar metrul, din tetrametru trohaic, a ajuns trimetru 
iambic." (ibid. ) întrebările vin de la sine: cum se ajunge la această 
radicală inversare de structură, în absenţa unei inversări de 
mentalitate, capabile să o susțină şi să o justifice? Cum devine ceva 
originar COMIC, neserios, satiric - tragic în 

Univers, Bucureşti, 1980. V. cu precădere cap. 2, Originea tragediei, 
pp. 37-74 ?? Aristotel: Poetica (ed. cit.) pp. 57-58 

accepțiunea gravă pe care o cunoaştem? Cum devine Corul de satyri 
(care persistă ca prezenţă în ritualistica greacă) cor moral, cu funcție 
eminamente, exclusiv coercitivă? 

O explicaţie posibilă pentru această conversie ar putea fi detaliul, pe 
care toate istoriile îl menţionează, şi anume că impunerea tragediei la 
Atena are loc pe fondul marilor reforme religioase pe care le 
întreprinde Peisistratos în a doua jumătate a secolului al VI-lea î.e.n. 
între ele se află şi aducerea în oraş (intra muros) a lui Dionysos, data 
convenţională a reprezentării primei tragedii de către Thespis fiind 
534, în cadrul Marilor Dionysii. Nu există, însă, nici un indiciu că 
Thespis ar fi reformulat paradigma cultului, sau că Peisistratos ar fi 
recurs la o cosmetizare atât de radicală; ceea ce s-a întâmplat, a fost 
mai degrabă o disciplinare precaută a orgiei extra muros, ŞI O 
cenzurare a energiilor populare dispersive prin recunoaştere oficială. 
Politica timpurilor noastre a demonstrat cu prisosinţă eficienţa 
practică a unui mecanism psihologic colectiv, pe care şi luminatul 
Peisistratos îl cunoştea cu certitudine: pentru a cenzura un delir 
popular, virtual vătămător pentru echilibrul cetăţii tale, nu trebuie să 
recurgi la interdicții - e suficient să-l introduci în regulamentul de 
bază al cetăţii, în legi sau în Constituţie... Pe de altă parte, în cazul în 
care acceptăm ipoteza conversiei, e improbabil să admitem că 
dionisiacul s-ar fi scindat, dând, pe o mlădiță a ramurii, tragedia, şi pe 
cealaltă formele extatice ale enthousiasmos-vhn popular, care 
continuau să existe. 


COMPARAȚII CU RITUL DIONISIAC 


Un tabel morfologic comparativ va confirma, sperăm, 
disjungerile, sporind în acelaşi timp numărul dilemelor care îşi 
aşteaptă încă răspunsul: 

Dionisiac 

Sintaxa dionisiacă (ekstasis, enthousiasmos etc.) duce spre ilimitare, 
îndeamnă fiinţa la dezmărginire________ 

Grotescul, frenezia dionisiacului (ca şi morfologia cortegiului care 
participă la rit: sileni, satyri, Pan etc.) dezantropomorfizează _— 
Mama (consecinţă a ekstasis) are un rol benefic: uneşte vremelnic 
individul cu divinitatea 

Prin ekstasis adeptul dionisiac se atemporalizează, rupe legăturile cu 
contingența 

Tragedie 

Măsura tragică (aflată dincoace de hybris) instituie foarte ferm o 
limită ființei 

Grupul eliberează individul (bachante, bâkhoi) 

Tragedia se menține într-un spațiu antropomorfizant strict delimitat 
Spaţiul freneziei dionisiace e a-moral: coercițiile sociale, politice 
dispar, grupul eliberează forțele adânci, pre-morale ale adeptului 
Finalitatea dionisiacului e viața în întreaga ei plenitudine 

Mania (nesăbuința derivată din exces) e echivalentă cu greşeala, vina 
(harmata): aici începe criza tragică, drumul ființei spre 


vorbit în acest sens de ,„existențialismul" dintotdeauna al 


tragediei)  — oZ o o o 


Grupul (reprezentat de Cor) acționează ca instanță punitivă; individul 
tragic e solitar, nu poate afla protecție la nivelul grupului 

Tragicul evoluează în perimetrul unei moralități stricte, determinante 
Finalitatea tragicului e moartea; criza tragică e doar amânarea 
acesteia, neexistând posibilitatea ieşirii din ecuația 

Guy Rachet reține”, pentru a discuta conversia fondului originar al 
jocurilor tragice sprințare, două nume des pomenite şi de către autorii 
antici: Arion din Metina (sf. sec. VII î.e.n.) şi, puţin mai târziu, 
Epigene din Sicyona. Lexiconul bizantin Suda (sf. sec. X e.n.), luat ca 
referinţă de majoritatea specialiştilor, decretează că între Thespis şi 
primul tragic, Epigene din Sicyona, s-ar intercala alte 14 nume. 
Confuzia e deplină: tot Suda precizează că Arion „a inventat 
«tropos»-ul, adică «modul» sau «cântul» tragic”. Lui Arion i se 
atribuie, în general, două lucruri: intercalarea satyrilor în 
reprezentațiile ditirambice şi disciplinarea improvizaţiuilor, prin 
impunerea unui registru vocal sacadat, regulat; consecinţa lezează 
orgoliul Atenei, fiindcă afirmă că tragedia s-ar fi născut în altă parte 
(Corint), Thespis fiind vestit doar pentru introducerea ei în cetatea- 
stat a Atticil. 

Epigene din Syciona e foarte important pentru ecuaţia finală privind 
evoluţia genului tragic: după Herodot (Istorii, cartea a V-a, LXVII”), 
sicyonienii venerau un „sanctuar al eroului Adrastos, fiul lui Talaos", 
situat „tocmai în piaţa sicyonienilor”. „Sicyonienii îi aduceau [...] 
cinstiri lui Adrastos şi, printre alte ritualuri, sărbătoreau prin dansuri 
tragice pătimirile lui." Eroul cade - ca şi Homer, de altfel - sub 
incidența unei reforme religioase cu iz politic discriminatoriu, operate 
de către Cleisthenes: neputându-l elimina pe Adrastos, care era 
„regele sicyonienilor", Cleisthenes aduce în prytaneu vestigiile 
eroului teban Melanippos, dublând cultul focalizat al lui Adrastos cu 
inserții de rit dionisiac. Propoziția finală a fragmentului e sibilinică, 
sensul ei nefiind soluționat nici până azi: Cleisthenes -consemnează 
Herodot - „a înapoiat lui Dionysos corurile, iar cealaltă parte a jertfei 
a dăruit-o lui Melanippos." Nota presupune că sărbătorile în cinstea 
lui Adrastes conţineau o 

i Guy Rachet, op. cit., pp. 66-74 

A Apud Rachet, op. cit., p. 69 

3 Herodot, op. cit., voi. I, pp. 54-55 

reprezentație de coruri (jocul de patimi) şi jertfe. „Restituirea" 
corurilor către Dionysos lasă de înţeles două variante: fie că „drama 
tragică" nu avea, celebrată fiind în cinstea lui Adrastes, nici o legătură 
cu dionisiacul, fie că dionisiacul a jucat aici rolul de matrice, corurile 
fiind deturnate de la sensul lor inițial înspre cultul eroic (fiindcă e 
dificil de presupus, cum sugerează şi Aristotel, că ele aveau inițial un 
caracter de lamentaţie thanatică). Pe de altă parte, dacă serbările în 
cinstea lui Adrastes impuneau jertfe (atribuite ulterior abuziv lui 
Melanippos), e de presupus că ele se desfăşurau într-un grafic de 
regularitate, de obicei an de an, în ziua morților, în acest caz, mortul 
întâmplându-se să fie şi regele întemeietor al cetăţii, ceea ce duce la 
concluzia că sicyonienii atribuiau ofrandelor un caracter ritualic, 
reenergetizant, resurecționar. Vom reveni asupra acestor încrengături 
după analiza piesei care lipseşte din puzzle-M de care tocmai ne 
ocupăm: concepția lui Nietzsche despre originea tragediei. 

Nietzsche, în Naşterea tragediei din spiritul muzicii, propune o 
structură conformă gândirii sale, bazate pe alternanţa dintre apolinic 
şi dionisiac, dar discutabilă sub aspectul direcționării. Majoritatea 
teoriilor despre morfologia tragicului relevă procesul de 
individualizare prezent în ecuația desprinderii actantului de cor: prin 
urmare, esenţa tragicului ar consta în asumarea limitei de către un 
individ solitar, eliberat de cercul protector, aglutinant al grupului. 
Pentru Volkelt, individualizarea este, prin ea însăşi, o vină, iar 
„măreţia omului suficientă prin ea însăşi pentru a declanşa 
mecanismul destructiv, tragic: Tragicul ne face să simţim cât de puţin 
sunt în măsură condițiile existenţei să lase ca extraordinarul să ajungă 
la izbândă şi putere, la desăvârşire morală şi fericire deosebită, cât de 
teribil de greu îi este extraordinarului să se afirme în primejdiosul 
vălmăşag al vieții. 

[...]... baza tragicului o formează destinul pesimist al măreției 
umane." 

Reiese şi din acest citat că direcţia tragicului o reprezintă trecerea de 
la grup la individ; de la norma colectivă la măreţia individuală. Este 
perspectiva aproape paradigmatică în analiza tragicului, confirmată şi 
de istoria tragediei, unde reprezentarea marchează, într-o primă 
instanță, desprinderea unui singur actant de cor, apoi apariția unui al 
doilea şi a unui al treilea. Nietzsche sugerează însă (într-o perspectivă 
solitară, dar foarte personală) că ecuaţia trebuie întoarsă: forța 
tragicului constă, la el, în resorbția individului în forţa magmatică, 
poietică a universului. Satyrul - spune Nietzsche - trebuie legat, în 
acest context, de primordialitate, de marea voinţă cosmică 
plăsmuitoare de dinainte de diferențiere (ecourile din Schopenhauer 
sunt evidente): „.... satirul era imaginea primordială a omului, expresia 
emoțiilor sale cele mai înalte şi , cele mai puternice." „Corul 
satirilor - scrie în continuare Nietzsche - este, în primul rând, o 
viziune a masei dionisiace, după cum lumea scenei este o viziune a 
acestui cor." 

în consecință, prin intermediul tragicului vizionat pe scenă, omul grec 
regresa într-o zonă străveche, de energii formative:,..... ei - scrie 
Nietzsche despre actanţii ritului dionisiac - se metamorfozează, încât 
au impresia că au redevenit genii ale naturii, satiri."* Prin intermediul 
tragediilor (vizionate în colectiv, de mari mase de oameni, ritualic), 
grecul părăsea lumea „viselor” apolinice care-i făceau suportabilă 
existența, păşind în marele teritoriu reenergetizant al primordialității: 
„... trebuie să 

% Volkelt, op. cit., p. 175 

7 Friedrich Nietzsche: Naşterea tragediei. Traducere de Ion 
Dobrogeanu-Gherea şi Ion Herdan. în voi.: De la Apollo la Faust. 
Dialog între civilizații, dialog între generații. Antologie, cuvânt 
înainte şi note introductive de Victor Ernest Maşek. Editura 
Meridiane, Bucureşti, 1978, p. 210 

% Ibid., p. 211 

? Ibid., p. 211 

considerăm tragedia greacă - precizează Nietzsche - ca un cor 
dionisiac, care se dezlănţuie iarăşi şi iarăşi într-o lume de imagini 
apolinice."* 

Dacă lucrurile stau aşa, trebuie reconsiderată relația dintre 
mecanismul tragic şi individ: tragic nu e individul, ci mecanismul 
cosmic care-l absoarbe, îl distruge: angrenajul greşeli, al vinei, 
bucuria de a nu greşi, suferinţa tragică, katharsis etc. (Concepţia va fi 
reactualizată, în teatrul european, de către Cocteau.) Prin urmare, 
tragicul e - sugerează măreț Nietzsche - o chestiune de superioritate 
metafizică electivă: mulți oameni trăiesc - şi mor -fără să fie atinşi de 
marele magnet al forţei plăsmuitoare universale. 

Să revenim, acum, la sinteza lui Guy Rachet. Majoritatea exegeţilor - 
precizează savantul francez - asociază tragedia cultelor chtoniene. 
Evanthius, în De Tragoedia et Comoedia, afirmă că „tragedia a fost la 
început un simplu poem cântat de Cor, acompaniat de flautist, în jurul 
altarelor de sacrificiu încă fumegânde""!. H. Patzer (Die Anfdnge der 
Griechischen Tragodie, Wiesbaden, 1962) consideră că „tragedia 
provine din ditiramb", însă se dezvoltă paralel cu acesta, evoluând pe 
o linie ce preia elemente din cultul eroic: „Ea este un conflict eroic 
făcut să se desfăşoare într-un mediu încărcat de religiozitate.""” într- 
adevăr, scrie Rachet, „niciodată vreun subiect tragic nu a fost ales în 
afara ciclului mitic şi legendar (adică eroic) "33, M. P. Nilsson (Der 
Ursprung der Tragodie”, 1911) susține că „tragedia a fost 
influențată, în structura ei, de lamentările rituale legate de cultul 

3 Tbid., p. 213 

- Apud Rachet, op. cit., p. 38 

°? Ibid., p. 279 

33 Ibid., p. 44 

%4 în: Neue Jahrbuch fur Klassisches Wissenschaft, 1911 (apud 
Rachet, op. cit., p. 

279) 

morților şi al eroilor", în vreme ce Fernand Robert” atrage atenția 


asupra aspectului lustral al tragediei, focalizat ulterior în conceptul de 
katharsis: după el, originea tragediei trebuie „căutată îndeosebi în 
riturile catartice şi în sacrificiul ritual al ţapului ispăşitor." 
însumând, ecuația, reconstituită, ar avea următoarea desfăşurare: 
formele incipiente ale tragediei de mai târziu apar în riturile funerare 
chtoniene, în jocurile cu temă de patimi din complexele 
resurecționare, daimonice, şi în dithyrambos, ca formă de manifestare 
a cântului tragic. Li se adaugă riturile cathartice colective de expiere 
şi purificare, de genul ţapului ispăşitor (phârmakos), studiat şi de 
către Rene Girard“, care atrage atenția asupra a două aspecte privind 
mecanismul psihologic al fenomenului: în primul rând, că el 
presupune o „selecție victimală relativă”, prin care majoritatea 
sancţionează minoritatea, şi, în al doilea, că mecanismul de purificare 
se desfăşoară în contextul unei acumulări interne de tensiune la 
nivelul grupului (teza din Violenţa şi sacrull), spectacolul expulzării 
răului acționând benefic asupra grupului. Prin aceasta, victima trebuie 
să fie „străină" de grup (Oedip, protagonistul atâtor tragedii, 
corespunde perfect paradigmei), sau trebuie, în prealabil, ex- 
spațializată simbolic printr-un brâu de culpabilizare (rolul vinei, al 
greşeli). 

Din acest punct de vedere, trebuie admis că mimesisvl, atât de des 
menționat de către Aristotel, a avut, la origini, un conţinut ritualic, 
marcând separarea comunităţii de spectacolul care i se prezenta. Nici 
un grec nu se identifica cu eroul de pe scenă, ideea 

a Rachet, op. cit., p. 41 

3% Fernand Robert: Les origines de la tragedie: le bouc et la tragedie, 
în: Vile Congres de VAssociation G. Bnde, Aix-en-Provence, 1963, 
Belles-Lettres, Paris, 1964, pp. 305-307 (apud Rachet, op. cit., p. 279) 
A Rachet, op. cit, p. 43 

38 Rene Girard: Le Bouc Emissaire, Bernard Grasset, Paris, 1982 

* Ibid., p. 30 

de simulacru fiind intrinsecă jocului tragic. Martin P. Nilsson“ a fost 
acela care a atras atenţia asupra faptului că simulacrul a fost un factor 
constitutiv al cultelor eroice: cultul ignic, prin care se aduceau 
ofrande celor morţi, repeta doar ceremonialul originar de 
înmormântare. Reputatul Pierre Chantraine“! a extins ideea 
simulacrului asupra întregii religiozități eline: făcând o distincţie între 
theos (forţa divină personalizată, antropomorfizată) şi daimon 
("termen propriu menit să desemneze o putere a cărei personalitate e 
rău definită"), savantul francez remarcă aspectul paradoxal că prin 
trecerea de la daimon la theos (schema îndeobşte admisă a 
constituirii piramidei uranice, poliade), grecii au schimbat ordinea 
aglutinantă a daimonicului din straturile străvechi cu dezordinea 
relativă a religiozităţii de mai târziu. Zeii uranici sunt consecvenţi 
exclusiv în afirmarea inferiorității omului în raport cu zeul; în afara 
acestui orgoliu, e dificil să te bazezi pe ei. Prin urmare, grecii au făcut 
din Dike (respectul faţă de zei) un substitut al religiozităţii ca atare, 
trăind ca şi cum zeii ar fi, prin ei înşişi, garanţia unei ordini, care în 
realitate nu exista. Simulacrul intra, astfel, în miezul profund al 
comportamentului religios elin: prin coerciţiile consensuale pe care le 
exercitau, poleis au întărit fenomenul. 

De aici rezultă imensa putere de atracție a cultelor eroice, chtoniene, 
„cumulative", cum le numeşte Nilsson“, cum aglutinant era şi cultul 
lui Dionysos. Revenind la demonstrația lui Guy Rachet, se pare că, la 
început, jocul cu temă de patimi 

“ Martin P. Nilsson: The Minoan-Mycenaean Religion and Its 
Survival in Greek Religion, ed. cit., p. 532 

“1 Pierre Chantraine: Le divin et Ies dieux diez Homere. în: La notion 
du divin depuis Homere jusqu'a Platon, Vandoeuvres, Geneve, 1954, 
pp. 63-67 

“ Tbid., p. 51 

8 Nilsson: The Minoan-Mycenaean..., ed. cit., pp. 536-537: /The hero 
cult/"... originates in the cult of the dead, but the scheme of the hero 
cult was applied to minor deities, daemons and also to local and 
dispossessed gods, who were not found worthy to rank with the real 

gods." 

avea - ca şi ritualul lustral al phârmakosulvi, invocat de Fernand 
Robert - sensul despărțirii de cineva, al expulzării cuiva, registrul 
thanatic interferând, aici, cu cel cathartic, purificator. A ajuns - după 
părerea mea - să interfereze cu dionisiacul în secvența apodemică, nu 
epidemică a acestui cult: la origine, lamentaţia însoțea despărțirea 
dureroasă de zeu, nu frenezia fericită, extatică, prilejuită de epifanie. 
Apodemia investea zeul cu puterea magică, daimonică a resurecției; 
despărțirea de el era, deci, vremelnică, până la viitoarea-i „sosire". 
Este, de altfel, şi structura de mentalitate care l-a eroizat ulterior pe 
lisus: până şi măgarul, pe care intră eroul martir al creştinismului în 
Cetate, a fost identificat în străvechile rituri daimonic-resurecționare. 
In stratul originar al jocului tragic, funcția fiind mai importantă decât 
persoana (teza lui Harrison), colectivismul corului domina în mod 
firesc structura: moartea redă individul lumii, universului, îl uneşte, 
cum spunea Nietzsche, cu marea forţă a primordialului. Ulterior - 
demonstrează Guy Rachet -, acest joc funerar a interferat cu 
coregrafia cultului eroic, suprapunerea însemnând totodată şi 
diseminare: daimonul impersonal inițial a primit nume, i s-a conferit 
identitate. Formal, aceasta a presupus introducerea măşti: prin mască, 
exarhul putea lua identitatea eroului cu care dorea să se identifice, 
pentru a fi recunoscut de către spectatori. ,.... reprezentările de pe vase 
ne arată clar - serie Rachet - că în secolele VII şi VI personajele din 
cor şi exarhul nu erau mascaţi. Se pare deci că Thespis a închipuit o 
mască pentru actor, adică pentru el însuşi, pentru a se încarna în 
personajul eroic pe care îl reprezenta, şi ale cărui «patimi» le juca. 
Prin această suprapunere se detectează cu claritate dualismul 
structural al tragediei: condamnată, prin tema lamentaţiilor (threnoi) 
la stereotipizare şi, eventual, chiar la o sufocare prematură, ea s- 
a salvat” prin asimilarea 

i Rachet, op. cit., p. 78 

inepuizabilului material epic al ciclului eroic. Astfel, structura jocului 
tragic (care a rămas în esenţă neschimbată: om excepțional + greşeală 
+ vină + predestinare + moarte + miasmă etc.) a absorbit o variabilă: 
epicul eroic. Sub aspect reprezentațional, coabitarea prezenta 
avantajul de a se mula pe exigenţe diverse: într-un prim stadiu, trupa 
itinerantă de satyri-ţapi (trăgos) îşi aducea obolul regiunii unde îşi 
prezenta piesa prin adaptarea măştii, menite să semene cât mai mult 
cu eroii locului. Ulterior (în reprezentările clasice, ateniene), 
histrionismul iniţial a fost cenzurat, ajungându-se la versiunile pe care 
le cunoaştem. Aşa se explică, după părerea mea, insistența, deja 
citată, a lui Aristotel pe „transformările" neîncetate pe care le-a 
înregistrat tragedia, suferință genetică neîmpărtăşită, în Poetica, de 
către comedie. 

Pe de altă parte, se menţionează mai puţin că în cartea a IV-a a 
Poeticii există o subtilă contradicție, datorată, probabil, caracterului 
acroamatic al lucrării. Spre finalul cărții, Aristotel precizează că, după 
transformări succesive, tragedia, „găsindu-şi firea adevărată, a încetat 
să se mai transforme”. Pe de altă parte, cu numai un paragraf mai 
înainte, Stagiritul pune sub semnul îndoielii desăvârşirea de sine a 
aceleaşi tragedii: „Cât priveşte faptul de a şti dacă până astăzi tragedia 
şi-a dobândit ori ba pe de-a-ntregul caracterele-i proprii, - fie judecată 
în sine, fie prin prisma reprezentărilor în teatru, - aceasta-i altă 
întrebare." Putem găsi şi o explicaţie a acestei neconcordante, 
scoțând în evidenţă faptul că primul citat se referă la „firea" tragediei, 
iar al doilea la manifestările concrete ale acesteia, întrupate în 
reprezentații. Disjuncția corespunde ecuaţiei duale pe care am stabilit- 
o mai sus, între structura stereotipă a tragicului şi coeficientul de 
variabile pe care reprezentările îl incumbă; cu toate acestea, explicația 
e neîndestulătoare. După ştiinţa mea, 

” Aristotel: Poetica, ed. cit., p. 58 

46 Thid., p. 57 

nimeni, până acum, n-a reuşit să ofere o desluşire inatacabilă a 
tensiunii existente între cele două propoziţii. 

Antropologia măştii a fost extensiv studiată de către Jean-Thierry 
Maertens în primul volum din Ritanalyses”, reprezentând, 
de fapt, o continuare a altor două lucrări, care ne indică faptul că ne 
aflăm în faţa unei somităţi europene a domeniului: Masaue et miroir 
(1979) şi Dans la peau des autres (acelaşi an). Sunt texte 
fundamentale despre bazele antropologice ale alterităţii, ale 
travestirii, cu o concepţie sintetică prea înrobită, însă, de psihanaliză. 
Maertens, deşi nu citează masca din procesiunea tragică, 
demonstrează că obrăzarul era foarte frecvent folosit în 
complexele resurecționare, într-o structură eminamente psihopompă. 
Masca avea, în acest caz, două funcţii: întrupa ființa trecută în 
moarte, şi eufemiza substanţa thanatică, făcând-o suportabilă pentru 
cei care o priveau. Moartea era atât de teribilă, încât ea nu putea fi 
privită fără riscul unei destructii iminente; în consecință, ființa sosită 
din moarte -una înzestrată, în general, cu forță daimonică - punea o 
mască, pentru a-şi ascunde adevărata faţă, care e a lumii de dincolo. 
In Tibet, de pildă - relevă Maertens“ - Anul Nou era venerat sub 
forma măştii Pehar. Mai interesantă este povestea eroului-rege Newar 
din India, despre care se povesteşte că purta masca lui Vishnu, fapt 
care-i conferea o putere destructivă înfricoşătoare. Newar a ucis - 
relatează mitul -, uneori fără voia sa, până în momentul în care 
oamenii s-au gândit să confecţioneze un stâlp, care a preluat o parte 
din puterea divină excedentară a regelui-erou”. Xoanon-xA să aibă şi 
el o asemenea semnificaţie originară, între timp uitată? 

“J ean-Thierry Maertens: Ritanalyses 1. Editions Jerome Million, 
1987. V. cap. Â chacun son Janus. (Ethno-analyse des figurations du 
visage), pp. 241-324. 

48 Thid., p. 256 

i Apud Maertens, op. cit., p. 255 

Tot resurecţionar-funerare erau - precizează Maertens" - şi măştile 
ancestrale, prezente în diferite culturi. Ele permiteau schimbul benefic 
de sânge dintre generaţii, prin intermediul morții. Intermediarul (ca în 
cazul tragediei) e simulacrul: „Rolul măştii ancestrale e tocmai acela 
de a-i convinge pe muritori că moartea nu e moarte adevărată, ei 
având posibilitatea de a se bucura de ea luându-i locul." 
Parcurgând volumul lui Maertens, ne dăm totodată seama că 
drumul grec până la masca tragică a fost lung şi anevoios: măştile 
originare ale credințelor eline sunt Baubo, masca falică din riturile lui 
Demeter, despre care se povesteşte că a făcut-o să râdă pe marea zeiță 
în jalea ei prilejuită de răpirea Persephonei, şi celebra mască genitală 
a Gorgonei din complexul lui Perseus. Ar trebui cercetată, în 
continuarea acestei linii exegetice, relația dintre mască şi eidolon, 
sarcină ce nu intră, însă, în economia acestei lucrări. loan Petru 
Culianu a relevat, în Călătorii în lumea de dincolo”, relaţia dintre 
moarte, mască şi marionete în cultul thanatic al Egiptului Antic; 
Egiptul a fost, de altminteri, o mare cultură a obrăzarelor, măştile 
fastuoase ale faraonilor demonstrând că ele erau resimţite ca făcând 
parte din recuzita morții. Un vestigiu elin al acestei concepții îl găsim, 
după toate probabilitățile, în miturile despre Trophonios, unde se 
spune că după ieşirea din locuinţa subterană a zeului, inițiatul 
rămâne pentru totdeauna cu o singură fizionomie, cea cernită, gravă, 


nemaiputând să mai râdă. 

“0 Ibid., pp. 276-277 

`I Ibid., p. 277 

°? Toan Petru Culianu: Călătorii în lumea de dincolo. Traducere de Gabriela şi Andrei 
Oişteanu. Prefață şi note de Andrei Oişteanu. Cuvânt înainte de Lawrence E. Sullivan (în 
româneşte de Sorin Antohi) . Editura Nemira, Bucureşti, 1994 (v. cap. 4, Marionete, teatre şi 


zei. Călătorii în alte lumi în Egiptul Antic, pp. 77-85) 

RITUL DIONISIAC 


[Pentru bibliografia orientativă a temei, voi evita să repet 
titlurile pe care le-am dat deja în cazul orfismului (v. supra, în cap. 
dedicat Cosmogoniilor): cum ştim deja, orfismul şi dionisiacul 
interferează, nu numai la nivel cosmogonic, motiv pentru care unele 
titluri, inevitabil, ar trebui să fie repetate. Aşadar, în afară de titlurile 
deja menţionate, v. Henri Jeanmaire, Dionysos. Histoire du culte de 
Bacchus, Payot, Paris, 1951; C. Kerenyi, Dionysos. Archetypal Image 
of Indestructible Life. Translated from German by Ralph Manheim. 
Bollingen Series LXV-2. Princeton University Press, 1976; W. K. C. 
Guthrie, Orpheus and Greek Religion. A Study ofthe Orphic 
Movement, Methuen Co. Ltd, London, 1935; Lewis Richard Farnell, 
The Cults of the Greek States, I-V, Oxford, at the Clarendon Press, 
1896-1909; Walter Burkert, Structure ană History in Greek 
Mythology and Ritual. University of California Press, Berkeley - Los 
Angeles - London, 1979; desigur, în ambianța intelectuală a acestei 
ultime lucrări - şi a teoriilor despre sacrificiu, în general - celebra 
Homo Necans a lui W. Burkert nu trebuie uitată.] 

Nu ne propunem, în rândurile care urmează, să reluăm întreaga 
problematică a ritului dionisiac, cu atât mai mult cu cât în fragmentul 
preluat din De la Herakles la Eulenspiegel. Eroicul numeroase 
elemente de morfologie şi sintaxă au fost deja sugerate. Ceea ce ne va 
interesa aici e sintaxa binară a ritului, care corespunde demonstrației 
lui Victor Turner, deja citată, conform căreia o societate indo- 
europeană generează, simultan, structuri şi antistructuri prin 
comportamentul său cotidian: prin intermediul structurilor, 
comunitatea asimilează sacrul, îl integrează, în vreme ce prin 
antistructuri ea se eliberează de excesul de sacralitate acumulat prin 
intermediul primului tip de rit, cel integrativ. Ritul dionisiac - inițiere 
şi sacrificiu totodată -corespunde perfect acestei sinteze binare: el 
este, în coregrafia 

completă, un rit cu dublă deschidere, una integrativă şi o alta opusă, 
de expulzare, care corespund unei rezultante finale a neutralității 
sacrale: la „plecarea" lui Dionysos (ocultare), participanţii „revin" la 
realitate, se trezesc din transa iraţională prilejuită de participarea la rit 
(mania, ekstasis), ceea ce înseamnă, altfel spus, că ei se întorc în 
comunitate - şi în viaţa de fiecare zi -după ex-teritorializarea şi ex- 
temporalizarea pe care a prilejuit-o 

mitul. 

Coregrafic, regăsim, aici, ambele rituri de care ne ocupăm: cel de 
iniţiere şi cel de sacrificiu. în ambele, participarea presupune ex- 
teritorializarea (neofiții sunt duşi în afara comunităţii, 
sacrificantul este „„consacrat", ceea ce înseamnă izolarea de 
comunitate, ceea ce se întâmplă, de fapt, şi victimei sacrificiale), 
urmată, la sfârşitul ritului, de reagregare. în cazul ritului dionisiac, ex- 
teritorializarea şi ex-temporalizarea se petrec prin intermediul 
exuberanţei epidemice: în momentul epifaniei zeului, viitorii 
participanți la rit regresează simbolic într-un stadiu pre-civilizatoriu, 
îmbrăcând piei de tap şi vrejuri vegetale, ceea ce înseamnă, implicit, 
şi situarea participanţilor într-un perimetru de imunitate ritualică. 
Concret, aceasta se realizează prin anularea, pe timpul ritului, a 
identităților sociale şi politice de ierarhizare sau departajare: dacă, sub 
efectul „nebuniei" ritualice (mania), al consecinţelor acesteia 
(ekstasis, enthousiasmos) o slujnică se poartă ireverențios, ea nu va 
putea fi pedepsită, aşa cum s-ar întâmpla dacă lipsa de cuviință s-ar 
petrece în viaţa de zi cu zi, unde socialul şi politicul impun riguroase 
limite de comportament. Ceva similar s-a întâmplat în cetatea greacă 
cu edictul parhesiei, prin intermediul căruia se reglementa 
imunitatea ritualică a râsului, comediei şi a comportamentului 
histrionic spectacular: aflat sub incidența parhesiei, unui 
improvizator i se îngăduiau licenţe vestimentare, oratorice sau 
comportamentale care, în condiţii „normale" de viaţă ar fi sever 
sancţionate. (Cf. W. Beare, The Costume ofthe Actors in 
160 


Aristophanic Comedy. The Classical Quarterly, New Series, Voi. 4, 
No. 1/2, Jan. -Apr. 1954, pp. 64-75.) 

Ritului exuberant de întâmpinare a zeului din sărbătorile dionisiace 
(epidemia) îi corespunde apodemia din coregrafia finală a ritului, prin 
intermediul căreia comunitatea se despărţea de zeu: îl expulza, până la 
o „nouă venire". Apodemia era un rit simili-funerar; participanții 
jeleau, structura fiind foarte bine pusă în evidenţă de către deja 
menționata piesă a lui Euripide, Bacchantele, în care, la sfârşitul 
acțiunii, cetatea Theba se pregăteşte efectiv de funeralii, regele 
Pentheus fiind ucis de către mama sa, Agave, într-un moment de 
surescitare iraţională. In acest fel, prin „expulzarea" excedentului 
sacral, cetatea îşi redobândeşte echilibrul. 


O IMAGINE DIN TACIT* 


Vom încheia cartea de faţă încercând să desluşim substratul 
ritualic al unei imagini nord-europene, care combină - şi ea -sintaxa 
sacrificiului şi a inițierii: este vorba despre un obicei religios, atribuit 
de către Tacit, în Germania, Semnonilor, „cei mai vechi şi mai de viță 
dintre Suebi"”. Spiţa nobilă a Semnonilor şi vechimea neamului lor - 
spune Tacit - „e întărită de religie: în zilele hotărâte, solii trimise de 
toate popoarele de-acelaşi sânge s-adună într-o pădure sfinţită prin 
semnele cereşti ispitite de la 
* Eseul a apărut inițial în Caietele Echinox, voi. 2, Cluj, 2001, fund 
reluat în Transylvanian Review, voi. XI, nr. 3, 2002, într-o traducere 
în limba engleză pe care i-o datorez lui Bogdan Aldea. 

53 Pentru toate citatele din această lucrare am folosit ediția bilingvă 
Germania lui Tacit. Introducere, text, traducere, comentar, apendice 
critic de Teodor A. Naum, profesor la Universitatea din Cluj-Sibiu 
[Sibiu], 1942. Pentru a nu îngreuna inutil lectura cu o escaladă de 
trimiteri la sfârşitul textului, la fiecare citat vom preciza, în paranteză, 
capitolul şi pagina din ediția românească. 

strămoşi şi printr-o cucernicie străveche şi, ucigând un om în numele 
obştii, împlinesc rânduielile îngrozitoare ale acestei ceremonii 
barbare." (XXXIX, 73) Fragmentul care interesează demersul nostru e 
acela care urmează: „Ei îşi arată evlavia pentru această pădure sfântă 
şi altfel: nime nu intră-n ea decât numai legat cu lanţuri, ca un supus 
care mărturiseşte puterea Dumnezeirii." (ibid.) Din pasajul imediat 
următor, înțelegem că această pătrundere se poate solda şi cu un eşec, 
fiindcă, intrând înlănţuiți în pădurea sacră, unii participanți cad şi nu 
mai pot continua drumul, părăsirea pădurii de către ei fiind supusă 
unor restricții ritualice precise: „Dacă pică jos, nu-i voie nici să-l 
ridice alţii, nici să se scoale singur: el iese din pădure rostogolindu-se 
pe pământ." (ibid.) 

Eseul nostru îşi propune să sugereze motivul de ordin ritualic pentru 
care Semnonii intră în pădure legaţi cu lanţuri, şi semnificaţia 
generală a lanţului în contextul de faţă. înainte de a purcede la drum, 
se cuvine să precizăm însă câteva consideraţii legate de pasajele 
tocmai citate, şi să lămurim o dilemă de ordin general, care ne va 
călăuzi, destul de imprecis, în meandrele demonstraţiei noastre. 
Prima dintre ele vizează accepțiunea „Dumnezeirii" şi a 

veneraţiei acesteia, dintr-un pasaj citat mai sus, fiindcă 
traducerea în limba română ar putea sugera analogii cu 
Dumnezeul Noului Testament şi al creştinismului, deci o 
antropomorfizare. Tacit foloseşte „numinosul" pentru a defini 
divinitatea în textul latin, termen care exclude orice sugestie de 
antropomorfizare. Dimpotrivă, trebuie să ne gândim mai 
degrabă la „sacralitate”, la „energie divină", interpretare 
confirmată şi de către un pasaj anterior, unde autorul latin 
precizează foarte limpede că pădurea sfântă este, la germani, 

sălaşul unei religiozități de tip stihial, aniconic: „Germanii cred 

că nici a-i închide pe zei între pereți, nici a-i plăsmui în chip de 

om nu se potriveşte cu măreţia Celor de sus; ei le închină 

dumbrăvi şi păduri şi pun nume de zei acelei taine pe care o văd 

numai în evlavia lor." (IX, 36-37) „Taina" „pe care o văd" este, în 
latină, „secretum", ceea ce trimite în mod firesc la o religie de tip 
ezoteric, nu exoteric, ale cărei mesaje ascunse sunt mijlocite prin 
intermediul unor femei cu înzestrări profetice, dintre care Tacit 
menționează (VIII, 35) două: Veleda şi Albruna, sugestia fiind că 
aceasta din urmă este mai reprezentativă decât cea dintâi, „socotită 
zeiţă la foarte mulți dintr-înşii”, „pe vremea fericitului Vespasian" 
(bid.). Albruna nu este zeiță, detaliu clar precizat în cap. Vin (35), ea 
fiind ținută la „mare cinste", „fără linguşire şi nici cu gândul de a [o] 
face zeiță" (ibid. ). 

Aniconismul se complică parțial atunci când Tacit precizează că 
germanii „la războiu duc nişte chipuri şi semne pe care le scot din 
pădurile sfinte" (VII, 33), sau că „o parte din Suebi înjunghie şi 
Isidei" (VTI, 35), zeiţă al cărei „semn" e „înfățișat în chip de corabie 
liburnică", ceea ce arată „că-i venit de peste mare." (IX, 35). Referirea 
la Isis poate părea inexplicabilă în desişul unei sălbatice păduri suebe, 
dacă ne gândim numai la complexul Isis-Osiris-Horus, cel mai 
cunoscut din mitologie. Nici Tacit nu face distincțiile necesare, 
fiindcă Isis, pe care o avem aici, este zeița despre care se spune că a 
aflat numele secret al marelui zeu Ra, fie prin şiretlic, fie punându-i 
zeului un şarpe în cale, cum precizează Victor Kernbach””, scopul 
stratagemelor fiind acela de a dobândi supremația magică asupra 
universului. Ca o consecinţă, Isis, pe care o venerează Suebii, este 
zeiţa care face tranziția de la evidenţă la „secretum", la „taină”, 
prezenţa ei fiind, aşadar, cât se poate de legitimă în contextul unei 
credinţe care privilegiază ezoterismul „ascuns", în detrimentul 
practicilor exoterice. 

Abia aici apare dificultatea metodologică majoră a demersului nostru 
hermeneutic, dificultate pe care o numeam mai sus „dilemă de ordin 
general”. Mitologia germană clasică, 

” Dicţionar de mitologie generală. Postfaţă de Ghe. Vlăduţescu, 
Editura Științifică şi Pedagogică, Bucureşti, 1989, pp. 255-256 

aşa cum o avem în Edda, nu menţionează dualismul ritualic prilejuit 
de ezoterism: obligaţia cuiva de a trece de „învelişul fenomenal" al 
persoanei „profane", pentru a ajunge la o esenţă „tainică", „secretă”. 
Nici stihialitatea aniconică, non-reprezentaţională nu este specifică 
acestei religii, dimpotrivă: Oddhin, Vili, Ve, Thor sau Balder au 
caracteristici formale precise, însuşiri fizice bine definite, 
recognoscibile de către toţi. Yggdrasil, frasinul cosmic care susține 
lumea, nu e nici el ezoteric, cum nu sunt ezoterice nici faptele legate 
de existenţa sa, cu excepţia relativă a runelor pe care le deţine 
Oddhin, ca gaj al armoniei magice şi al puterii ordonatoare a tuturor 
lucrurilor. Toate acestea fiind stabilite, ne putem pune întrebarea: care 
e religia germanică de care vorbeşte Tacit? Nu cumva se află el în 
posesia unei confuzii de tipologie, facilitată de eterogenitatea 
popoarelor al căror obicei îl descrie şi, mai ales, de mixajele adesea 
imprevizibile ale substratului lor ritualic? 

Răspunsul la aceste întrebări e foarte dificil de dat. Guido A. 
Mansuelli”” e de părere că „pentru romani, deosebirile dintre gali şi 
germani nu erau deloc vizibile”. Cu toate acestea, Tacit îşi începe 
relatarea precizând că „toată ţara Germaniei se desparte de Galii, de 
Reţi şi de Pannoni" (1, 25) prin graniţe fluviale naturale, cum sunt 
Rinul şi Dunărea, semn că el operează o distincţie etnică evidentă 
între gali şi germani, estompată apoi, de mai multe ori, pe parcursul 
lucrării. Această distincţie are şi o rădăcină culturală precisă, legată 
de Caesar şi de lucrarea acestuia, De Bello Gallico. Călcând în 
Germania, Tacit nu intră pe un teren nedesţelenit. Exegeţi foarte 
serioşi îi citează, ca precursori, pe stoicul Posidonius din Apamea 
(125-40), pe Strabon şi pe Sallustius, a cărui carte a IH-a, din Istorii, 
unde tratează despre germani, s-a pierdut. Marele Caesar e numit de 
către Tacit „summus auctorum" (XXVni, 57), fiind citat cu 

prilejul dezbaterii schimbului de populaţii ce s-a petrecut între 
germanii cei viguroşi şi Gallii „cei moleşiţi” (bid., 59). în De Bello 
Gallico (cartea a Vi-a, 13-18), Caesar oferă informații esențiale despre 
cultul druidic, pe care autorul Germaniei nu le menționează, 
motivele putând fi cel puţin două. întâi, fiindcă nu le consideră 

esenţiale pentru obiceiurile religioase pe care le descrie, druidismul 
fiind, în concepţia sa, tipic gallic, menționarea sa în 
contextul religiozității germanice fiind inadecvată. Al doilea 
motiv (puţin probabil, însă) e unul de ordin politic: în perioada scursă 
între Caesar şi Tacit romanii au interzis druidismul (sub Tiberius), 
prudenţa autorului fiind, astfel, justificată: se cuvine să taci despre un 
obicei fascinant, pe care senatul l-a pus sub poprire. Cel mai probabil 
este, însumând cele spuse mai sus, că Tacit opera o distincţie etnică 
netă între Galii şi Germani, subliniată şi prin existenţa, pe teren, a 
unor graniţe naturale asigurătoare. Nu este la fel de sigur, însă, că el 
opera aceeaşi distincţie şi în cazul credinţei religioase a 
germanilor, majoritatea cultelor descrise în Germania fiind de 
provenienţă celtică. Astfel, demersul nostru se legitimează doar dacă 
acceptăm această suprapunere, înzestrată cu un mare procent de 
verosimilitate, fiindcă e singura în stare să explice coerent structura 
iniţiatică a ritului cu lanţuri descris de către Tacit. * 

Rit deloc singular, cum aflăm, de altfel, tot din Germania. în cap. 
XXX, Tacit descrie un dualism comportamental la Chatti, populație 
fioroasă, ahtiată de sânge: „Ceea ce se obişnuieşte şi la alte popoare 
germanice, mai rar, ce-i drept, şi numai de către vreunul mai 
îndrăzneţ, la Chatti a ajuns un obicei primit de toţi, anume ca, îndată 
ce s-au făcut mari, să-şi lase păr şi barbă şi să nu-şi lepede chipul 
acesta, închinat şi dat ca un fel de zălog 

5 Civilizaţiile Europei vechi. Traducere de Alexandra Slavu. Prefață 
şi control ştiinţific de Radu Florescu, Ed. Meridiane, Buc, 1978, voi. 
II, p. 52 E I 

56 O asemenea suprapunere apare şi în masiva lucrare colectivă The 
Celtic World. Edited by Miranda J. Green. Routledge, London and 
New York, 1996 (v. cap. Celts and Germans in the Rhineland) 

vitejiei războinice, decât după ce ucid un duşman: pe prada 
cruntă de sânge a acestuia ei îşi dezvelesc fruntea şi spun că 
numai arunci au răscumpărat prețul naşterii lor, şi sunt vrednici 
de patrie şi de părinţi." (63) Există - consemnează Tacit - şi un 
însemn exterior al acestei legări vremelnice: „Cei mai viteji au și- 
o brățară de fier (ruşine la neamul acesta!), pe care-o poartă ca pe 
o cătuşă, până ce se dezleagă ucigând un duşman." (XXXI, 63) 
Dobândirea „vredniciei față de părinţi” doar prin inițiere eroică, 
ceea ce presupune privilegierea parentajului simbolic, cultural, 

în detrimentul celui natural, nerecunoscut ca atare, nu mai apare 
nicăieri în Germania, însă are un corespondent tulburător în De 
Bello Gallico, unde marele comandant de oşti menționează 
următorul obicei ciudat al gallilor: „în privința celorlalte 
obiceiuri se deosebesc de alte popoare mai ales prin faptul că nu 
îngăduie copiilor lor să apară în faţa lor [a părinților - n. n., Şt. B.] 
în public, dacă n-au ajuns la vârsta la care sunt apți să poarte 
armele; socotesc ruşinos faptul ca un băiat care mai e încă copil 
să se arate în public în prezenţa tatălui său." (18, 221) 57 în 
ambele cazuri de parentaj descrise mai sus, ca şi în obiceiul 
germanilor de a-şi „dezveli" fruntea după omucidere, sau în cel I 
legat de purtarea „ruşinoasă" a unei cătuşe de fier, se sugerează 1 
în mod limpede că existenţa cuiva este definită calitativ prin 
eliberarea de coercițiile simbolice respective, ceea ce duce, din 
nou, la un dualism ritualic de tip inițiatic: „ascuns", „învelit” de | 
pilozități înfiorătoare, „încătuşat" de un inel de fier, germanul se 1 
eliberează prin luptă sau prin acte sacrale, tot aşa cum vâscul, | 
„ascuns" în coaja vegetală a stejarului, „învelit" de frunzele i 
perene ale verii, îşi eliberează ființa pură odată cu venirea iernii, I 
când pământul însuşi se scutură de impuritatea neagră a tinei, 

” Războiul galic. Războiul civil. Traducere, note şi indice de Janina 
Vilan Unguru. [al doilea text e tradus de Elisabeta Poghirc]. Note, 
studiu I introductiv de Cicerone Poghirc, Editura Ştiinţifică, 
Bucureşti, 1964. Pentru 1 facilitarea lecturii, vom recurge la sistemul 
de trimiteri sugerat la nota 1. l 

166 


dobândindu-şi autentica esenţă în albul străveziu, luminos al zăpezii. 
Sensul inițiatic, de eliberare sacrală din chingi corporale vremelnice, 
exclude din start asimilarea acestor culte cu Odhin, mai precis cu unul 
dintre numele acestuia, Haptagud, tradus drept „zeu al funiei", fiindcă 
la Odhin semnificaţia exorcizării ritualice lipseşte. Mai precis, în 
cazul acesta, funia nu e un accesoriu vremelnic de care te desprinzi, ci 
o permanenţă a puterii, funia fiind legată de puterea magică, totală a 
universului, pe care Odhin o dobândeşte prin posesia simili-şamanică 
a runelor, găsite sub coroana falnică a frasinului cosmic Yggdrasil. 
„Eliberarea" de aceste „funii" ar scădea puterea cosmică lui Odhin, 
debilitate la care zeul nu consimte. Pe de altă parte, nu există nici un 
indiciu în Edda că sensul existenţei ar fi, aici, unul de tip inițiatic, 
dualist. Prin definiție, Ragnarb'kul, „amurgul zeilor" se opune 
oricărei „purificări sacrale" de tip dualist, fiindcă sensul escatologiei 
nu este, aici, acela de a „elibera"” esenţa „pură" a copacului Yggdrasil 
din excrescenţele mundane care l-au „învăluit”. Toate aceste distincții 
ne duc din nou la convingerea că Tacit are în vedere un rit de substrat 
celtic, atunci când descrie intrarea înlănţuită a germanilor în pădure. 
O altă explicaţie nu întrezărim pe moment, ceea ce nu înseamnă că 
discuţia nu rămâne deschisă. 

Cum e şi firesc, pasajul lui Tacit n-a scăpat atenţiei scrupuloase a 
exegeților. Mircea Eliade, în Imagini şi simboluri (cap. „Zeul legatar 
şi simbolismul nodurilor”) se mărgineşte să-l citeze sumar pe A. 
Closs” k care consideră ritul ca „o dovadă de supunere față de 
divinitatea națională", fiindcă - spune mai departe Eliade - „din toate 
aceste rituri se desprinde existența unei atitudini servile a 
credinciosului, care se comportă ca un 
58 Traducere de Alexandra Beldescu. Ed. Humanitas, Bucureşti, 
1994, pp. 114-154 

” Die Religion des Semnonenstammes, in: Wiener Beitrăge zur 
Kulturgeschichte und Linguistik, IV, Salzburg-Leipzig, 1936, pp. 
549-673 

sclav sau ca un captiv în faţa stăpânului". Interpretarea pare slabă, 
insuficientă, indicând, probabil, o prea rapidă lectură a sursei, fiindcă 
mai departe Eliade menţionează că „Closs are probabil dreptate când 
atribuie ritualul semnonilor influenţei ilire, şi când consideră că el 
aparţine cu adevărat unui nivel cultural lunar-chtonian, având centrul 
în regiunile Sudului." F. Cumont!, citat tot de către Eliade, 
menționează similitudinea cu „ceremoniile mithraice de inițiere, în 
care mystul avea mâinile legate la spate cu o funie", urmând să 
scape de ea în momentul desăvârşirii actului ritualic. Dacă în acest 
din urmă caz catharsisul dualist este evident, participarea la cult 
„dezlegându-l" pe individ de „cătuşele" (legăturile) existenţei sale 
mundane, sugestia lui Closs cum că obiceiul semnonilor de a intra 
înlănţuiți în pădure trebuie să fi aparținut cu adevărat unui nivel 
cultural lunar-chtonian se cuvine a fi cercetată în amănunţime, fiindcă 
indică o reconversie ritualică, o „eliberare", ale cărei urme estompate 
le găsim atât în textul lui Tacit, cât şi în cel deja citat, al marelui 
Caesar. 

La o adevărată desluşire putem ajunge, însă, pornind de mai departe, 
putin pe ocolite. în cap. X (37), Tacit vorbeşte de divinaţia cailor pe 
care o practică germanii, în paralel cu consultarea sorților făcuţi din 
mlădiţe vegetale şi cu aceea -foarte bine cunoscută romanilor - a 
semnelor augurale cereşti, desprinse din zborul aleatoriu al păsărilor. 
Divinaţia cailor este -spune autorul nostru - un obicei tipic german, pe 
care nu îl găsim la alte popoare: „Un obiceiu numai al acestui popor 
este să cerce şi presimţirile şi prevestirile cailor. Aceşti cai, albi şi 
nepângăriți de nici o muncă făcută pentru oameni, sunt hrăniți pe 
socoteala obştii tot în pădurile şi dumbrăvile acelea; după ce îi 
înhamă la un car sfânt, preotul şi regele sau mai-marele obşti 

© M. Eliade, op. cit, pp. 130-131 

SI Les religions orientales dans le paganisme romain, IV -e, Paris, 
1929 

€ M. Eliade, op. cit., p. 129 

merg pe lângă ei şi iau aminte la nechezatul şi sforăitul lor. Şi nici o 
altă prevestire n-are mai mult crezământ decât aceasta, nu numai la 
popor, ci şi la fruntaşi: în adevăr, şi unii şi alţii socotesc că preoţii 
sunt servitorii zeilor, dar caii ştiutori ai gândurilor acestora." (X, 37) 
Se remarcă aici că trăpaşii crescuţi pentru divinaţie sunt „nepângăriți 
de nici o muncă făcută pentru oameni", spre deosebire de alți cai, 
folosiți în treburile zilnice sau la războaie. Pe de altă parte, ei sunt 
albi, spre deosebire de ceilalți, la care cromatica interesează mai 
puțin. Dualismul religios se reproduce aici printr-un accesoriu de rit, 
într-un scenariu în care albul este superior valorificat tuturor 
celorlalte culori. 

Un pas suplimentar pentru înţelegerea acestui dualism inițiatic îl 
facem citind pasajul din cap. XI (39), în care Tacit vorbeşte despre 
obiceiul germanilor de a ţine sfat în pădure, pentru a decide soarta lor 
viitoare. Calendarul lor comunitar este selenar: „Ei s-adună laolaltă 
(afară numai de nu se întâmplă ceva neprevăzut şi fără veste) în zile 
hotărâte, ori când e lună nouă, ori când e lună plină, căci atunci cred 
ei că este începutul cel mai cu noroc pentru orice treabă." (XI, 39). Cu 
acest prilej, Tacit precizează, că germanii numără timpul nu după 
succesiunea zilelor, ci după cel al nopţilor, când Soarele se află 
ascuns în bezna cea neagră: ,,... ei nu socotesc, ca noi, numărul 
zilelor, ci pe-al nopților, aşa pun soroacele, aşa cad la învoială; parcă 
noaptea ar trage ziua după sine." (XI, 39) Ciudăţenia calendarului 
nocturn o remarcase deja Caesar, în De Bello Gallico, legând-o de un 
obicei druidic şi de prezenţa unui zeu cosmocrator, care nu este al 
zilei, ci al nopții: „Toți galii afirmă că se trag din Dis Pater, şi spun că 
ştiu aceasta de la druizi. De aceea determină durata nu după numărul 
zilelor, ci după cel al nopţilor. Calculează zilele de naştere şi 
începutul lunilor şi al anilor în aşa fel, încât noaptea precedă zilei." 
(18,221) 

Identitatea reală a acestui Dis Pater e foarte puţin cunoscută. 
Vergilius (Eneida, VI, v. 541) „îl numeşte - precizează 

V. Kernbach”* - «puternicul Dis»", fiindu-i asimilat, de regulă, lui 
Pluto (Hades), divinitatea neagră a tenebrelor. Asimilarea se produce 
mai degrabă prin analogie, decât prin suprapunere; oricum - citim în 
continuare în Dicţionarul lui V. Kernbach -,începând cu anul 249 
î.e.n. s-au serbat, în onoarea lui Dis Pater, o dată pe secol, Jocurile 
Seculare (Saeculares Luai), însoțite de sacrificii nocturne de 
răscumpărare; cele mai spectaculoase jocuri din acest ciclu s-au 
desfăşurat sub împăratul Augustus, în anul 17 î-e.n." (ibid.) Pentru 
Charles Squire“”, Dis Pater trebuie să fi fost Bile, soţul psihopomp al 
marii zeițe plăsmuitoare Danu, din care se naşte generaţia zeilor 
Tuatha De Dannan. Etimologic, numele lui Bile vine din silaba bel, 
„însemnând a muri "5 notează acelaşi Squire. Dacă asociem acestei 
rădăcini ceea ce spune în realitate Caesar, şi anume că galii „se trag 
din Dis Pater" (18, 221), atunci ajungem la singura concluzie posibilă, 
şi anume că galii împărtăşeau convingerea că ei „se trag" sau se nasc 
din moarte, din întuneric, ceea ce explică, probabil, şi obiceiul lor de 
a număra trecerea timpului după numărul nopților, nu al zilelor. 
Făcând analogie cu toate riturile similare de purificare pe care le 
cunoaştem (orfismul, în primul rând), putem încheia ecuația spunând 
că, în obiceiurile germanilor, ei trebuie să moară mai întâi, pentru a 
se naşte, tot aşa cum şi stejarul din tradiția druidică „„moare" în 
momentul apariţiei iernii, pentru a da naştere excrescenţei pure a 
vâscului. 

O consecinţă îndepărtată a acestei cosmologii inverse este trândăveala 
eroică a germanilor fioroşi în luptă, în faţa căreia Tacit nu ezită să-şi 
exprime surprinderea. Principala preocupare a bărbaţilor germani este 
aceea de a participa la războaie, motiv pentru care pacea nu le este pe 
plac: „Dacă ţara unde s-au născut 

/ 

7 Op. cit., p. 145 

z Mythology of the Celtic People, Senate, London, 1998, p. 51 
(prima ediție a 

stă în toropeala şi îndeletea unei păci îndelungi, mulți dintre tinerii de 
viţă se duc la acele naţiuni care bat vreun război: aceasta o fac şi 
pentru că neamului acestuia nu-i place odihna." Ciudată este însă 
comportarea lor în momentele - rare, desigur -de tihnă: „Când nu se 
duc la războaie, îşi petrec viaţa şi cu vânatul, dar mai mult stau 
degeaba, dedați somnului şi mâncării; grija casei, a căminului şi 
ogoarelor o lasă-n seama femeilor, bătrânilor şi celor neputincioşi din 
casă, iar ei se tâmpesc de lene. Ciudată nepotrivire a firii lor: aceloraşi 
oameni să le fie aşa de dragă şi lenea, dar şi pacea atât de urâtă." (XV, 
43) „Tâmpeala de lene" - cum o numeşte Tacit - e un comportament 
stihial tipic de luptător ursuz german, de Berserkir. Eroi păduratici, 
extrem de puternici, cu o forță ce rivalizează, cu aceea a fiarelor, 
Berserkirii se diferențiază de Finherjari prin refuzul de a urca îh 
Walhalla, pentru a se alătura armatei crescânde a Asenilor. Sălăşluind 
în păduri adânci, ei stau toropiţi, hibernând ursulin, până când vreo 
luptă nu-i trezeşte, nu-i cheamă la viaţă. Logica firii lor este, prin 
urmare, duală: cataleptici, ei zăbovesc nemişcaţi, „ca de pe altă 
lume", până când un rost de bătălie nu le toarnă din nou sânge 
puternic în vene. Acesta e comportamentul pe care îl descrie, oarecum 
surprins, Tacit: nu e nimic neobişnuit în el, ci confirmă complexul 
„naşterii din moarte" pe care l-am sugerat mai sus.5 

Să revenim, însă, pe firul principal al interpretării noastre, legat de 
rădăcina bel, care, cum aminteam, înseamnă „a muri". De bel se leagă 
marea sărbătoare celtică Beltain, de la 1 mai, sărbătoare dominată de 
o simbolistică ritualică a transsubstanţierii prin foc. Cu acest prilej, 
druizii aprindeau două mari focuri, trecând toate vitele prin pasajul 
dintre ele, din convingerea că astfel ele vor fi fertile în anul „verde" 
care vine, şi 

“ Pentru lămuriri suplimentare, v. Ştefan Borbely, De la Heraldes 
la 

Eulenspiegel. Eroicul (Ed. Dacia, Cluj, 2001) 

vor scăpa de boli. S în esenţă, e vorba de o sărbătoare 
resurecționară, de întâmpinare a vegetației, legată de forţa de lustraţie 
a focului, şi detaliile nu ne-ar ajuta prea mult, dacă autoarea nu ar 
menționa la pag. 437 că „toate sărbătorile din calendarul celtic erau în 
esenţă sărbători ale focului, druizii fiind puternic legați de o magie a 
focului." De aceea, ni se pare improbabil ca numele sărbătorii, 
Beltain, să nu fie asociat cu bel („a muri"), deşi lucrarea - foarte 
prudentă în probleme de hermeneutică ritualică sau religioasă - nu 
sugerează o asemenea derivație. Cu toate acestea, nu poate fi uitat că 
Beltain marca sfârşitul semestrului nocturn la celți, unde calendarul 
era împărțit în două, o jumătate de an fiind dedicată zilei, luminii, iar 
cealaltă jumătate, nopţii, întunericului. Nu ascund că simplul calcul 
calendaristic poate induce, aici, în eroare. Prin tradiție, exegeza 
celtică admite două sărbători calendaristice mari, Lughnasa 
(dedicată marelui zeu Lug) la 1 august, ca sărbătoare a primei recolte, 
şi Beltain, la | mai, ca sărbătoare ignică a emergenţei vegetației. 
Făcând un simplu calcul, ajungem la concluzia că între ele nu sunt 6 
luni, ceea ce duce la o asimetrie calendaristică. Prin urmare, trebuie să 
facem calculul pornind de la sărbătoarea Samain, la 1 noiembrie, 
considerată începutul Noului An la celți. “% Era momentul în care zeii 
„se jucau cu oamenii", întinzându-le diferite curse, dar era şi 
momentul în care oamenii puteau trece în lumea de dincolo, prin 
porțile vremelnic deschise, întreprinderea fiind extrem de periculoasă 
şi cu consecinţe nefaste. Dincolo de toate aceste detalii, ceea ce 
trebuie să remarcăm este că începutul Anului Nou (Samain, 1 nov.) 
marchează la celți intrarea în întunericul solar, intrarea în noapte. 
Continuând logic ecuaţia, ajungem la concluzia că sărbătoarea 
orgiilor de foc, Beltain, de la 1 mai (6 luni după 

ST Apiid: Arme Ross: Ritual and the Druids. In: The Celtic World. 
Edited by Miranda J. Green. Routledge, London and New York, 
1996, p. 436 sq. 

S Tbid., p. 434 

Samain) indică naşterea luminii, a zilei din noapte, prin intermediul 
„pragului" de purificare pe care îl reprezintă focul. Astfel, ajungem la 
triada sintetică pe care am pus-o la baza eseului nostru, şi anume că 
ceea ce avem în ritul inițiatic celtic este progresia negru -foc - alb, 
corespunzătoare transmigraţiei sufletelor, în care, după Caesar, druizii 
credeau: „în primul rând, druizii vor să insufle convingerea că sufletul 
nu piere, ci după moarte trece dintr-un corp în altul; după ei, această 
credință e un foarte bun stimulent pentru curaj, deoarece înlătură 
teama de moarte." (De Bello Gallico, 14,219) 

Lanţul, asociat marelui zeu Ogmios, e un accesoriu indispensabil al 
acestei simbolizări. Prins în „lanţul” trupului (pe schema clasică, 
soma/sema, pe care o avem la orfici), oficiantul se eliberează de el 
prin intermediul cultului. Dacă nu e suficient de pur, şi eşuează, îşi 
redobândeşte trupul de tină, ceea ce explică rostogolirea 
neputincioasă pe pământ, descrisă de către Tacit, explică interdicţia 
celui care a căzut de a se ridica în picioare şi pe aceea, 
complementară, de a fi ajutat să se ridice. Un rit similar e cel al 
vâscului desprins de „lanţul" vegetal al stejarului (arborele de foc!), 
pe care druidul îl taie cu o secere de aur, rit descris de către Plirtiu în 
Naturalis Historia (XVI, 249). Aici, ceremonialul inițiatic vegetal e 
asociat unui sacrificiu animalier, fiindcă -spune autorul latin - 
sărbătoarea tăierii vâscului din arborele de foc e dublată de 
sacrificarea a doi boi albi, ale căror coarne sunt înjugate acum pentru 
prima oară. 

Ritul trecerii prin foc a fost consemnat foarte devreme, de către 
Caesar: „întregul neam al gallilor este foarte superstiţios. De aceea, 
cei atinşi de boli prea grave sau cei care trăiesc în mijlocul luptelor şi 
al primejdiilor jertfesc sau promit că vor jertfi oameni. La aceste 
sacrificii se servesc de ajutorul druizilor. Ei cred că nu pot îndupleca 
voinţa zeilor decât dacă oferă o viață omenească în schimbul altei 
vieți omeneşti. Şi pentru binele obştesc obişnuiesc asemenea 
sacrificii. Unele triburi au un fel de manechine de o mărime 
colosală, împletite din nuiele, în 

173 


interiorul cărora pun oameni vii; manechinelor li se dă foc şi oamenii 
mor învăluiţi în flăcări." (16, 220) Jean Markale“” derivă această 
cutumă din povestea teogonică a marilor zei Tuatha De Dannan, 
„sosiți din foc", în urma poveștii care relatează că ei şi-ar fi ars 
corăbiile în momentul descinderii de țărm, pentru a nu fi obligaţi să se 
întoarcă. Corespondenta acestei epifaniu este simbolistica vâscului, 
care - precizează Jean Markale - „nu are nimic de-a face cu solstițiul 
de iarnă sau cu Crăciunul", ea trebuind să fie legată de Cad Goddeu 
(„Bătălia Arborilor"), potrivit căreia fiecare arbore, şi în special 
stejarul, pe care creşte vâscul, are o energie „concentrată, albă", care 
se desprinde prin „moartea" arborelui ilustrată prin căderea frunzelor. 
Stejarul fiind „arbore de foc", logica iniţiatică spune că scuturarea 
„lanțului” vegetal duce, mai întâi, la eliberarea ființei de foc, din care 
se desprinde, apoi, esenţa „albă" a copacului. 

Ajunşi în acest punct, putem înţelege şi o altă imagine din Tacit, 
oarecum surprinzătoare şi ea, legată de un loc sacru, nemeton. Scrie 
Tacit: „La Nahanarvali se vede o dumbravă sfântă, locaş de străveche 
închinare: în frunte e un preot cu veşminte de femeie, dar pe zeii de 
acolo noi, Romanii îi asemuim cu Castor şi Pollux: ei au aceeaşi 
putere dumnezeiască, numele lor Aici." (XLm, 77) Triada, preluată de 
romani de la greci, ar avea-o în frunte pe Helena, sora Dioscurilor, 
dar e improbabil că aici ar fi vorba de ea sau de vreun substitut, urcat 
din perimetrul mediteranean. Curiozitatea ne face să ne întrebăm de 
ce apare aici preotul înveşmântat în femeie? Are acest detaliu o 
relevanţă ritualică şi poate fi ea cât de cât înțeleasă? 

Admiraţia lui Tacit pentru femeile germane e binecunoscută. ,.... 
femeile germane - scrie înfiorat misionarul politic al Romei - trăiesc 
îngrădite-n curăţia lor, nestricate de momelile petrecerilor şi de 
ațâțările ospeţelor. Să-şi trimită-n 

Le druidisme. Traditions et dieux des Celtes, Payot, Paris, 1985, 
pp. 73-74 

taină scrisori de dragoste, nu ştiu nici bărbaţii, nici femeile." (XIX, 
47). Ca o consecinţă, femeile de aici nu prea calcă pe de lături, şi 
arunci când îndrăznesc s-o facă, se compromit comunitar 
pentru totdeauna: „La un popor aşa mare, preacurviile sunt 
foarte puţine şi pedeapsa lor, lăsată-n seama bărbatului, se dă pe loc: 
cu părul tăiat şi-n pielea goală bărbatul o alungă pe femeie din casă, 
sub ochii rudelor, şi-o poartă-n bătăi prin tot satul. Căci femeia 
desfrânată n-are nici o iertare; ea nu-şi poate găsi bărbat nici cu 
frumuseţea, nici cu tinereţea, nici cu averea. Acolo nimeni nu ia în 
glumă păcatele şi a strica pe altul ori a se lăsa stricat nu se cheamă a 
se da după lume." (XIX, 47-49) Povestea idilică se deapănă aromitor, 
Tacit scriind cu gândul evident de a trimite mesaje de prihană morală 
la Roma: fetele se căsătoresc târziu, dar temeinic, căsătoria e 
sacrosantă (XX, 49), bărbaţii sunt strict monogami, iar soțiile îşi 
urmează bărbaţii peste tot, chiar şi în războaie, socotind că e de 
datoria lor să împărtăşească cu ei atât bucuriile clipelor mărunte ale 
vieţii, cât şi drama sau teama celor cu adevărat importante. 

Motivele nu sunt doar sociale, ci sacrale: „Germanii mai cred că 
femeile au în ele ceva sfânt şi profetic şi nici nu le disprețuiesc 
sfaturile, nici le nesocotesc răspunsurile." (Vin, 36) Yann Brekilien”! 
asociază această credință cultului funerar al dolmenelor, 
înmormântarea fiind interpretată ca o regresie în Marea Zeiţă Mamă, 
de unde începe şi fericirea „albă" de după moarte, celebrată prin 
incinerare târzie (trecere prin foc). Obiceiul funerar al celților 
presupune - povesteşte Brekilien -,,consumarea" integrală a 
trupului de după moarte, prin putrezire: iniţial, cadavrul este închis 
într-un dolmen, unde este ținut şapte ani, pentru a putrezi integral. 
Apoi oasele sunt decopertate, purificate prin foc, „albite" prin pisare, 
moment în care se consideră că balastul corporal a fost distrus în 
suficientă 

! La mythologie celtique. Editions Jean Picollec, Paris, 1981, pp. 68 
sq. 

măsură pentru ca sufletul să se poată desprinde de el. 7 în acest ritual 
de regresie thanatică, o semnificație aparte are numele marii zeițe, 
Danu (Ana sau Commana), echivalată cu uterul feminin care permite 
o regresie inversă naşterii: ea va da, în timp, zeița Gwen („cea albă"), 
cu trei sâni, pentru a-şi alăpta copiii, cei trei „corbi albi". 

De simbolistica specială, inițiatică a „corbului alb" se leagă - remarcă 
şi druidicul Jean Markale” - numele marelui zeu Lug, asociat luminii 
albe şi corbului alb. Yann Brekilien explică şi logica teogonică prin 
care „corbul negru" se transformă aici în „corb alb", deoarece corbul 
era, la celți, pasărea consacrată zeului luminii Lug. Bunicul dinspre 
mamă al lui Lug fusese Balor, „corbul" (zeul) negru al adâncurilor din 
ținutul Fomotre, pe care „oamenii zeiţei Dana" (Tuatha De Dannan) 
au trebuit să îl înfrunte, trecându-l printr-un pârjol de foc. Balor va da 
Balaurul din credinţele noastre (pe o linie genetică de provenienţă 
celtică), dar demonstraţia e colaterală pentru a o începe acum. Nu 
putem încheia, însă, fără a preciza că toată logica inițiatică a 
transformării „corbului negru" în „corb alb" prin intermediul trecerii 
prin foc îşi găseşte explicaţia îh eschatologia celtică, moartea fiind 
asociată unui tărâm insular paradisiac, sustras suferinţei şi morții 
(Sidh), unde oamenii erau aşteptaţi după ce-şi vor fi consumat 
„lanţul de pământ al întrupăru. 

Sidh e format din Tir na n-Og (Tărâmul tinereţii veşnice), Mag Melă 
(Câmpia plăcerii) şi Tir na m-Ban (Tărâmul femeilor frumoase). Se 
înţelege de la sine de ce râdeau descătuşat celții, atunci când erau 
urcați în manechinele de lemn, pentru a fi încredinţați focului. 

7? Ibid., p. 69 

7 Op. cit, p. 8 

